
Pentru Christiane. 
Următoarea petrecere de Crăciun va fi una mai evlavioasă! 


Biftec Stroganoff, poliția și un motan hămesit 


Starea babușcăi se înrăutățește văzând cu ochii. E în bucătărie, nu 
pridideşte cu privitul pe fereastră și scutură capul atât de indignată, 
încât claia aceea impunătoare de păr, care alcătuiește un soi de turn, 
se clatină ameninţător de colo colo. 

— Unde-i Ana cu copil? se burzuluiește ea de una singură în timp 
ce ia oalele de pe foc și le așază lângă chiuvetă. Dacă mai aştept mult, 
atunci nici mâncarea nu mai e bună! 

Mâncarea nu mai e bună? Păi ar fi mare păcat, fiindcă ce-a gătit 
acolo babușca chiar că miroase cum nu se poate mai îmbietor, ca să 
nu mai spun că trag mare nădejde să mă aleg și eu cu ceva. 
Mâncarea cu pricina pare a fi făcută aproape în întregime din bucăţi 
de carne de vită din cea mai de soi — numai când mă gândesc la ea 
începe să-mi plouă-n gură. Cică i se zice biftec Stroganoff, dar, 
lăsând la o parte un nume așa de ciudat, e gătit totuși de babușca, iar 
la gust e de-a dreptul dumnezeiesc. Adevărul e că babușca însăși e o 
bucătăreasă cu talent dumnezeiesc, iar eu unul, ca membru al 
familiei ăsteia, nu pot decât să salut faptul că în ultimul timp își face 
atât de des de lucru prin bucătărie. 

Eu, adică Winston Churchill, de meserie prea-distins şi prea- 
negru motan din rasa British Shorthair, cu gusturi dintre cele mai 
rafinate. De aceea e și recomandabil să mi se gătească cât mai 
proaspăt. Asta dacă nu vreţi să-mi stricaţi tot cheful. Iar la un așa soi 
de gătit babuşca se pricepe ca nimeni alta. Asta-i şi motivul pentru 
care bătrâna doamnă se bucură de înalta mea consideraţie. 

Fireşte, colegii mei umani de apartament nu sunt neapărat de 
aceeași părere. Unul dintre ei, singurul bărbat de pe aici în afară de 
mine, e profesorul Werner Hagedorn. Când se uită babuşca urât la el 
fiindcă iar și-a lăsat cărțile împrăștiate pe unde-a apucat, atunci chiar 


că profesorul oftează din adâncul rărunchilor. Am impresia că, în 
astfel de momente, îl apucă dorul după vremurile în care locuia 
singur, numai cu mine, în ditamai mândreţea de apartament, şi 
putea să-și lase lucrurile să zacă pur şi simplu pe unde avea el chef. 
Ei, ce liniște era tot timpul pe la noi... Ce mai, ruptă din rai! 

De când Werner şi-a luat o menajeră nouă, pe Ana, situaţia s-a 
schimbat cu desăvârşire. Ana s-a mutat la noi împreună cu fiica ei, 
Kira. Și, odată cu puștoaica asta de treisprezece ani, a prins și casa cu 
adevărat viață. La început, toată chestia mi s-a părut curată prostie, 
dar, încetul cu încetul, a trebuit și eu să recunosc că traiul meu de 
până atunci fusese, de fapt, unul cât se poate de plicticos. Kira a 
ajuns între timp cea mai bună prietenă a mea și, cot la cot, am izbutit 
să descâlcim cazuri de detectivi adevărați. Fiindcă și copiii, și pisicile 
sunt niște detectivi de primă mână, iar când fac pereche, sunt 
neîntrecuţi! 

Ce-are babușca de-a face cu toate astea? Păi e foarte simplu — ea e 
bunica Kirei, venită din Rusia şi care, de ceva vreme, locuieşte la noi. 
La drept vorbind, avusese de gând să stea în vizită doar câteva zile. 
Mai apoi însă, și-a dat seama că ajutorul ei în privința educației 
copilei şi, în general, în gospodăria noastră este indispensabil. Așa că 
a rămas, pur și simplu, cu noi. 

În privinţa asta, Ana e însă chiar și mai puţin încântată decât 
Werner. N-are niciun chef să locuiască împreună cu maică-sa. Nu 
prea pricep eu de ce, dar aşa e la oameni: când se fac mari, se vede 
de departe că nu le mai face câtuși de puţin plăcere să stea cu 
părinţii. Ce-i drept, de cele mai multe ori și noi, pisicile, trebuie să ne 
părăsim familiile, și asta încă de mici. Dar, la urma urmelor, zău 
dacă aş fi avut ceva împotrivă dacă maică-mea ar fi tors şi ea prin 
casă, pe la Werner. Chiar dacă, spre deosebire de babușca, nici vorbă 
să se priceapă la gătit. 


Cu pași hotărâți, babușca trece pe lângă mine, străbătând holul. O 
avea cumva de gând să iasă pe stradă, să le caute pe Ana şi pe Kira? 
Ei bine, nu, s-a dus doar să ia telefonul de pe comoda de lângă ușa 
de la intrare. Bate cu nădejde în tastele aparatului, după care îl duce 
la ureche. 

— Gde jă tî? Pacemu ne padhodiş k telefonu? 

Iar dacă se-apucă babuşca să se rățoiască pe rusește, atunci chiar 
că-i vine să tune şi să fulgere. De obicei, își dă silința să vorbească în 
germană. Pe mine nu mă deranjează însă câtuși de puțin, fiindcă și 
eu ştiu rusa la perfecție, așa că îmi dau seama că bătrâna 
bodogăneşte fiindcă Ana nu răspunde la telefon. De unde ştiu eu 
rusește? Mda, asta chiar că-i o poveste lungă, dar așa, pe scurt fie 
spus, chestia e că odată, când pe Kira și pe mine ne-a prins o furtună 
și ne-a lovit trăsnetul, am ajuns să facem schimb de trupuri. Să nu-ţi 
vină să crezi, nu? Și totuși, ăsta e adevărul. Slavă Domnului că, după 
ceva timp, am putut să ne preschimbăm la loc. Aşa se face că m-am 
ales cu ceva iscusințe de-ale oamenilor, pe care le-am păstrat. De- 
atunci știu nu numai rusește, ci și să citesc și să scriu. 

Babușca se întoarce spre mine. 

— Hai, mârrrtan, zice ea, cu un potop de „r”-uri. Dacă Ana și Kira 
vin prea târziu, noi o să mâncăm. Şi-o să capeți şi tu ceva din 
Stroganoff ăsta. Că-i foarrrte gustos! 

Torc încântat. O minunăţie de plan, nu altceva! lar dacă alea două 
n-o să se-arate până la prânz, o să mă aleg cu încă şi mai mult! De 
obicei, de la babușca nu capăt decât o bucăţică. De data asta însă, 
pare hotărâtă să-mi umple castronelul cu o porție cumsecade. Taman 
pe placul meu! 

Babușca pornește din nou spre bucătărie, cu mine pe urmele ei. 
Odată ajunsă acolo, îmi aşază castronelul pe masă, apucă un polonic 
zdravăn şi... 


Şi chiar atunci aud descuindu-se ușa apartamentului. lar Ana și 
Kira își fac intrarea în casă! Babușca lasă de îndată polonicul 
deoparte și o întinde spre hol. Oh, nu! Nu cumva asta înseamnă că 
nu mă aleg cu niciun pic de Stroganoff? De ce au trebuit să apară 
tocmai acum? Până acum au pierdut vremea cine știe pe unde şi 
tocmai acum li s-a năzărit să se întoarcă, exact la momentul 
nepotrivit. Curată obrăznicie! 

— Buni, buni! Închipuie-ţi, poliţia a trecut azi pe la noi, pe la 
școală! zbiară Kira, dând năvală în apartament şi aruncându-și 
ghiozdanul pe jos. 

Imediat, bunica face ochii mari. 

Babușca nu-l vede cu ochi buni pe cel care nu-și pune imediat 
lucrurile la locul lor şi nici nu încape vorbă că ghiozdanul n-are ce să 
caute pe jos, în hol, ci în camera copilului. 

Fireşte, Kira nici nu se sinchisește de indignarea bunică-sii și-și 
vede mai departe, agitată, de povestea ei: 

— La ăia de la Sophie Scholl!" s-a dat o spargere astă-noapte! 
Hoţii au luat pur și simplu seiful cu totul! Au intrat în biroul 
directorului şi-au smuls din perete dulapul blindat. Și pe urmă pe- 
aici ţi-e drumul, cu bani cu tot. Incredibil, nu? 

Miorlau! Păi asta chiar că sună palpitant și, pentru o clipă scurtă 
de tot, uit până şi de foamea care-mi dă ghes. Şcoala Sophie Scholl se 
află chiar lângă Gimnaziul Wilhelmin, unde merge Kira. Numai că, 
în timp ce Gimnaziul Wilhelmin, cu fațada albă şi turnuleţele lui, 
arată ca un castel, clădirea școlii Sophie Scholl — deși impunătoare — 
are doar o faţadă din cărămidă falsă, roşie la culoare. În câteva 
rânduri chiar m-am pomenit așteptând în faţa ei, și asta fiindcă cele 
două școli țin câteva ore și activități școlare în comun. La drept 
vorbind, zău că-mi vine greu să-mi închipui cum de-au fost în stare 


nişte spărgători să scoată ditamai casa de bani dintr-o clădire care-i 
ca o fortăreață, uriașă și de necucerit. 

Babușca, dimpotrivă, nu se-arată deloc impresionată de poveştile 
Kirei: 

— Hai, mergi şi-așază în bucătărie. Că se răcește mâncare! 

— Buni, tu chiar n-ai înţeles deloc ce ţi-am povestit adineaori? Au 
intrat spărgătorii în şcoală! 

Dimitra Kovalenko pufneşte dispreţuitor și scutură din cap. 

— Da, da, zice babuşca pe rusește. Asta am priceput-o eu. Ce nu 
pricep e ce-i cu voi așa de târziu! Că doar n-o avea nevoie poliţia de 
ajutorul tău, măi copile! 

Înainte să apuce Kira să spună ceva, îi răspunde Ana, care, între 
timp, ajunsese şi ea în hol. 

— Nu, mamuşca, nu de ajutorul ei, ci de-al meu! Kira n-a făcut 
decât să stea după mine. 

— Nu mai spune! Ajuţi tu poliție? 

— Chiar așa. Poliţia le-a luat declaraţii astăzi la prânz tuturor 
celor care au o cheie de la intrarea în şcoala Sophie Scholl. Că doar 
infractorii ăștia trebuie să fi intrat cumva în şcoală, de-au ajuns 
tocmai în biroul directorului. 

— Şi tu ai cheie? 

— Vezi că ştii? Că doar în fiecare joi după-amiază dirijez orchestra 
comună a claselor mici în aula celor de la Scholl. Așa că vezi bine că 
am nevoie de-o cheie pentru ca la sfârșit să pot încuia în urma mea. 

Aşa-i! Joia, Ana vine întotdeauna târziu acasă. Așa se face că, între 
timp, a ajuns mai mult profesoară de muzică decât menajeră. Lucru 
cu care se îndeletnicise şi în Rusia, ţara din care, cu cinci ani în urmă, 
cu Kira de mână, a venit încoace. Acolo — mai exact, în orașul Omsk 
- le preda copiilor pianul şi muzica vocală. lar de când Kira, 
împreună cu mine și prietenii mei din trupa de pisici din curte, a 


reuşit să-l bage la închisoare pe fostul profesor de muzică al 
Gimnaziului Wilhelmin, Ana a ajuns să predea ea muzica acolo. Mai 
întâi doar așa, din când în când, iar acum tot mai des. Prin urmare, 
nu-i mai rămâne prea mult timp pentru dereticatul gospodăriei lui 
Werner. 

Pentru asta o avem însă acum - slavă Domnului! — pe babușca. lar 
dacă Ana e la școală, se agită pe-aici babușca, cu cârpele şi polonicele 
ei. Și dacă se-ntâmplă să n-aibă de lucru cu niciuna dintre uneltele 
astea, atunci stă cu ochii pe Kira, ca să-și facă serios temele sau să 
exerseze la pian cu tragere de inimă. În concluzie, e mai mereu în 
priză când e ceva de trebăluit. S-a instalat în fosta cămăruţă de lucru 
a lui Werner și, în scurtă vreme, locul cu pricina a devenit noul ei 
cartier general. Săracul de Werner a trebuit să-și care toate cărțile și 
hârţoagele, cu birou cu tot, într-un colț al camerei de zi. Între noi fie 
vorba, Werner al meu a suportat totul bărbăteşte, spunându-și că e 
doar un aranjament provizoriu, până îşi găsește babușca o locuinţă a 
ei. Părea un plan bun. Şi asta chiar dacă n-am nici cel mai mic habar 
ce vrea să însemne „aranjament provizoriu”. 

După cum habar nu am nici când capăt și eu odată ceva din 
biftecul ăla! Între timp, mi s-a făcut o foame de lup. Sper să nu-și 
închipuie oamenii ăştia ai mei că m-am pus pe tors. Nici vorbă! De 
fapt, îmi chiorăie stomacul! 

Din păcate, nu mă bagă nimeni în seamă. Ana îi dă înainte cu 
poliția și parcă a înțepenit acolo, în hol. 

— Am fost luaţi la întrebări fiecare în parte şi, firește, a durat 
destul de mult. Au vrut să ştie dacă am observat ceva suspect sau 
dacă n-am împrumutat de curând cuiva cheia de la intrarea în şcoală 
sau am pierdut-o. 

— Şi tu ai păţit așa ceva? se interesează babușca. 

Ana clatină din cap. 


— Nu. E o cheie universală, care se potrivește la toate ușile din 
școală și de care am grijă ca de ochii din cap! 

— Bine atunci. Hai să mâncăm! hotărăște babușca, cu o 
vehemenţă care nu admite obiecţii. 

Şi cine ar îndrăzni să obiecteze când vine vorba de-așa mâncare 
gustoasă? Eu sigur nu! 

Kira se uită puţin prin preajmă, după care se îndreaptă spre 
bucătărie şi se așază la masă. Dar de-abia apucă bunică-sa să-i umple 
farfuria, că gândul îi zboară din nou la spargerea de la școală. 

— Ştii, buni, ăsta a fost deja al treilea furt al unei case de bani în 
numai patru săptămâni. 

— De unde-ai vrea să ştiu eu asta? întreabă babușca. 

Pe bună dreptate. Nici eu nu știam nimic despre așa ceva. Dar 
nimica-nimicuţa! Nu exagerez deloc, deși, în general, mă consider un 
motan foarte bine informat. 

— Crede-mă pe cuvânt, e aşa cum îţi zic! insistă Kira, cu o mutră 
serioasă. lar hoţii s-au ales cu o sumă de bani de-a dreptul uriașă. 
Numai la Sophie Scholl ar fi vorba de vreo cinci mii de euro — 
cheltuielile pe-o săptămână pentru cantina şcolii! 

Ana încuviințează din cap, întărind spusele Kirei, iar babușca face 
ochii mari. 

— Da, bucătarul pur şi simplu nu mai știe ce să facă, îi dă Kira 
înainte. Cu ce să facă el cumpărăturile pentru masa de prânz? 

Sfântă sardină în ulei! Prin urmare, situația e cât se poate de 
serioasă! Şi cum să nu fie, dacă n-o să se mai dea nimic de mâncare la 
cantină! Sunt sigur că nu orice copil are norocul Kirei şi o buni care 
să gătească aproape-n fiecare zi numai minunăţii. Încep să dau din 
coadă. 

Ana râde. 


— la uitaţi, s-a supărat Winston! Când e vorba de mâncare, nu-i 
mai arde lui de glumă. Hai, Kira, pune-i şi lui nişte cărniță în 
castronel. 

În sfârșit! Oricât o fi de tristă soarta bietului bucătar al școlii, eu 
unul nu-mi mai încap în blană de bucurie că, în sfârșit, s-a gândit 
cineva și la mine. Kira își face de lucru cu o lingură, după care așază 
castronelul lângă vasul meu cu apă. Ce miros îmbietor! Lacom, mă şi 
reped, aşa-i de gustos totul! 

— Mârrrtan foame mereu! zice babuşca. I-o plăcea lui, dar dacă se 
face prea gras, trebuie pus la regim! 

Cum adică „prea gras”? Că doar sunt zvelt şi mlădios și, foarte 
probabil, într-o formă de zile mari! 

Kira chicotește. 

— Winston, la regim? Colegul nostru de apartament n-ar fi prea 
încântat de treaba asta. Mă rog, dacă pe Odette n-o deranjează c-o să 
vină o vreme când o să târâie cu el ditamai burdihanul... Tu ce-ai de 
zis, Winston? Crezi c-o să se mai uite la tine așa, cu burtică? Dacă da, 
atunci vezi-ți de mâncat mai departe. 

Ce treabă are Odette cu toată povestea asta? Odette este cea mai 
frumoasă pisică albă pe care ţi-o poţi închipui și, totodată, este cea 
mai bună prietenă a mea. Locuieşte în curtea din spatele casei 
noastre. Nu mai știu pe nimeni cu care să mă înţeleg așa de bine. 
Adică pe nimeni în afară de Kira. Şi-atunci, cum s-o deranjeze dacă 
pun şi eu ceva mai multă grăsime pe șolduri? Doar e cea mai bună 
prietenă a mea! Pentru ea nu contează decât calitățile mele interioare. 
Şi de-astea chiar că am cu nemiluita! Sunt descurcăreţ, prietenos, 
săritor, cu mintea brici și... ăăă, am uitat ceva? Ah, da, mai sunt și 
modest, desigur. Și curajos nevoie mare. Că altfel cum aș fi reușit să 
prind doi răufăcători în carne şi oase? Și, în afară de toate astea, mă 
ţin încă destul de bine. Cu burtă sau fără burtă. Nu-i aşa? 


Pe furiș, mă măsor din priviri. Să fi ajuns puţin cam gras? Hm, 
poate doar puţintel. Dar chiar s-o deranjeze asta pe Odette? Că doar 
nu sunt pântecos ca Spike, motanul care-şi face veacul prin curtea 
noastră. Şi, firește, sunt mult mai îngrijit decât Caramel, tovarășul lui 
Spike, care o fi el subţirel, dar e tare ciufulit. Dar dacă Odette n-o să 
mă mai găsească la fel de arătos cum o găsesc eu pe ea? 

La gândul ăsta, mă pomenesc că-mi rămâne-n gât ultima bucăţică 
de biftec Stroganoff şi numai anevoie izbutesc s-o fac să-mi alunece 
spre stomac. Dar iau hotărârea ca de-acum înainte să fiu mai atent la 
ce mănânc şi să fac mai multă mișcare. Alergatul sigur face bine la 
fizic şi, ca să fiu sincer, m-am cam lenevit în ultimele săptămâni. 
Zăcutul pe canapeaua din camera de zi sau turele pe care le dau din 
an în Paști prin curte nu-s câtuși de puţin potrivite dacă vrei să rămâi 
în formă. 

Bineînţeles însă că n-am niciun chef s-alerg de unul singur prin 
Hamburg. Nu că m-ar împiedica ceva, fiindcă, de câteva săptămâni, 
ne-am montat trape pentru pisici la uşa de la camera de zi şi la cea 
de la apartament. Babuşca a fost cu ideea. Nu se ştie din ce motive, a 
fost de părere că urmele de zgârieturi pe care le lăsam pe ușa de la 
intrare de fiecare dată când, după câte o raită pe-afară, ceream să 
intru în casă, nu sunt deloc arătoase. M-am hotărât totuși s-o las mai 
moale cu ambițiile sportive și să aştept până când o să aibă Kira 
treabă prin oraş. E mai distractiv să mergi în tovărăşia cuiva. Îmi 
îndrept trupul și-i arunc Kirei o privire, care, sper eu, o să-i dea de 
înțeles c-aş avea chef să fim şi noi mai activi. Carevasăzică, draga 
mea: dacă în după-masa asta ai de gând s-o iei din loc... atunci gând 
la gând cu bucurie! Ar fi de tot râsul dacă n-aş reuși să-mi recapăt 
imediat silueta de invidiat... 


O groază de întrebări și regula seriei 


— Barmbek, Lurup, Billstedt... și-acum şi Harvestehude! Patru 
cartiere din Hamburg, aflate în locuri cu totul şi cu totul diferite! Ce 
ne spune asta? zice Tom, plimbându-și privirea întrebătoare de la 
unul la altul. 

Îi întorc și eu o privire, tot întrebătoare. Mie unuia, chestia asta 
chiar nu-mi spune nimic. Dar oricum n-am venit aici, ţinând-o 
numai într-o alergătură în urma Kirei, ca să răspund la ghicitori, ci 
ca să mai dau și eu jos burta (deși nu-i chiar aşa de mare). Şi uite că, 
în loc de asta, am ajuns să stau pe patul din camera lui Tom, colegul 
de clasă al Kirei, şi să-mi muncesc creierul cu nu știu ce cartiere din 
Hamburg. Păi mai bine-aș fi rămas acasă. 

Pauli, cea de-a treia din gașcă, pare să fie exact de aceeaşi părere 
cu mine. Fiindcă în loc să-i răspundă lui Tom la întrebare, cască de-i 
trosnesc fălcile. 

— Zău aşa, Tom! Nu văd ce importanţă are unde au dat loviturile 
până acum hoţii de case de bani. Și nici nu înțeleg de ce te-agiţi atâta. 
Că doar nu s-a întâmplat la noi la școală. 

— Bravo, Pauli! oftează Tom cu năduf. Cum poți să fii aşa de 
indiferentă? Şcolile din Hamburg au ajuns ținta unui lanţ întreg de 
jafuri şi ție puţin îți pasă? N-ai vrea să știi cine se-ascunde în spatele 
operațiunii? 

— Nea, clatină Pauli din cap. Atâta timp cât nu mi-au furat mie 
ceva, chiar că nu-mi pasă. Şi oricum, nu pentru asta avem poliție? 
Precis s-a şi pus pe treabă, dacă nu i-o fi arestat deja pe făptaşi. La 
urma urmelor, nu-s ei profesioniștii? 

Tom îşi dă ochii peste cap. 

— Poliţia! De parcă n-ai ști deja că poliţiştii au și ei nevoie din 
când în când de câte o mână de ajutor! Dacă se mai produce o 


nenorocire, una pe care am fi putut s-o împiedicăm? Ce te-ai mai 
enerva că n-am mișcat niciun deget! 

Tom are mare dreptate. Așa s-a întâmplat şi cu câteva luni în 
urmă, când Emilia, colega de clasă a Kirei, a fost răpită, iar Kira, 
Tom, Pauli și până şi noi, pisicile, adunându-ne puterile, am făcut ca 
fata să ajungă din nou acasă, teafără și nevătămată. Ca să nu mai 
spun că până și fostul prieten al Anei, infractorul ăla de Vadim, a fost 
dat în vileag tot de mine şi de copii. Dar asta e altă poveste şi, dacă 
mă întrebaţi pe mine, eu unul nu m-aş supăra dacă viața mea ar fi 
mai liniștită de acum încolo. 

Pauli însă tot șovăia. 

— Ştiu şi eu... Eu credeam că ne-am strâns ca să mai facem ceva la 
mate. Altfel bag mâna-n foc c-ajunge să mi se-ntâmple şi mie o 
nenorocire, ştii, tot aşa, una pentru care n-am mișcat niciun deget! 

Kira chicotește. 

— Am priceput, spune ea, zâmbind. În cazul ăsta, nici măcar 
poliția nu te-ar mai putea ajuta. Numerele reale și fracțiile zecimale 1- 
ar scoate din minţi până și pe cel mai priceput comisar! 

Acum, până și Pauli se pune pe râs. Nici Kira, nici Pauli nu se mai 
pot opri din hohote. Dau chiar într-un râs cu nechezături în timp ce 
Tom le privește cu acreală. Atâta lucru pricep și eu. Că nu-ţi pică 
tocmai bine să te simți luat peste picior. 

Uşa camerei se deschide și un băiat ceva mai mare bagă capul 
înăuntru. Are părul scurt, cafeniu şi poartă ochelari, la fel ca Tom. 
Fireşte, e cu vreo două capete mai înalt și încă și mai subțire decât 
slăbătura de Tom. Bietul de el, se vede că face foamea! Parcă l-am 
mai văzut eu... la stai, ăsta-i Nico, fratele mai mare al lui Tom! 

— la ziceţi, se poate mai încet, totuși? ne întreabă el cu reproș în 
glas. Sunt în camera de-alături și trebuie să-nvăţ. De fapt, parcă asta 
voiaţi să faceți și voi. Dacă Tom mi-ar fi spus că dă o petrecere aici, i- 


aş fi zis din capul locului să-și mute gândul. În caz că ai uitat, 
frățioare: săptămâna viitoare dau proba de mate la bac şi am nevoie 
de linişte! 

Tom îşi împinge iute ochelarii mai sus pe nas şi oftează. 

— Îmi pare rău, Nico. Hai că ne potolim. 

Fără alte vorbe, Nico se retrage și închide ușa cu o mișcare 
hotărâtă. Tom se întoarce către Kira și Pauli, care, între timp, s-au 
liniştit. Deşi prea spășite nu par. 

— Da, strică-ne tu tot cheful! bodogăneşte Pauli. 

Eu, în schimb, nu ştiu prea bine ce să cred despre apariţia lui 
Nico. Totul pleacă de la faptul că nu mi-e prea clar ce-i aia probă de 
mate la bac. N-am mai auzit niciodată de aşa ceva. Dar pare să fie 
ceva foarte, foarte important. 

— OK, atunci să facem ceva la mate, hotărăște Tom. Dar să știți că 
sunt pur și simplu decepţionat că nu vă interesează deloc ce-am 
reuşit să aflu despre hoţii casei de bani. 

La cei treisprezece ani ai lui, Tom se exprimă întotdeauna puţin 
cam pompos și tot ce spune parc-ar ieși din gura profesorului meu 
de-acasă; dar până şi pe mine mă cam miră că fetele nici nu vor să 
audă teoriile şmechere ale lui Tom. Din păcate, fiind pisică, nu-l pot 
întreba, că altfel aș fi făcut-o de mult. 

— Bine, se înduplecă şi Kira în cele din urmă. Hai, povestește-ne. 
Ce rezultă din faptul că răufăcătorii au jefuit școli cam peste tot prin 
Hamburg? 

Lui Tom i se aprinde în ochi o rază de lumină. E cât se poate de 
limpede că preferă să discute despre răufăcători decât despre fracții 
zecimale. Orice-ar fi ele. 

— Păi e evident: ăștia sunt profesioniști. Spărgători de meserie! 

Pauli şi Kira îl privesc mirate. 

— Cum așa? Pe-asta de unde ai mai scos-o? 


Tom suspină, ceea ce arată cât de nătângă i se pare o asemenea 
întrebare. Firește, nici măcar eu nu pot să-mi explic cum de-a ajuns 
Tom la o asemenea concluzie. Și când te gândeşti că sunt un motan 
recunoscut pentru istețimea lui, dacă nu cumva chiar cel mai isteţ 
care s-a pomenit vreodată! 

— E cât se poate de logic. Spărgătorii cu pricina au un plan bine 
pus la punct. Pare că ştiu precis în care dintre şcolile din Hamburg se 
găsesc case de bani cu un conţinut care să merite atenţia (altfel spus, 
cu mulți bani înăuntru) și cum să procedeze ca să pună mâna pe ele. 
Ăştia nu-s hoți de ocazie, unii care să dea o spargere la o şcoală 
oarecare. Nu, nu, de asta sunt sigur: ăştia-s profesioniști. 

— Ei şi? Or fi profesioniști, aşa cum zici, i-o întoarce Pauli cu 
plictiseală în glas. Un motiv în plus ca să lăsăm treaba în seama 
polițiștilor. Că sigur nu aşteaptă ei ponturi de la trei puşti dintr-a 
șaptea. Chiar așa, ce ponturi am putea să le dăm noi? Ce, ai de gând 
să dai telefon la poliţie și să spui: „Scuzaţi-mă, eu cred că spărgătorii 
caselor de bani din școli sunt hoți profesionişti”? O să se tăvălească 
pe jos de râs, nu alta. Atâta lucru sigur știu şi ei deja. 

Încăpăţânat, Tom clatină din cap. 

— Prostii, nici vorbă să vreau să le dau sfaturi. Cred doar că în 
spatele seriei ăsteia de spargeri se ascunde o regulă. lar dacă am 
izbuti să ne prindem care-i regula, atunci poate c-am fi în stare să 
aflăm dinainte care școală va fi următoarea ţintă. Şi dacă i-am 
informa şi pe poliţişti, ei n-ar mai trebui decât să se așeze la pândă şi 
să-i prindă pe spărgători asupra faptului. Sunt sigur că există o 
regulă a seriei. Trebuie doar s-o descoperim. 

Kira râde. De data asta, bineînţeles, cu mai multă fereală. 

— Pe bune, Tom? Și cum te-ai gândit să facem? Că doar n-avem 
un glob de cristal, ca să vedem în viitor. 


Năuc, mă uit când la Kira, când la Tom. Ce-are asta de-a face cu 
un glob de cristal? Unul în care să te uiţi și să vezi ce? Merge așa ca 
televizorul? Că numai la ăla poţi să vezi chestii care se petrec într-un 
cu totul alt loc din lume. Ce-i drept, la capitolul „viitor” televizorul 
nu stă prea bine. Dar dacă globul de cristal te face să vezi în viitor, 
chestia asta ar fi o adevărată minunăţie. 

Unde am văzut eu de curând așa un glob? Parcă era la doamna 
Hagedorn, mama lui Werner. Ce-i drept, înăuntrul lui înota de colo 
colo un peşte auriu. Să fie globul ăla bun de ceva? În caz că nu, am 
eu o idee. E de-ajuns să dau o dată, scurt, cu laba înăuntrul globului 
și... Bineînţeles, trebuie să am grijă să nu mă las prins asupra 
faptului. Oamenii sunt tare sensibili când vine vorba de pești de 
acvariu și de alte animale de casă fără niciun rost. Nepoţeii cei prost- 
crescuți ai lui Werner, cele două gemene și fratele lor, au avut 
cândva un hamster și numai ce-am vrut şi eu să mă joc puțin cu el, că 
m-am şi ales cu un perdaf pe cinste. Să nu-ţi vină să crezi! Zău că nu 
i-aș fi făcut niciun rău, cu toate că tămbălăul pe care-l făcea cu 
prostia aia de roată de alergat chiar că te călca pe nervi. 

Dar să ne întoarcem la oile noastre. De unde să facem noi rost cât 
mai iute de un glob de cristal, ca să le putem da polițiștilor 
informația potrivită? 

Un zgomot ca un sforăit mă smulge din gânduri. E Tom, pe care 
vorbele Kirei l-au scos din fire. 

— Ha, ha, ha, glob de cristal, bună glumă, ce să zic... Râzi tu de 
mine, dar eu știu că am dreptate. Fetelor, zău aşa... Hai să fim din 
nou echipa aia deşteaptă de investigaţii care eram cândva! Dacă 
analizăm bine faptele, sigur aflăm unde o să aibă loc următoarea 
spargere. Ştiu că putem! Și pun pariu c-o să reușim şi fără glob de 
cristal. 


Așa carevasăzică, treaba cu globul nu fusese decât o glumă? Eu, 
ca motan ce sunt, tare greu deosebesc la oameni gluma de vorba 
serioasă. 

Kira ridică din umeri. 

— Sigur că da, Tom, bineînţeles că putem. Regula seriei, zici... 
înțeleg, ce spui. Dar ce n-am priceput eu încă e regula cealaltă, a 
distributivității. Asta sigur o să pice mâine la lucrarea de mate. Că 
de-aia ne-am și adunat. Încă o dată, ce zice regula distributivității? 

Tom rămâne serios. 

— Kira, uite, am făcut unele cercetări... Toate școlile jefuite au 
ceva în comun. Și anume câte o cantină, una în care se poate plăti cu 
banii jos. Așa că un lucru e sigur: în fiecare săptămână se adună o 
mulțime de parale. 

— Spune aşa ceva regula distributivităţii? Dacă o să ne întrebe 
mâine la lucrare, o să scriu şi eu că regula e că poţi plăti la cantină cu 
banii jos, zice Pauli printre chicoteli. 

Tom scoate un geamăt şi se lasă să alunece din pat pe jos, unde 
rămâne întins ca o plăcintă. Recunosc, totul e foarte amuzant şi, dacă 
aş putea şi eu să râd, zău c-aş face-o. Așa că scot şi eu un sunet acolo, 
ceva care să aducă a râs. Cu avantajul că pe mine n-are cum să mă 
audă Nico din camera de-alături! 

Kira întinde mâna şi mă scarpină după urechi. 

— Ce este, Winston? Te pomeneşti că şi pe tine te amuză chestia 
asta, nu? 

Torc, în semn că-i dau dreptate. 

Tom se adună de pe covor. 

— Păi dac-am ajuns până și de râsul motanului, atunci chiar c-o să 
ţin pentru mine celelalte amănunte ale genialelor mele descoperiri. 
Voi, ignoranțţilor, şi-aşa nu sunteți în stare să apreciaţi lucrurile 
astea. Fiţi însă fără grijă, o scot eu la capăt şi fără voi. Așa că hai să 


ne ocupăm împreună de regula distributivităţii, că spărgătorilor le 
vin eu de hac de unul singur. 

Ia stai puţin, cum adică „până și de râsul motanului”? Cum adică 
„ignoranţi”? Ce obrăznicie! Când eu de fapt sunt plin de calităţi! 
Simţindu-mă jignit, sar de pe pat şi o apuc spre ușă. Dacă Tom nu 
recunoaște cât de valoros sunt pentru echipa de investigaţii, vina e 
numai a lui. N-am de ce să-l mai ascult. Mai bine mă duc să văd ce 
mai fac prietenele mele, pisicile din curtea din spate, și dintre ele, 
mai ales Odette. Odată ajuns la ușa camerei, încep să zgârii tocul cu 
ghearele. 

Kira se uită după mine. 

— Cred că Winston vrea afară. Probabil că învățatul la mate e 
prea plictisitor pentru el. Chiar m-am mirat că a vrut neapărat să 
vină și el cu mine. 

Să fi putut Kira să-mi citească gândurile, ar fi aflat şi ea că nu 
interesul pentru matematică, ci numai grija pentru siluetă fusese cea 
care mă îndemnase să ies din casă. Pe vremea când ne schimbaserăm 
între noi trupurile, chiar ne putuserăm înţelege pe calea gândului. 
Însă de când fiecare dintre noi a revenit în pielea — respectiv în blana 
— lui, chestia nu mai merge. Chiar şi aşa, de cele mai multe ori eu și 
Kira reuşim să ne înțelegem destul de bine. Deh, prietenii adevărați 
n-au nevoie de prea multe vorbe! Așa se și explică faptul că Kira se 
ridică acum de pe scaunul ei ca să-mi deschidă ușa camerei lui Tom, 
apoi pe cea a apartamentului şi să mă însoţească un etaj mai jos, ca 
până la urmă să-mi deschidă și uşa de la intrare. 

În chip de rămas-bun, se lasă pe vine şi mă scarpină pe după 
urechi. 

— Ai grijă, Winston! Plimbă-te singur puţin, eu mai am de învăţat. 
Uneori, să fii copil e tare naşpa. Distracţie plăcută! 


M-apuc să torc și ling un pic degetele Kirei, după care o iau înapoi 
spre casă. Kira are dreptate: mai bine mai stau și eu cu prietenii mei, 
Odette, Spike și Caramel, decât să stau să-mi explice Tom cum vine 
cu regula distributivităţii. Sunt destul de sigur că, motan fiind, n-o să 
am niciodată nevoie de ea! 


Cei patru cu muşchi tari reloaded. In orice caz, pe-aproape 


Spike şade pe platforma pubelelor din curtea noastră din spate și 
se uită la mine cu ochii holbaţi. Nu mi-e încă foarte limpede dacă de 
revoltă sau de entuziasm. 

— A-ntâia! Păi ne băgăm şi noi, nu? 

Am priceput. E de entuziasm. 

— Nu știu ce să zic, mormăi eu. De unde până unde trebuie 
neapărat să fim noi ăia care rezolvă orice fărădelege petrecută pe o 
rază de zece kilometri? 

— În primul rând, pentru că suntem cei patru cu muşchi tari, 
mustăceşte Spike. Iar în al doilea rând, ce-i ăla „kilometru”? 

Cu primul rând, nu mai încape vorbă că Spike are dreptate: Spike, 
Odette, Caramel și cu mine am format, sub numele ăsta, un grup de 
agenţi speciali şi ne-am pus în minte să trecem, pe cât posibil, prin 
cât mai multe aventuri. Numele l-am pescuit eu dintr-o poveste pe 
care mi-a citit-o Werner odată şi în care-i vorba de trei tipi fără 
pereche, prieteni aproape nedespărţiţi, care luptă împreună 
împotriva relelor de tot soiul. Mai potrivit nume nici că se putea! Mai 
târziu, am aflat şi noi că ălora cu muşchi tari li se zicea de fapt 
„muschetari”, dar pe noi ne durea drept în cot de treaba asta. 

Ideea mea cu agenţii speciali și cu aventurile o găsesc şi-acum 
grozavă. Mare păcat însă că pentru așa ceva trebuie să te desparți de 
canapea când ţi-e lumea mai dragă. Unde mai pui că în viața asta de 
agent nu prea ai parte de mese regulate. Din punctul ăsta de vedere, 
chiar că nu m-ar fi deranjat să iau şi eu o mică pauză de la aventuri. 
Dar tocmai când mă pregăteam să-i tai entuziasmul lui Spike, se 
strecoară şi Odette între noi. Nu-i nicio întâmplare că ni se alătură, în 
curtea din spate, acoperişul platformei pubelelor e locul preferat de 


întâlnire al pisicilor, fiindcă e, de departe, locul cel mai bătut de 
soare. 

— Băieți, lăsaţi-mă și pe mine la mijloc, între voi! ne roagă, 
torcând, Odette. Că dacă-i vorba de vreo aventură nouă, vreau 
neapărat să ştiu cum stau lucrurile! 

Înainte să se aşeze, Odette se freacă toată de o rână de-a mea, 
strâns de tot, blană pe blană, și, pentru o clipă, am senzaţia că mi-a 
stat inima-n loc. Dar apoi se îndepărtează dintr-un salt. Zău dacă nu 
mă simt aproape ca atunci când am fost lovit de trăsnet şi m-am 
trezit în trupul Kirei. Dar numai aproape. Fiindcă dacă pe atunci 
sentimentul a fost unul cât se poate de neplăcut, acum a fost fix pe 
dos: un sentiment cât se poate de plăcut. În plus, de data asta, rămân 
în mica mea făptură pisicească și pot gusta momentul pe deplin și pe 
de-a-ntregul. 

— Winston? Te simţi bine? mă întreabă Spike, zgâindu-se la mine. 

— Ăăă, sigur. De ce? 

— Păi îți curg balele. Şi încă cum! Până acum, credeam că asta li 
se-ntâmplă numai câinilor. 

Mie, să-mi curgă balele? Sfântă sardină în ulei! Îmi cercetez 
blănița. Chiar așa, blana mea cea neagră de pe piept e deja leoarcă, 
iar de-a stânga şi de-a dreapta mustăţilor balele se adună în 
continuare. Dac-o țin tot așa, în curând o să mă pomenesc că stau 
într-o băltoacă... Ce poate fi mai stânjenitor? 

Încurcat, îmi trec labele peste bot. 

— Sunt... ăăă... sunt puţin răcit. 

Şi, drept dovadă, mă prefac că răsuflu din greu. Odette şi Spike 
mă cercetează din priviri, plini de milă. 

— Altfel, sunt în cea mai bună formă, o fac eu repede pe grozavul, 
străduindu-mă să par cât se poate de fioros şi de periculos. 


Să fii fioros şi periculos e, de fapt, exact ce prețuiește mai mult 
Odette la un motan. lar în privința asta, cu mine chiar a nimerit-o. 
Cum altfel, când eu, Winston Churchill, sunt un motan excepţional! 
Curajos și îndrăzneț şi nu mai spun cât de isteț. Și, dacă mă gândesc 
mai bine, nici nu-mi trebuie o pauză de la aventuri. Dimpotrivă! Din 
partea mea, aventura poate să-nceapă chiar acum! 

Chiar și-așa însă, câteodată mă încearcă sentimentul că Odette nu 
mă ia chiar în serios. N-am nicio dovadă în privinţa asta, că nu mi-a 
zis niciodată nimic de genul ăsta, dar uneori mă cam pișcă şi mă cam 
furnică în vârful cozii. Şi-atunci îmi spun că, în ochii ei, nu sunt un 
erou, ci mai degrabă amicul de treabă din vecini — cu toate că noi doi 
am fost deja pe urmele unui răufăcător și am ajutat la prinderea lui. 
Ce n-aș da să pot schimba lucrurile! 

— Bun, deci cum rămâne? mă trezește Spike din gânduri. 

— Ce? 

— Te simţi în stare să porneşti alături de noi într-o nouă aventură? 

— Cred că glumeşti! Sunt chiar mai în stare decât în stare! 

Odette sucește capul. 

— Dar nu ziceai că ești răcit? 

Mă proptesc bine pe picioarele dindărăt, îmi umflu pieptul şi-mi 
înalt capul. 

— Ca şi cum o răceală ar fi în stare să doboare un tip ca mine! Nu, 
nu, e nevoie de mult mai mult de-atât ca să mă recunosc învins! 

— A-ntâia, frate! zice Spike, înghiontindu-mă. Se cheamă atunci 
că ești cu noi. Ne mai trebuie doar un plan ca lumea, ca să lămurim 
seria de spargeri. Chiar aşa, ce-a spus Tom despre asta? 

Am stat o clipă să-mi adun gândurile. 

— Hm, n-a zis decât că el unul crede că în spate se-ascunde un 
sistem anume și că nu poţi da de urma spărgătorilor decât dacă 
înţelegi cum merge treaba cu sistemul. 


— Aha, un sistem, zici. Înţeleg, murmură Spike, cu toate că nu-l 
cred deloc. 

Un motan care habar n-are ce-i ăla „kilometru” sigur nu știe nici 
ce înseamnă „sistem”. Odette este și ea nedumerită. 

— Pare o poveste încâlcită. Nici măcar nu ne ajută să ne dăm 
seama de unde să începem cercetările. 

Când are dreptate, are dreptate. Nici măcar eu nu mai am ce 
comenta. Spike începe să dea din coadă. E limpede că i-a venit o 
idee. 

— De ce nu facem ca ultima oară? Să stăm la pândă în preajma 
școlii până când observăm ceva suspect. 

— Mi-e teamă că nu e chiar aşa de simplu cum îţi închipui tu, 
Spike, i-o întorc eu. Pe vremea când o căutam pe Emilia, am stat cu 
ochii pe casa familiei ei. Acum însă, spune și tu, în preajma cărei 
clădiri să ne postăm? 

— Păi am zis doar. În faţa şcolii. 

Odette sucește din nou capul. 

— Bine-bine, dar în faţa cărei școli? 

— Ce, sunt mai multe? întreabă Spike, uitându-se la noi uimit. 

De-abia mă stăpânesc să nu mă tăvălesc pe jos de râs. Aşa că mă 
mulțumesc cu un fornăit ceva mai energic. 

Odette clatină din cap. 

— Spike! Fireşte că sunt mai multe! Mă rog, cade ea pe gânduri, e 
greu de spus pe loc... dar sunt cel puţin cinci sau cam pe-acolo. Asta 
înseamnă că, și cu ajutorul lui Caramel, tot am avea nevoie de cel 
puţin încă un coleg ca să putem ţine sub observaţie toate şcolile. Și 
nu-mi vine în minte nimeni care să fie potrivit pentru aşa o treabă. 
Pisicile din gangul de la intrarea în casa de alături sunt prea neroade, 
iar cele de vizavi, prea bătrâne. 


Îmi dau ochii peste cap. M-am obișnuit să fac așa de pe vremea 
când trăiam în piele de om şi mi se pare un fel destul de şmecher de 
a-ţi arăta exasperarea. Din păcate, gestul nu le spune nimic 
tovarăşilor mei. Aşa că mă văd nevoit să spun lucrurilor pe nume, 
chiar dacă s-ar putea ca Odette să se supere pe mine. 

— Îmi pare rău, dar asta chiar că-i o prostie cât casa. În Hamburg 
sunt vreo două-trei sute de şcoli. Cel puţin. Cum să putem să le 
ținem noi pe toate sub observaţie? Exclus. N-am reuşi nici dacă ne-ar 
ajuta și pisicile neroade, și alea bătrâne. 

Ca la un semn, lui Odette și lui Spike le pică fălcile. După o clipă 
de uimire, le închid însă la loc, iar Spike își drege glasul. 

— Trei sute? Cât de mult înseamnă asta? 

— Păi e foarte simplu: de șaizeci de ori mai mult decât cinci. 

Ha! Să mai zică cineva că nu știu să socotesc în minte! Că doar 
sunt Super-Winston, ca să fie limpede! 

Odette mă fixează din priviri. 

— la spune, de unde știi tu toate astea? 

Opa! Poate că n-a fost tocmai o idee bună să-mi dau în petic 
tocmai acum şi tocmai aici. Fiindcă nici Odette, nici Spike nu ştiu că, 
pe când eram în pielea Kirei, am mers chiar şi la şcoală şi de atunci 
nu numai că știu să citesc şi să scriu, dar pot să şi socotesc. Calitățile 
astea trebuie să rămână secrete, fiindcă, la urma urmelor, n-am 
niciun chef ca Odette să creadă că sunt un ciudat. 

— Ăăă, am presupus şi eu așa, într-o doară. În afară de asta, mă 
nimeresc destul de des prin preajma Kirei când își face temele sau 
când se vede cu colegii ei de clasă. Așa mai prind și eu una, alta. 

— Aşa deci... 

Poate că Odette nu m-a crezut, dar nici nu mai comentează. 

Spike se întinde. 


— Mda, prieteni, dac-aşa stau lucrurile, atunci poate c-ar trebui să 
așteptăm să ne iasă în cale altă aventură. Până atunci, mă duc să-mi 
caut ceva de înfulecat. Pa, pa, ne mai vedem! 

Şi, dintr-o singură mișcare, sare de pe acoperiș, pierzându-se 
printre bicicletele legate prin preajmă. 

Odette se uită după el. 

— T-ţ-ţ, numai la mâncare îi stă gândul. Păcat că nu se-alege 
nimic de aventura noastră, adaugă ea abătută. Mi-ar fi făcut mare 
plăcere să mai trec o dată prin aşa ceva alături de tine. 

Inima îmi tresaltă cu putere... Mi-a spus cu-adevărat Odette așa 
ceva, chiar mie și chiar acum? Cuprins de tremurici, mă gândesc 
cum să-i răspund. Caut să zic ceva isteţ, cuceritor, care s-o dea 
gata... 

— OK, trebuie s-o iau și eu din loc. Pa, Winston... Pe curând! 

Până să găsesc eu de spus ceva isteţ, cuceritor și care s-o dea gata, 
cea mai frumoasă pisică din lume s-a și făcut nevăzută. Fir-ar să fie! 
De ce nu le-oi fi ținut și eu isonul cu cele cinci școli din tot 
Hamburgul? Chiar că-s bătut în cap! 


O întâlnire care nu le convine tuturor, un Werner prost 
dispus și coincidente ciudate 


Acasă domneşte o atmosferă încărcată. Asta așa, metaforic 
vorbind. De fapt, Ana și babușca se ciorovăiesc. Şi încă pe rusește: 

— Nu pacemu tî apiati vstreceaieşsea s Vadimom? On pristupnik! la 
dumala şto tî nakaneţto paumnela! 

— Mama, ia idu s nim vâpiti liş ceaşăciku cofe. Nu uspacoisea pajalusta. 

Cum? Ana are de gând să se întâlnească cu Vadim, fostul ei 
prieten? Infractorul ăla care făcea contrabandă cu țigări şi care a 
amenințat-o pe Ana când ea a vrut să-l părăsească? La urma urmei, 
Ana şi Kira au ajuns în locuința mea și-a lui Werner tocmai pentru că 
au fugit de Vadim ăsta. Şi tocmai cu el are Ana acum de gând să se 
ducă să bea o cafea? Nici nu-i de mirare că babușca și-a ieșit din 
pepeni! Până și eu mă-nroşesc de furie. Asta tot așa, metaforic 
vorbind. Altfel, cum să mă înroșesc, că doar am blana neagră-neagră. 

Ana, în schimb, pare foarte binedispusă. Și-a schimbat hainele și 
acum, în loc de blugi şi tricou, poartă o bluză şi o fustă scurtă. În 
mod excepțional, părul lung și blond nu mai e strâns într-o coadă de 
cal, ci şi l-a lăsat să-i cadă liber pe umeri. N-oi fi eu vreun specialist, 
dar zău dacă Ana n-arată azi excepţional. 

Şi se vede că Werner e de aceeaşi părere cu mine. Chiar în clipa 
asta pune piciorul în casă şi, de cum o vede pe Ana, exclamă 
admirativ: 

— Oho, arătaţi grozav! Aveţi cumva vreo întâlnire? Fiindcă dacă 
nu, considerați-vă în mod oficial invitata mea. Mergem oriunde 
doriţi! 


Ana râde încurcată. 


— Oh, mulțumesc foarte mult! Dar chiar am o întâlnire. Poate altă 
dată. Aşa, şi-acum chiar trebuie să plec! Paaa! 

Îşi înhaţă geanta din cuier, își aruncă pe braţ o jachetă și dispare 
pe uşa apartamentului. Werner se uită în urma ei, cu o mutră pe care 
zău dacă ştiu cum s-o înțeleg. Pentru că așa ceva n-am mai văzut 
niciodată la Werner, deși îi sunt motan de atâţia ani. Asta nu e de ici, 
de colo. Să fi fost el dornic să iasă în oraș? Sau dezamăgit? Sau plin 
de speranță? Nu înţeleg, nimic din toate astea nu pare să se 
potrivească. Poate că sunt toate sentimentele astea la un loc. Pe 
scândura mea de ascuţit gheare — chestia e cu-adevărat ciudată! 

Nici n-a apucat bine Ana să tragă uşa în urma ei, că babuşca se 
apucă să-și verse năduful cu și mai mare foc. Suduie acum fără nicio 
oprelişte şi scuipă ameninţări, agitându-şi arătătorul către tavan. 

— Ehei, şi fata asta a mea! Neroadă mai e! Vadim ăsta e soi rău. La 
ce bun atunci să bei cafea? 

Werner face ochii mari. Și-asta pentru că e mult prea bine-crescut 
că să se-apuce să pufnească indignat sau să zbiere un „Fir-ar să fie!”. 
Expresia de-acum, de pe faţa lui, i-o recunosc imediat: Werner este 
înspăimântat. Tot așa arată și când vine frate-său în vizită, împreună 
cu prost-crescuţii lui copii. 

— Hm, începe el, dregându-şi glasul și părând că-i vine foarte 
greu să rostească întrebarea care urmează. Doamnă Kovalenko, vreţi 
să spuneți că Ana se întâlneşte cu fostul ei prieten, Vadim? 

Babușca încuviințează, dând din cap cu hotărâre. 

— Da! Chiar așa. Cu Vadim. La o cafea. CAFEA! Domnule 
profesorrr... Ce să-nsemne asta? 

Werner priveşte năuc. 

— Cum adică? Credeţi c-ar fi mai potrivit nişte vin? 

Deodată, babușca zâmbește cu blândețţe și-și lasă mâna pe brațul 
lui Werner. 


— Niet. Nu e băutură nepotrivit. Nepotrivit e bărbatul. Ana are 
nevoie de bărbat potrivit. 

Hm. Felul în care spune babușca treaba asta îmi dă senzația că 
Werner ar putea avea și el un rol în încercarea de a afla cine ar fi 
potrivit pentru Ana. Dar ce rol? 

Fireşte, lui Werner nu îi pică fisa. În loc de asta, profesorul se 
strecoară în tăcere pe lângă babușca și-o coteşte către camera de zi, 
unde și-a mutat biroul. Îl urmez discret, fiindcă m-a făcut curios Și 
sper să descopăr ceva care să aibă legătură cu Werner şi cu Ana. 

Odată ajuns în sufragerie, Werner se prăbuşește pe scaunul său şi, 
cu o plictiseală nesfârșită, se apucă să scormonească prin maldărul 
de hârtii de pe birou. 

Eu unul sar pe scăunelul din colț, pe care se află coșulețul meu. 
De aici am o vedere mai bună. Până la urmă, se pare că Werner a dat 
de ceea ce căuta, fiindcă, dintre toate hârtiile alea, scoate la vedere o 
carte de vizită și, negru de supărare, se uită fix la ea. Oftează din 
greu și pune mâna pe telefon. 

— Roland? Aici e Werner. 

Roland e fratele mai mic al lui Werner. De fapt, el e un tip vesel şi 
de treabă, care, din păcate, s-a ales c-o familie îngrozitoare. Beate, 
soţia lui, îl bate la cap cât e ziua de lungă şi, ca și când asta n-ar fi 
fost de-ajuns, ei doi au împreună trei copii, incredibil de prost- 
crescuți: două fete gemene, gata de orice blestemăţie și un băiat, ceva 
mai mare, dar nicidecum mai potolit. Am avut plăcerea fără pereche 
să am de-a face cu ăștia trei la diferite aniversări în familie. De 
fiecare dată când se termina totul, aveam senzaţia că tocmai 
scăpasem ca prin urechile acului dintr-un cataclism natural. 

— Nu, nu, nu-i în legătură cu weekendul. În privinţa asta, totu-i 
în ordine. E vorba de invitaţia la petrecerea voastră de grădină. Ştii, 


Roland, o întrebasem... ăăă... o întrebasem pe Beate dacă aș putea 
veni cu cineva, dar... ăăă... cred că, până la urmă, tot singur o să vin. 

Motan fiind, am auzul destul de ascuţit, numai că din locul ăsta 
nu am cum să aud şi ce spune Roland la celălalt capăt al firului. În 
orice caz, pare să aibă multe de zis. Dac-aș face acum un salt pe 
birou, poate c-aş izbuti să-i deslușesc răspunsul. Numai că ar cam 
bate la ochi. Drept urmare, în loc de asta, fixez din priviri mutra lui 
Werner şi încerc să-mi fac o părere despre ce se petrece. Despre ce-or 
discuta ăștia doi? 

— Fireşte, Roland, sigur că-nţeleg. Bine, atunci dă-mi-o pe Beate. 
Da, pa-pa... 

Se vede treaba că acum, la celălalt capăt al firului s-a instalat Beate 
cea Groaznică. 

— Bună, Beate, aici e Werner. Tocmai i-am spus lui Roland: cred 
c-o să vin tot singur la petrecerea voastră de grădină. 

Deodată, aud mult mai bine vocea de la celălalt capăt al firului. 
Asta fiindcă Beate vorbeşte muuult mai tare decât soțul ei. De fapt, 
zbiară de-a dreptul la telefon. 

Werner oftează din greu. 

— Hei, Beate, n-are sens să faci o dramă din chestia asta. 

Din nou zbierete. 

Werner clatină din cap. 

— Care ordine de așezat la masă? Eu credeam că-i vorba mai 
degrabă de-o simplă petrecere. De unde să ştiu ce pregătiri serioase 
ați făcut? Parcă aţi aştepta-o în vizită pe regina Angliei, nu altceva. 

De la celălalt capăt al firului se aud niște mormăieli. 

— Cum adică să mă hotărăsc odată? 

Alte mormăieli, și mai răsunătoare. 

— Bine, dacă ai de gând să mă pui acum să jur cu mâna pe Biblie 
c-o să vin cu cineva... Ştii ce, consideră că vin singur. Oricum, treaba 


asta a început să mă enerveze. Îmi pare rău. Exact. Da, o să-ți explic 
eu odată, când o să treceţi în vizită pe aici. Cu toate că prea multe 
nici n-ar fi de explicat. Da. Salutări copiilor. 

Pune jos receptorul, suspină din adâncul rărunchilor şi-mi aruncă 
o privire. 

— Winston, bătrâne, un lucru-i sigur: fără femei, viața-i mai 
uşoară, zice el, ridicându-se de pe scaun și părăsind încăperea. 

În urmă rămâne un motan nelămurit. Despre ce-o fi fost vorba? 
Despre care femeie? Despre Beate? Sau mai degrabă despre Ana? Să 
fi avut Werner de gând s-o ia pe Ana cu el la petrecerea de grădină a 
fratelui său? lar acum totul s-a dat peste cap fiindcă Ana a preferat 
să bea o cafea cu Vadim în loc să meargă cu Werner la petrecere? Și 
ce-o fi vrut să spună Werner cu vorbele „când o să treceţi în vizită pe 
aici”? Presupun că înseamnă exact ce cred eu că înseamnă! Pe sfânta 
mea tăviţă cu nisip! Numai gândindu-mă la Beate şi la mucoșii ei 
mici se zbârleşte blana pe mine. Dacă vin pe-aici de-adevăratelea, 
zău dacă nu-mi iau câmpii! 


XXX 


— Da, mamușca, știu, nici nu vrei s-auzi... Dar Vadim s-a 
schimbat cu totul! 

Ana s-a întors acasă de la întâlnirea ei și e grozav de binedispusă, 
iar acum e în bucătărie, unde pregătește masa de seară în timp ce 
babușca stă rezemată de tocul ușii, dojenind-o. Între timp s-a întors 
și Kira, care ascultă acum cu atenţie ce povestește maică-sa. 

— Procesul de la tribunal i-a fost învățătură de minte. A scăpat ca 
prin urechile acului de o condamnare cu executare. A primit în 
schimb o condamnare la un an de închisoare, cu suspendare, iar 
acum vrea să profite de ocazia asta ca să-şi facă ordine în viaţă. 


Babușca clatină din cap, iar Kira face ochii cât cepele. 

— Mamă, ce-i aia „cu suspendare”? 

Pică numai bine, că asta aș fi întrebat și eu! 

— „Cu suspendare” înseamnă atunci când judecătorul ar putea să 
trimită pe cineva la închisoare, dar n-o face, fiindcă cel cu pricina 
făgăduiește ca, pe viitor, să respecte legile şi să nu mai comită nicio 
nelegiuire. Judecătorul stabileşte o perioadă în care împricinatul 
trebuie să se poarte ireproşabil. Dacă în perioada asta condamnatul 
comite iarăși un furt sau o înșelăciune sau altceva de felul ăsta, 
atunci chiar că trebuie să meargă la închisoare. Așadar, o 
condamnare la doi ani de închisoare cu suspendare înseamnă că, 
pentru vina lui, omul ar fi trebuit să stea doi ani închis, dar este 
scutit de o asemenea pedeapsă dacă, în perioada de suspendare, nu 
ajunge să se facă vinovat de cine știe ce altceva. 

Aha! Deci suspendarea e atunci când judecătorul se stropșește la 
cineva și individul ăla zice c-o să se facă băiat de treabă. Păi e taman 
ca la noi. Cu Ana şi babuşca pe post de judecători, şi cu Kira și cu 
mine drept bieţi făptaşi spăşiți. 

— O să vezi tu că ăla n-a schimbat deloc. larbă rrrea, asta e! 

Babușca clatină din nou din cap, iar coafura ei în chip de turn se 
clatină și ea. Şi face o mutră atât de încrâncenată, că te apucă groaza. 
Un lucru-i sigur: cu babușca drept judecător, Vadim ăla ar fi mers de 
urgenţă la zdup. N-ar fi ascultat babușca poveşti de-astea, cum c-o să 
se facă băiat de treabă și o să se schimbe. Nici vorbă! Se vede treaba 
că bunica asta a Kirei nu crede deloc că fiecare om are și o parte 
bună. În orice caz, nu crede că e valabil pentru traficanţii de ţigări. 

— Da, da, bâiguie Ana cu glas molcom, bine, cum zici tu. 

— Bine, mamă, se bagă şi Kira acum în vorbă, dar de ce te-ai dus 
să te întâlneşti cu el? Că doar eram atât de fericite c-am scăpat de el! 
Mie mi-a fost mereu un pic frică de el şi chiar că n-am niciun chef să 


mai dau ochii cu Vadim! Şi nu vreau să aud c-o s-ajungă din nou 
prietenul tău! 

Miorlau! Ce, parcă eu aş avea chef de-aşa ceva! Îmi amintesc cu 
groază cum ne-a închis ticălosul ăla pe Kira, pe Pauli, pe Tom şi pe 
mine în apartamentul lui atunci când l-am prins pe picior greșit. O fi 
ceva, dacă zice că s-a schimbat și-acum nu se mai ţine de toate relele, 
ci numai de câteva mai mărunte. Dar chiar nu văd de ce i s-ar mai da 
o șansă. 

Ana râde şi pune mâna pe umărul Kirei ca să o liniștească. 

— Kira, nici nu se pune problema! N-am făcut decât să bem o 
cafea împreună. Și închipuie-ți: Vadim a făcut rost de o slujbă pe aici, 
prin zonă. Ce întâmplare, nu? 

Da, curată întâmplare! o boscorodeşte babuşca, iar după cum îi 
sună glasul poţi trage cu uşurinţă concluzia că, în privinţa lui Vadim, 
bătrâna nu crede câtuşi de puţin în coincidente. 

Neîncrezătoare rămâne și Kira. 

— Aha. Şi despre ce slujbă e vorba? Că și-așa el nu-i în stare de 
NIMIC. 

— Ei, Kira, şi tu acum! 

Acum glasul Anei sună puţin cam acru. 

— Vadim livrează cu mașina pachete pentru un serviciu de 
curierat, iar sediul companiei e chiar după colț. Uite, m-a rugat chiar 
să-ți transmit salutări din partea lui. 

— Pff! pufneşte Kira cu dispreț. Zău aşa, mamă! Tipul e un 
infractor. Nici prin gând nu-mi trece că s-ar fi schimbat, așa, deodată. 
Poate să-ţi spună el câte-n lună şi-n stele. Chiar dacă arată bine, asta 
nu înseamnă că e și un om de treabă. 

Exact! Şi nici măcar nu mi se pare c-ar arăta bine. Nu-mi amintesc 
decât că purta o jachetă de piele, veche și ponosită, iar faţa îi era 
acoperită de o barbă de trei zile. lar părul lui nu mai făcuse de mult 


timp cunoștință cu o perie. Pe lângă toate astea, Vadim era destul de 
înalt, și de aceea mi se părea cu atât mai ameninţător. Pe lângă el, 
Werner al meu este de o mie de ori mai atrăgător! Poartă numai 
cămăși călcate și se rade în fiecare zi. Cum buclele lui se-arată ceva 
mai îndărătnice, și le piaptănă regulat. Werner nu e o namilă, ca 
Vadim; are o statură care nu bagă spaima în pisici. Dacă mă salt pe 
labele din spate, îi ajung la palmă. Şi poate primesc o recompensă 
gustoasă sau măcar o mică mângâiere. Prin urmare, dacă-i musai ca 
Ana să bea o cafea cu un bărbat, atunci o poftesc s-o bea cu Werner al 
meu. La urma urmei, de chestia asta ar trebui să se prindă și singură! 

Îmi fac o socoteală la iuţeală. Firește, nu-s eu cine știe ce specialist 
în privința oamenilor, dar poate că Ana are nevoie de un brânci în 
direcția potrivită. Poate chiar din partea unui motănel negricios. 
Sfântă sardină în ulei, chiar trebuie să le fac eu pe toate, singur- 
singurel? 


Îngheţată spaghetti, Moş Ene şi o prinsoare 


Zilele care urmează sunt incredibil de sărace în evenimente: Ana 
nu se mai duce să se întâlnească cu Vadim și să bea cafea cu el, 
Werner e în continuare prost dispus, iar eu unul pur şi simplu zac pe 
canapea, dorm pe săturate şi, din când în când, mă trezesc cu ceva 
bunătățţi în castronelul meu, din partea babușcăi. De fapt, lucrurile 
stau exact așa cum mi-am dorit eu dintotdeauna. Totul e perfect, în 
afară de lipsa de chef a lui Werner, firește. Nimeni nu le poate avea 
pe toate în viața asta, nici măcar un motan. 

Între timp, m-am obişnuit să nu mai stau pe capul babuşcăi în 
timp ce gătește. În felul ăsta, m-aleg şi eu cu ceva bun înainte ca 
tovarăşii mei de apartament să apuce să-și umple farfuriile, 
nelăsându-mi nimic. Fireşte, pe calea asta n-o să ajung nici mai 
suplu, nici mai în formă, dar, dacă tot nu se-arată la orizont nicio 
misiune demnă de un agent secret, lucrurile nu stau chiar așa de rău. 
Un motan ghiftuit e chiar de preferat unui detectiv lihnit! 

Şi, fiindcă a venit vorba de detectivi: Tom e şi el în toane proaste. 
Faptul că Pauli şi Kira nu au niciun chef să-l ajute să ia urma hoțţilor 
de seifuri îi dă serioase bătăi de cap. Când o însoțesc pe Kira la 
gelaterie, constat că el doar îngaimă câteva vorbe și nici măcar 
vederea unei gustoase îngheţate spaghetti nu-l face mai vesel. 

— Ia uite aici! spune el descurajat, cu jumătate de gură şi pune o 
grămăjoară de bileţele de hârtie pe măsuţa la care s-a aşezat Kira ca 
să-și bea cafe-frappe-ul. 

— Înainte de toate, bună! îl salută Kira, râzând. Mă bucur că ţi-ai 
făcut timp să treci pe-aici. 

Kira l-a invitat pe Tom la o îngheţată fiindcă ajutorul dat de el la 
mate s-a lăsat cu un 2+ pentru ea“. 


— Ce-s astea pe care le-ai adus? întreabă ea curioasă şi pune mâna 
pe una dintre hârtii. 

— Sunt evaluările pe care le-am făcut tuturor celor 339 de şcoli de 
cultură generală din Hamburg. În privinţa celorlalte şcoli, încă n-am 
terminat cercetările. Pe cât a fost posibil, am căutat să aflu de pe 
internet dacă școlile cu pricina au şi cantine şi dacă elevii pot plăti cu 
banii jos. În cazul şcolilor despre care n-am găsit nimic pe internet, 
am dat telefon şi-am întrebat. 

— Şcoli de cultură generală? 

Pe chipul Kirei se aşterne un mare semn de întrebare, dar, firește, 
nici măcar eu nu sunt în stare să-mi închipui cam ce ar putea să 
însemne treaba asta. Eu unul credeam că în orice şcoală primești o 
educaţie care ţine de cultura generală. Ce surpriză să aflu acum că 
mai sunt și alte școli, unde chestia asta nu se întâmplă. Şi-atunci, la 
ce bun să mai mergi la asemenea şcoli? Marea şmecherie ar fi să 
rămâi frumușel acasă. 

Tom însă nu se sinchisește deloc de mirarea Kirei, ci se apucă să 
răscolească printre bilețelele lui. 

— Trebuie să te uiţi neapărat la asta! Nu încape nicio îndoială: 
spărgătorii au dat până acum de patru ori lovitura şi, de fiecare dată, 
a fost vorba de şcoli mari, cu cantine pe măsură. Adică numai şcoli 
unde merita să dai spargere. Hoţii au acționat numai joi noaptea 
pentru că atunci e casa de bani plină. Sumele strânse nu sunt duse la 
bancă decât la sfârşitul săptămânii. 

Kira soarbe zgomotos prin pai din cafe-frappe-ul ei şi îi aruncă lui 
Tom o privire îngândurată. 

— OK. Fireşte, asta sare în ochi. Ce nu-nţeleg eu însă e cum o să 
poți tu să ştii dinainte care şcoală o să fie următoarea ţintă. Asta dacă 
o să aibă loc încă o lovitură. Poate că nu se mai întâmplă nimic 


niciodată, iar tâlharii o să-și cheltuiască banii pe vreo insulă din 
Caraibe. 

— Nu cred, spune Tom, clătinând din cap. Pentru o insulă din 
Caraibe nu le-ajung banii ăştia nici pe departe. Până acum, au 
acționat la patru şcoli, iar dacă socotim că s-ar fi ales, în medie, cu 
5.000 € de la fiecare, asta face până acum 20.000 €. 

Aha? Chiar așa? Și asta e mult sau puţin? De fapt, de câți bani ai 
avea nevoie în Caraibe? Dar, în definitiv, unde sunt Caraibele astea? 
Pe undeva pe lângă Hamburg? Sau mai degrabă ceva mai departe? 
Mă frec de piciorul Kirei şi dau din coadă încoace și-ncolo în timp ce 
încerc să pricep de ce, pentru oameni, banii par să joace un rol aşa de 
important. Uneori am senzaţia că, pentru unii dintre ei, este chiar cel 
mai important lucru din lume, iar asta e o mare prostie, pe mustăţile 
mele de motan! Că doar banii nu-i poţi mânca. Nici nu mă pot 
răsfăţa cu ei când mă tolănesc pe pernița mea și nici nu mă mângâie 
când sunt prost dispus. Sunt făcuți numai din hârtie sau metal. Cu 
toate astea, pe oameni izbutesc să-i schimbe întrucâtva. Am văzut eu 
bine chestia asta, fiindcă uneori, când vine vorba despre bani, 
umblătorii ăştia pe două picioare capătă un soi de strălucire în 
priviri, ca şi cum le-ar zbura gândul la o porție uriașă și gustoasă de 
ficat de pasăre. Sau ca și cum ar avea febră. 

Kira suspină. 

— Şi dacă e aşa, care-i concluzia ta? 

— Chiar vrei s-o afli? întreabă Tom neîncrezător. 

Kira încuviințează din cap. 

O strălucire se așterne pe chipul colegului ei de clasă. 

— Sunt destul de sigur că următoarea lor ţintă e Şcoala 
Gutenberg, cea de pe strada Sabinelor. 

— De unde până unde? 


— Foarte simplu. N-a fost nevoie decât de puţină statistică. Au 
început cu cea mai mare şcoală şi au ținut-o tot aşa. Le-au luat în 
ordinea mărimii. Am verificat, n-are cum să fie o coincidență. 
Primele patru şcoli pe unde au trecut sunt cele mai mari și aveau 
casele de bani burdușite bine. 

Kira face ochii mari. Până și eu sunt impresionat. 

— Ce? Incredibil! Și ăia de la poliţie nu s-au prins încă de chestia 
asta? 

Tom ridică din umeri. 

— Habar n-am. Poate că nu văd pădurea din cauza copacilor. Sau 
pur şi simplu n-au un profiler așa de bun ca mine. 

— Un ce? 

— Un profiler. Ştii doar, ca la televizor, în NCIS. Unul care, pe baza 
urmelor de la locul faptei, poate spune cu precizie cam ce fel de tip e 
făptașul şi ce-ar avea de gând să facă mai departe. 

— NCIS? N-am mai auzit de aşa ceva. Unde se dă? Pe KIKA? 

Tom izbucneşte în râs, ca și cum ar fi fost cea mai caraghioasă 
întrebare pe care ar fi auzit-o vreodată. 

— Kinderkanal? Bineînţeles că nu. Se dă la televiziunea aia 
adevărată. 

Kira oftează. 

— Aşa deci. Atunci înseamnă că n-am voie să mă uit. La mine 
acasă n-am voie să mă uit decât la KIKA, și asta numai până la şapte 
jumate. În privința asta, mama e la fel de severă ca și babușca. Ce 
prostie! Parc-aş trăi pe fața nevăzută a Lunii. 

— Mda. Ei, nu pune și tu la inimă. Lasă, c-așa te poți uita la o 
mulţime de chestii minunate, cum ar fi Moş Ene! sau Jakers! 
Aventurile lui Piggley Winks%, o ia Tom în zeflemea. 

— Ha, ha, ha, foarte hazliu, n-am ce zice, i-o întoarce Kira 
îmbufnată. 


Zău dacă înțeleg asemenea glumă. Că doar sunt niște seriale 
grozave. M-am şi uitat odată la ele, alături de Kira, și mi s-au părut 
pline de învățăminte. De exemplu, de unde să fi știut eu că există un 
omuleț care, seară de seară, le presară copiilor nisip pe pleoape, ca 
să-i ajungă în sfârşit şi pe ei oboseala şi să adoarmă? Observasem eu 
că ăştia mici încep să se frece la ochi când sunt obosiţi. Acum știu că 
totul se trage de la nisipul ăla. Ce-i drept, n-am dat până acum peste 
Moș Ene ăsta, cu toate că au fost seri în care m-am așezat la pândă. 
Ceea ce poate să însemne că e iute de picior atunci când are de lucru. 
Sau poate că e invizibil pentru pisici. 

În plus, pe Moș Ene ăsta nici nu prea te poți bizui, fiindcă sunt şi 
zile în care Kira, de exemplu, n-are niciun chef să meargă la culcare. 
Şi, cu toate că în asemenea împrejurări Ana boscorodește, iar 
babușca îi dă şi ea cu melița, copila pur și simplu nu vrea să se culce. 
Şi-atunci ba mai dă o raită prin bucătărie, ba țăcăneşte pe ascuns, pe 
sub pătură, la noul ei telefon mobil, de care e atât de mândră. lar 
dacă o prinde Ana, atunci să te ţii tărăboi. Fireşte, nu e în regulă că 
se ajunge la aşa ceva, fiindcă e limpede că Moș Ene nu şi-a dus 
treaba la bun sfârșit. S-ar putea ca moșul să fi preferat să umble 
brambura cu amicii lui decât să se ocupe de copiii din Hamburg. Ce 
vină să aibă biata Kira? 

Între timp, Tom a terminat de râcâit și ultimele resturi de 
îngheţată spaghetti din pahar şi deja e mult mai mulțumit decât 
acum zece minute. Așază paharul gol pe masă, înaintea lui, după 
care spintecă aerul cu pumnul. Ce mai, pare teribil de hotărât! 

— Prin urmare, lucrurile stau aşa cum ţi-am arătat și fac prinsoare 
cu tine pe încă o îngheţată spaghetti că următoarea școală pe care o 
s-o prade tâlharii o să fie Şcoala Gutenberg. Și asta o să se petreacă 
într-o joi! Hai, bate palma! 

Kira oftează, dar îi întinde lui Tom palma. 


— OK, pe o îngheţată spaghetti. 

— Grozav! Atunci nu ne mai rămâne decât să aflăm în care joi. Cel 
mai bine am face ca în următoarele trei săptămâni să ne așezăm la 
pândă prin preajma şcolii. 

Kira încuviințează din cap, nu foarte entuziasmată. 

— Bine. Dar numai cu o condiţie: dacă ne sare în ochi ceva cu 
adevărat suspect, dăm telefon la poliție. 

— Normal. Așa o să facem. Dăm telefon la poliţie și aşteptăm 
până-i vedem pe hoţi în cătuşe. lar tu îmi faci cinste cu o înghețată 
spaghetti, chicotește Tom, probabil închipuindu-și deja cum o să se 
ghiftuiască el gratis cu următoarea îngheţată. 

Avea să se dovedească însă că Tom se bucurase mult prea 
devreme. Fiindcă următoarea lovitură nu avea să fie dată la Şcoala 
Gutenberg. Și nici nu avea să se petreacă într-o joi. Numai că în 
clipele acelea, în gelaterie, noi nu aveam de unde să știm. 


Winston se preschimbă în Super-Winston. lar un 
administrator tot administrator rămâne 


Atunci când îmi scoate Werner în hol cușca de transport, nu-i 
niciodată semn bun. Adică e semn că urmează să merg cu mașina. 
lar eu urăsc mersul cu mașina! Pur şi simplu mi se face rău atunci 
când sunt silit să stau în cușcă şi să-l las pe Werner să mă hâţâne de 
colo colo. Pe deasupra, sunt plantat fără milă, cu cușcă cu tot, în 
spaţiul ăla pentru picioarele călătorilor, ceea ce înseamnă că n-o să 
văd câtuși de puţin încotro mergem. Tare neplăcut e! 

Așa că, dis-de-dimineaţă, cum mă îndrept eu către bucătărie, 
primul lucru care mi se întâmplă e să mă împiedic de prostia aia de 
cușcă. Numai de asta n-aveam chef. Se poate însă și mai rău, căci, de 
îndată ce intru în bucătărie, îmi ajung la urechi niște cuvinte de-a 
dreptul alarmante: MEDIC VETERINAR! Pe sfânta mea tăviță cu 
nisip! Sper să fi auzit eu prost! ÎI ţintuiesc din priviri pe Werner, care 
sade la masă, îşi bea cafeaua şi stă la șuetă cu Ana. 

— Înainte s-ajung la vaccin, pot s-o las pe Kira la şcoală, că și-așa 
trec prin dreptul școlii în drum spre veterinar. 

Pe dată, mi se zbârlește părul de pe spinare. Nu mai încape nicio 
îndoială, o să fie o zi de coșmar! Cum de-o fi putând Werner să stea 
aşa de relaxat? Tocmai acum, când are de gând să-i facă celui mai 
bun prieten al său, adică mie, ceva atât de groaznic? Cușca de 
transport e neplăcută, medicul veterinar e groaznic, dar cea mai 
mare nenorocire dintre toate e injecţia, fireşte! Fățarnica aia de 
doctoriță veterinară, care se dă drept iubitoare de animale, urmează 
să-mi înfigă un ac taman în preapreţiosul meu șezut! O să doară, iar 
dacă n-o să stau liniştit, o să am parte și de mâinile reci ale asistentei, 
care o să mă strângă ca într-o menghină. Sfântă sardină în ulei, zi şi 
tu de ce-s în stare și oamenii ăștia! 


Trag cu ochiul la Ana. Măcar ea să oprească nedreptatea care mi 
se pregăteşte! 

—  Ăăă, domnule profesor, e foarte drăguţ din partea 
dumneavoastră, dar Kira poate să meargă cu bicicleta. 

Niciun cuvințel despre tortura care mă aşteaptă. În loc de asta, 
spune fleacuri despre cum o să ajungă Kira la şcoală. Ce obrăznicie! 

— Nu, nu, chiar nu-i nicio problemă, îmi face plăcere s-o duc. 
Ana, aruncați şi dumneavoastră o privire pe fereastră, toarnă cu 
găleata. Cum să se ducă sărmana copilă pe vremea asta cu bicicleta? 

Miorlaulaulau! Cum adică „sărmana copilă”? Sărmanul motan! 
De ce s-or gândi doi mergători pe două picioare numai la alt 
mergător pe două picioare? Hei, voi doi de colo, de sus: aici, jos, e un 
motan în pragul unei crize de nervi! 

Numai că miorlăiturile și mieunăturile mele de jale rămân fără 
niciun ecou. Werner se scoală de la masă ca să aducă din hol cușca. 
Îmi fac scurt socoteala dacă nu aş putea, pur și simplu, să m-ascund 
pe undeva. Știu însă, din experiența-mi plină de amar, că n-are 
niciun rost să mă împotrivesc. Cu capul pleoștit și urechile și mai 
pleoştite, încremenesc pe podeaua din bucătărie până când, într-un 
sfârșit, Werner mă vâră în cușca pe care o ia la subraţ. 

— Kira? Eşti gata? strigă el spre camera copilei. 

— Da, domnule Hagedorn, sunt gata, vine răspunsul pe dată, 
urmat de Kira, care soseşte în fugă. 

Cel puţin așa presupun, după sunetul pașilor, că de văzut, nici 
vorbă să mai văd ceva ca lumea. 

— Mulţumesc foarte mult că mă luaţi şi pe mine! 

— Nu face nimic! Ba chiar ai putea să ţii tu cuşca în braţe. Lui 
Winston nu prea îi place să călătorească în chestia asta. Aşa, poate se 
mai împacă și el puţin cu situația. 


Ce să mai zic! Măcar n-o să mai stau pe podeaua mașinii, lângă 
picioarele lui Werner! 


XA 


Rotile scrâșnesc și mașina se hurducăie zdravăn. După care cuşca, 
cu tot cu mine, se izbeşte de compartimentul pentru mănuși, iar eu 
mă lovesc la cap tare de tot. Au, ce-i asta? N-ar putea și Werner să fie 
mai gingaş cu frânele alea? 

— Ei, fir-ar să fie! izbucnește Werner. Ce s-o fi întâmplat aici? 

Kira îşi așază cușca din nou în poală. 

— Dumnezeule, chiar că trebuie să se fi petrecut ceva rău de tot! 
Peste tot numai poliţişti! exclamă ea agitată. 

M-apuc să zgârii cu ghearele pe lângă încuietoarea cuștii. De-aici, 
dinăuntru, nu văd absolut nimic din ce-i surprinde în halul ăsta pe 
cei doi bipezi ai mei şi l-a făcut pe Werner să trântească așa o frână. 
Cineva ciocănește într-un geam. 

— Bună ziua. Daţi-i drumul mai departe. Încurcaţi circulaţia 
mașinilor noastre de intervenţie, se face auzit un glas hodorogit. 

— Dar ce s-a întâmplat aici, domnule gardian? întreabă Werner. 
Gardian? Aha, deci lângă mașină e un poliţist. Of, Kira, lăsă-mă şi pe 
mine afară din prostia asta de cuşcă! 

— A fost dată o spargere la școală, explică glasul hodorogit. 

— Nu mai spuneți! izbucnește Werner. Nu cumva iar casa cu 
bani? Că doar n-aţi fi venit cu patru mașini de poliție pentru un hoţ 
de buzunare, nu? 

— Vă înţeleg curiozitatea, dar, în momentul ăsta, nu vă pot spune 
nimic. În afară de faptul că mașina dumneavoastră stă într-un loc cât 
se poate de prost. Dacă ați adus-o pe fată la școală, mergeţi puțin mai 
în faţă şi opriți la colţ. 


Patru maşini de poliție? Werner sigur are dreptate: banda 
spărgătorilor de case de bani trebuie să fi lovit din nou! Îi dau 
înainte, ca un nebun, cu zgrepțănatul și, în sfârșit, Kira se îndură și 
deschide cușca. Iute, mă strecor afară, mă ghemuiesc în poala ei și 
arunc o privire pe fereastra mașinii. 

Incredibil! Nu se poate așa ceva! Care joi și care Şcoală 
Gutenberg? Nu ştiu prea bine în ce zi suntem astăzi, că simţul meu 
motănesc al trecerii timpului cam dă rateuri. Dar un lucru e limpede: 
ne aflăm în faţa Gimnaziului Wilhelmin. Aşa că Tom, cu toate 
figurile lui de profiler sau cum s-o chema, a dat cu bâta-n baltă! 

Simt cum, încetul cu încetul, întregul trup mi-e cuprins de 
furnicături. Mai întâi mă ia de pe la labe, după care îmi urcă în 
lungul picioarelor şi, la urmă, îmi stârneşte fiecare firicel de păr, din 
vârful cozii până la ceafă. De parcă mii de furnicuţe mi-ar mișuna 
prin blană. Cu alte cuvinte: mi s-a trezit cheful de vânătoare! Acum 
chiar aş vrea să aflu şi eu cine se ascunde în spatele jafurilor ăstora. 

Werner duce mașina câţiva metri mai încolo și opreşte în spatele 
școlii. Cum deschide Kira portiera, o și zbughesc afară. 

— Hei, Winston! strigă Werner în urma mea. Ai înnebunit? Treci 
înapoi, imediat! 

Îmi pare rău, Werner! Ziua de azi pur şi simplu nu-i potrivită 
pentru mersul la veterinar. E mai degrabă o zi în care agentul Super- 
Winston trebuie să preia frâiele anchetei! 

În clădirea şcolii domnește forfota obișnuită de dinainte de 
începerea orelor. Merg de-a lungul peretelui, ca nu cumva să dea 
cineva cu ochii de mine. 

Dacă vizitatorii școlii fuseseră chiar spărgătorii de seifuri, trebuie, 
într-un fel sau altul, să ajung în biroul doamnei Rosenblatt. Doamna 
Rosenblatt e directoarea extrem de severă a Gimnaziului Wilhelmin. 


Sunt sigur că exact în încăperea în care îşi are ea biroul se află și casa 
de bani a școlii. 

Mă fac mic și mă furişez de-a lungul holului care duce către 
corpul de clădire ce adăpostește administraţia. E despărţit de holul 
principal cu uși din sticlă, dar azi le găsesc deschise. De îndată ce mă 
apropii mai mult, îmi dau seama și de ce: bărbaţi în salopete albe 
întind un praf negricios pe suprafeţele ușilor. La ce le-o folosi să facă 
așa ceva? Mare mister! Îmi fac totuşi socoteala că n-ar fi nimerit să 
rămân aici, chiar dacă aş vrea să văd mai bine despre ce e vorba. 
Werner și Kira s-au prins că mi-am luat tălpășița și acum sigur se află 
pe urmele mele. Poate că, descriindu-mi înfățișarea, m-au dat chiar 
în urmărire! Aşa că iute, mai departe! 

Mă fofilez repejor pe lângă bărbaţii în salopete şi arunc scurt o 
privire în jur. Dacă îmi aduc bine aminte, undeva în faţă, la stânga, e 
biroul doamnei Rosenblatt. Pe vremea când mergeam la școală în 
pielea Kirei, am auzit pe-acolo o discuţie cu totul neobișnuită, dar 
asta-i altă poveste. În orice caz, calea asta, către biroul directoarei, 
arată parcă un pic altfel atunci când nu umbli pe două picioare, ci în 
patru labe. 

Pe măsură ce mă apropii tot mai mult de uşa cu pricina, răresc 
paşii. Nu pentru că m-aş fi răzgândit — la urma urmelor, Super- 
Winston nu ştie ce-i aia frică —, ci pentru că în drumul către biroul 
directoarei am dat peste o adunătură suspectă de picioare omeneşti. 
Printre ele pur şi simplu n-am cum trece neobservat! 

Străduindu-mă să bat cât mai puţin la ochi, îmi îndrept privirea în 
sus. Și dau cu ochii de directoarea Rosenblatt, de trei polițiști, de 
secretara şcolii, doamna Mommsen, şi de domnul Liittge, 
administratorul. Domnul Luttge e cel care vorbește, foarte agitat şi 
dând periculos din mâini. S-ar părea că i s-a întâmplat ceva cu totul 


deosebit. Aşa că ciulesc şi eu urechiușele și mă preling ceva mai 
aproape. 

— Ştiţi, doamnă Rosenblatt, într-un fel, fusesem avertizat deja de 
lovitura dată la Sophie Scholl, povesteşte el. Dar, sincer să fiu, la aşa 
îndrăzneală nu mă aşteptam. Pur şi simplu m-au închis în camera 
fotocopiatorului! Şi, pe când stăteam acolo neputincios, am auzit 
cum au smuls casa de bani din perete! 

— Dar, în definitiv, de ce aţi plecat de acasă? vrea să afle unul 
dintre polițiști. Aţi auzit cumva ceva? Au făcut infractorii vreun 
zgomot când au intrat în școală? Fiindcă pe uşi n-am descoperit până 
acum nicio urmă de spargere. Totul arată ca și cum făptașii ar fi avut 
cheia potrivită. 

Luttge clatină din cap. 

— Nu. Chestia asta am auzit-o şi de la colegii mei de la Sophie 
Scholl. Că hoţii ar fi folosit o cheie ca să intre. De aceea am şi instalat 
în hol o cameră video, care să transmită imaginile pe ecranul 
calculatorului meu personal. E cuplată cu un senzor de mişcare, care 
declanșează un semnal de alarmă în calculator. 

Sfântă sardină în ulei! Zici că sunt într-un film! E totuşi de mirare 
că, la asemenea pregătiri tehnice, domnul Liittge a sfârșit în camera 
fotocopiatorului. 

Probabil că asta își zice în sinea lui şi polițistul, căci își drege 
glasul şi continuă cu întrebările. 

— Vreţi să spuneți aşadar că, prin intermediul unei camere de 
supraveghere, ați văzut niște persoane străine pătrunzând în 
clădirea şcolii? 

Lüttge, cu puterile la pământ, dă din cap aprobator. 

— Da. S-a petrecut ieri seară. Cam în jurul orei 21:00. 

— Bine-bine, dar de ce n-aţi dat telefon imediat la poliție? 


— Ce să mai zic acum... Am crezut c-o să fiu în stare să pun de 
unul singur mâna pe tipii ăia. Am urmat anul trecut un curs de 
autoapărare. Așa că am ieşit repede din casă, am traversat holul şi 
am ajuns în corpul de clădire al administraţiei. Aşa... Şi nici n-am 
intrat bine, că s-a auzit deodată o bubuitură. Am văzut negru în fața 
ochilor, iar când mi-am venit în simţiri, am constatat că mă aflam 
lângă fotocopiator şi am auzit cum, în încăperea alăturată, se lucra 
de zor cu un rotopercutor. 

— Dragul meu domn Liittge, înțeleg că nu i-ați surprins 
dumneavoastră pe răufăcători, ci mai curând aceștia v-au surprins 
pe dumneavoastră, trage concluzia doamna Rosenblatt, cam oţărâtă 
și parcă sugerând că totul nu s-ar fi petrecut decât din vina lui 
Liittge. 

Întâlnind privirea sfredelitoare a directoarei, administratorul 
tresare. Dacă mă-ntrebațţi, să știți că eu unul n-aş vrea să locuiesc cu 
doamna asta! Cu atât mai puţin atunci când e în toane rele, ca acum. 

— Înâ, așa s-ar părea, bâiguie Liittge, scărpinându-se la ceafă. M- 
am ales cu ditamai cucuiul, iar casa de bani, ia-o de unde nu-i. Zău 
dacă pricep! Parc-au ştiut că vin după ei. 

— Bine, domnule Luttge, continuă polițistul. Dacă ziceţi că v-aţi 
revenit și nu doriţi să treceţi pe la spital, atunci o să vă rog să veniți 
cu noi chiar acum, la sediu, să daţi o declaraţie. 

— Firește, așa facem. Altceva nici nu mi-a rămas de făcut. 

— Fiindcă veni vorba de ce-a rămas și ce n-a rămas, se bagă în 
vorbă acum un al doilea poliţist, ați putea să ne spuneți, doamnă 
Rosenblatt, ce se ţinea în casa de bani? Lucruri de valoare? Bani în 
numerar? 

Doamna Rosenblatt îşi lasă capul într-o parte. 

— Lucruri de valoare? Depinde la ce vă referiți. Prea mulţi bani 
lichizi nu erau. În fiecare seară, doamna Mommsen depune înăuntru 


numerarul adunat peste zi, dar asta înseamnă doar vreo două sute 
de euro și niște mărci poștale. 

— OK, e totuşi o consolare, comentează polițistul pe un ton sec. 
Făptaşii chiar c-o să-şi iasă din sărite, dar pentru dumneavoastră 
lucrurile nu stau chiar așa de rău, în comparaţie cu ce-au păţit alte 
școli. 

— Ce tot spuneţi! Pentru noi, e o catastrofă. Spărgătorii ăştia nici 
nu-și dau seama ce nenorocire ne-au adus pe cap! 

— Ei, să nu exagerăm. Sigur, nu-i bine că v-au dispărut două sute 
de euro, dar... 

— Pfff, puţin îmi pasă mie de bani! îl întrerupe doamna 
Rosenblatt indignată. Pentru noi e un dezastru. Fiindcă, pe lângă 
mărcile poștale, de ieri de la amiază se mai aflau în casa de bani şi 
cincizeci de lucrări scrise. Toate de la proba de matematică a 
examenului de bacalaureat ţinut în Gimnaziul Wilhelmin! Nici nu 
știu cum o să-i aduc la cunoştinţă aşa ceva senatorului responsabil cu 
educaţia. Ca să nu mai vorbesc de bieţii noștri candidaţi la 
examenul de bacalaureat! 

Sfântă sardină în ulei! Proba de mate de la bac? Lucrări scrise? 
Nu-i de ici, de colo. Ce veste proastă pentru Nico, fratele lui Tom! 

— Winston! la te uită, aici erai! răsună glasul lui Werner de 
undeva din spatele meu. Ce ţi-a venit, așa, deodată, să sari din 
mașină? N-ai voie să dai buzna în școală! Ce-nseamnă asta? Motan 
neastâmpărat! Hai, avem o programare. Ne aşteaptă veterinarul! 

Pentru mine, astea-s adevăratele vești proaste. Pe când stau şi mă 
gândesc dacă n-ar trebui să-mi iau tălpășița, dă cu ochii de mine 
doamna directoare Rosenblatt. 

— Cine a adus pisica asta aici? Copii, copii, n-avem şi-așa destule 
probleme astăzi? Asta ne mai lipsea, încă un nepoftit! 

Cum? M-a pus cumva în aceeași oală cu spărgătorii? Cât tupeu! 


— Ori te ia de-aici cineva imediat, ori pun să fii dus la adăpost, 
zice directoarea, aplecându-se spre mine. Azi n-am niciun chef de 
glume. 

La adăpost? Sfântă sardină în ulei! Căutând ajutor, încerc să dau 
cu ochii de Werner și îl descopăr chiar în spatele meu. 

— Îmi pare rău! îi spune el doamnei Rosenblatt. Pe drumul către 
veterinar, motanul mi-a fugit din mașină. Îşi închipuie probabil că s- 
ar putea ascunde pe-aici, pe undeva. 

Directoarea îi aruncă lui Werner o privire plină de dojană, dar, 
întâlnind zâmbetul lui atât de neajutorat, se mai îmblânzeşte. 

— Aaa, dumneavoastră sunteţi, domnule profesor Hagedorn! 

Chiar așa, cei doi se cunoșteau. 

— Ei, atunci recuperaţi-l repejor pe fugarul dumneavoastră. Azi 
nu-i deloc o zi nimerită pentru vizite nedorite. Închipuiţi-vă, în 
școală s-a dat o spargere! Administratorul a fost închis într-o cameră, 
iar casa noastră de bani, smulsă din perete. Ce vremuri trăim! clatină 
directoarea din cap. 

— Ce veste groaznică! clatină şi Werner din cap, în semn de 
părere de rău. N-aş vrea să vă încurc şi mai mult. Hai, Winston! 

Se apleacă şi mă ia în braţe. Nu mă împotrivesc. Mai bine la 
doctorul veterinar decât la adăpostul de animale. Miorlau! 


E încropit un plan. Cu sau fără cei cu muşchi tari. Dar, în 
orice caz, cu Super-Winston 


— Două săptămâni. Mai mult nu. Hai, trebuie să m-ajutaţi. Că 
doar nu vă cer cine ştie ce, nu? 

Tom e pur şi simplu terminat. Se vede de la o poştă cât îl macină 
treaba cu frate-său. Ţine morţiș să-l ajute pe Nico şi de aceea le-a 
chemat de urgenţă pe Kira și Pauli la o întâlnire de criză. 

Aşa se face că acum fetele, alături de Tom, şed pe patul din 
camera lui şi ascultă ce le propune colegul lor de clasă. Și anume, 
nici mai mult, nici mai puțin decât să-i prindă chiar ei, pe cont 
propriu, pe spărgătorii de case de bani. În doar două săptămâni. 
Asta-i şi motivul pentru care m-am înfiinţat şi eu. Cu toată modestia, 
fără mine n-o să izbutească niciodată, darămite în două săptămâni. 

— Dar de ce trebuie neapărat să fie săptămânile astea două? 
Săptămâna viitoare am o mulțime de lucruri de făcut. Mi-ar pica mai 
bine după aia, face Pauli mutre. 

— Of, Doamne! strigă — ba nu, rage de-a dreptul — Tom. N-ai auzit 
ce-am spus eu adineaori? 

— Ei, calmează-te, Tom, zice Pauli, ţuguindu-și buzele. A fost 
doar o întrebare. Nu te enerva din atâta lucru. 

Tom trage adânc aer în piept. 

— Îmi pare rău. Bun, încă o dată, de la început: în casa de bani a 
școlii noastre au fost depuse lucrările scrise de la proba de mate de la 
bac. Printre altele, și cea a lui Nico. lar dacă lucrările nu apar în două 
săptămâni, proba scrisă la mate va trebui repetată, cu alte subiecte. 
Aşa zice consiliul profesoral. Nu trebuie să ajungem acolo. Trebuie 
să dăm neapărat de urma lucrărilor! Altfel o să căpieze frate-meu! 

— Pfff, sărmanul de frate-tău, suspină Kira. Îmi și imaginez cum 
mi-ar pica mie să fiu nevoită să dau o lucrare scrisă la mate de două 


ori. Groaznic! 

— Mda, dar dacă ai avea impresia că la prima încercare ai dat-o în 
bară rău de tot? își dă și Pauli cu părerea. Cred că m-aş bucura dacă 
aş mai avea dreptul la o încercare. Ei, oricum, sigur că te ajutăm. 

— Exact, întărește și Kira. 

— Vă mulțumesc amândurora! Am sperat c-o să spuneţi asta, zice 
Tom, vădit ușurat. Am deja un plan! 

Așa da! Curios, ciulesc urechile şi sper ca Tom să fi inclus în 
planul cu pricina și arma lui secretă. 

— Atunci dă-i drumul! îl îndeamnă Pauli. 

— Buuun. Rămân la ideea mea că făptașii au pus ochii pe şcolile 
mai mari, cu bani mulţi, în numerar, ieșiți din vânzările de la 
cantină. 

Kira strâmbă din nas. 

— Chiar mai eşti așa de sigur? Ultima oară nu s-a verificat teoria 
ta. Dacă teoria ar sta în picioare, lovitura de la şcoala noastră nici nu 
ar fi trebuit să aibă loc! Că n-a fost într-o joi, iar școala noastră 
oricum nu era următoarea pe lista ta. 

Tom clatină din cap. 

— Nea, excepţiile nu fac decât să confirme regula! Pur şi simplu 
sper ca, dintr-un motiv oarecare, făptaşii să se fi abătut de la schemă. 
Poate că au primit un pont greşit și și-au făcut socoteala c-o să 
găsească în școala noastră o groază de bani. Oricum ar fi, eu unul 
cred că joia viitoare trebuie să stăm la pândă la Şcoala Gutenberg. 
Dacă făptaşii se arată pe acolo, n-avem decât să-i urmărim până la 
ascunzătoare. Şi-atunci nu ne rămâne decât să sperăm că tot acolo o 
să dăm şi peste lucrările scrise. leamă mi-e că altă posibilitate nici nu 
avem. Deocamdată, cel puţin, chiar că nu-mi trece prin minte altceva 
care să sune mai bine. 


Să-i urmărim? Dar ideea asta e complet pe gustul meu motănesc, 
căci mă pricep la urmăriri destul de bine. Chiar dacă Tom n-a zis-o 
pe șleau, sunt sigur c-o să se bucure de sprijinul meu. Şi, firește, 
ajutorul meu ar fi şi mai valoros dacă i-aş putea coopta pe Odette, 
Spike şi Caramel. La urma urmei, cei patru cu mușchi tari sunt de 
neînvins numai când sunt împreună. Mă hotărăsc ca, la întoarcere, 
să le fac o vizită celorlalți trei. Acum că avem un fir, sigur o să se lase 
și prietenii mei înduplecaţi. Kira însă nu pare nici acum foarte 
convinsă de planul lui Tom. 

— Nu ştiu dac-o să meargă... 

— Ai tu vreo idee mai bună? ridică Tom din umeri. 

Kira clatină din cap. 

— Atunci așa rămâne, zâmbește Tom. Joia viitoare mergem și 
stăm cu ochii pe Școala Gutenberg! Operaţiunea Sherlock poate 
începe. 


XXX 


— Operaţiunea Sherlock? 

Urăsc momentele în care Odette se zgâieşte la mine 
neîncrezătoare. Mă simt ca ultimul tontălău, ca și cum mi-ar lipsi o 
doagă. 

— Aăă, da, bâigui eu. Aşa i-a zis Tom. Operaţiunea Sherlock. Nici 
eu nu știu de ce, dar așa a spus. Planul nu sună rău, nu? Ar fi o 
aventură pe cinste pentru noi, cei patru cu mușchi tari. 

Odette clatină din cap, iar eu îmi și închipui că râde în sinea ei. 

— Vrei să spui că nu ştii cine e Sherlock, zice ea dintr-odată. 

Nu sună deloc a întrebare, ci a concluzie. Şi, din nu ştiu ce motiv, 
pare să se amuze pe seama mea. 

— Nu, recunosc eu. Dar, dacă vrei, aflu eu şi-ţi spun. 


De data asta chiar se pune pe râs. 

— Bine, Winston, dar asta o ştie oricine! Sherlock, mai bine 
cunoscut sub numele de Sherlock Holmes, este cel mai vestit detectiv 
din lume. 

Hm. Credeam că eu sunt cel mai vestit detectiv din lume. Sau mă 
rog, pe-acolo. Hai, poate nu chiar cel mai vestit. Deşi aş merita să fiu. 
Cândva însă, cu siguranță c-o s-ajung cel mai faimos - jur pe 
înotătoarele de sardină în ulei! 

— Aha. Și ce face Sherlock ăsta de-i aşa grozav? 

— E un adevărat gentleman și are o minte brici. 

N-am niciun chef să i-o spun chiar acum, dar atunci care-i 
deosebirea dintre Sherlock și mine? Doar dacă-i vorba de vreun om. 
Odette parcă mi-a citit gândurile. 

— Winston, chiar dacă ai pus şi tu cândva umărul, cât de cât, la 
prinderea individului care o răpise pe Emilia, Sherlock Holmes este, 
fără îndoială, un detectiv mult mai bun. E un maestru al 
observaţiilor fine și al concluziilor tăioase și, într-o anumită măsură, 
chiar inventatorul modului modern de conducere a unei anchete și al 
metodelor de lucru criminalistice. 

Miorlau! Hai că acum chiar mă simt călcat pe coadă. Cum adică 
am pus și eu cândva umărul, cât de cât? Eu am pus serios umărul! În 
afară de asta, și eu sunt un maestru al observaţiilor fine şi al crimi... 
ăăă... nali... ăăă, mi-e tot una. Un maestru, oricum. 

— Nu mai spune? Dacă e așa de vestit, cum se face că n-am auzit 
de el până acum? i-o întorc eu pe un ton ceva mai aprins decât aș fi 
vrut. 

— Poate că pur şi simplu nu ştii nimic despre maeştrii detectivi, se 
bagă acum în vorbă și Caramel. 

Aşa cum e de așteptat, vorbele lui n-au nici cel mai mic temei! 


— Prostii! izbucnesc eu. Ba bine că nu! Uite, să știți de la mine: cel 
mai vestit detectiv este şi rămâne James Bond. 

— Neaaa, mă contrazice Spike. Bond nu-i deloc detectiv, e agent 
secret. E altă mâncare de pește. 

Asta-i prea de tot! 

— Hei, şi eu care credeam că veţi fi entuziasmați când o să auziţi 
planul lui Tom! Fiindcă ăsta e un bun prilej ca cei patru cu mușchi 
tari să-și arate din nou mușchii. Dacă voi preferați să despicaţi firul 
în patru, n-aveţi decât. O să-i ajut pe copii de unul singur. 

Na! Le-am arătat eu lor! Fac stânga-mprejur şi o apuc spre intrare, 
fără să catadicsesc să le mai arunc vreo privire. 


XXX 


Ajuns acasă, primul peste care dau e Werner, care, din cine știe ce 
motiv, își face de lucru prin hol, fâţâindu-se pe-acolo. Își mai trece 
din când în când mâna prin păr şi îşi întinde câte o buclă mai rebelă. 
Ce-o fi asta? Vreun stil de dans? Abia la o privire mai atentă îmi dau 
seama că Werner se bâţâie în pași de dans dinaintea oglinzii de cuier 
din hol. O vrea să știe cum arată! Dacă aş mai putea vorbi, i-aş 
spune-o chiar eu: cam... deghizat. 

În timp ce, în mod normal, Werner poartă pantaloni de stofă, 
acum şi-a tras pe el o pereche de blugi... mda, mă rog, care par gata 
să plesnească pe el. Vreau să spun că, după părerea mea, îi sunt ceva 
cam strâmți. Dar, fireşte, când vine vorba despre straiele omeneşti, 
nu sunt nici eu vreun specialist. Pe de altă parte, consider că, vârâtă 
în așa ceva, o persoană ar trebui să mai poată inspira şi expira, că 
altfel nu-i deloc în regulă. Iar în privinţa lui Werner și a blugilor săi 
nu încape nicio îndoială că ar trebui să-şi sugă serios burta și să-și 
ţină respiraţia, ca să nu-i sară nasturele de sus din butonieră. 


Mă așez lângă el și mă uit ca un spectator la circ. În timp ce se tot 
suceşte încoace şi-ncolo, bâiguie ceva în barbă — în barba pe care, de 
fapt, nici n-o are —, ceva care, pentru mine cel puţin, n-are nicio 
noimă: 

— Bilete la operă... m-aș bucura nespus... dacă ați... adică ar fi 
foarte drăguţ... bilet care e și-așa în plus... Poate că puteţi... pe 
doamna mama dumneavoastră... să aibă grijă de Kira cât timp... 

Hm. Foarte ciudat! repetă cumva vreun text? Bine, dar ce i-a 
venit? 

Cheia se învârte în broască. Intră Ana, cu câte o pungă de 
cumpărături în fiecare mână. Werner îşi drege glasul, se întoarce 
brusc şi se repede spre ea. 

— Bună, Ana! Staţi să v-ajut, că-s prea grele lucrurile alea! 

Ana râde. 

— Haideţi, domnule profesor! Sunt doar nişte cumpărături... 
Totu-i în regulă! 

— Nu, nu, vi le duc eu în bucătărie. Și pe urmă... ăăă... aş vrea să 
vă întreb... ăăă... ceva. 

De data asta, glasul lui Werner nu sună deloc sigur. 

— Fireşte. Despre ce-i vorba? spune Ana, lăsând pungile jos şi 
privindu-l curioasă pe Werner. 

Profesorul îşi mai aranjează o dată părul, după care trage adânc 
aer în piept şi începe taman cu textul scurt pe care îl repeta în fața 
oglinzii: 

— Eu... ăăă... un prieten de-al meu e flautist în orchestra operei 
de stat şi mi-a făcut surpriza să-mi dea două bilete pentru 
spectacolul de mâine, La Traviata”. Şi mi-am zis că... adică, dacă tot 
merg acolo... un bilet e deci în plus... ar fi foarte drăguţ dacă 
dumneavoastră și cu mine... îi dă el înainte, aproape înghițindu-și 


cuvintele. Aăă, aşa deci, şi poate că doamna mama dumneavoastră 
ar putea... deci, vreau să zic... 

Pe sfânta mea tăviţă cu nisip! WERNER! Ce bolboroseală fără cap 
și fără coadă! Prin aşa ceva zău dac-am mai trecut până acum. Ce s-o 
petrece cu dragul meu deschizător de cutii de conserve? Fiindcă 
altfel e un tip destul de descurcăreţ! Să se fi îmbolnăvit? Recapitulez 
iute în minte tot ce ştiu despre bolile oamenilor. Un lucru-i sigur: nu 
știu prea multe. Fiindcă, de felul lui, Werner e un tip zdravăn, care 
nu se îmbolnăveşte mai deloc. Poate că mai prinde iarna câte o 
răceală uşoară, dar în general e foarte prevăzător. Îl privesc cu 
atenție cum stă acolo, când uitându-se la Ana, când plecând ochii în 
pământ şi frământându-și mâinile. Hm. Starea asta de neliniște am 
mai văzut-o eu. Nu la Werner, ci la televizor. Şi era un semn că... 
ăăă, ia stai așa... era un semn că... păi sigur! Că cineva se 
îndrăgostise! Chiar să se fi îndrăgostit Werner al meu de Ana? Și de- 
aici toată starea lui de neliniște? 

Ana pare să fi priceput și ea că ceva nu e în regulă cu Werner. Îl 
priveşte cu ochi mari şi apoi îi zâmbește. 

— Aha, înțeleg! Vreţi s-o întrebaţi pe mama dacă ar avea chef să 
meargă cu dumneavoastră la operă. Asta chiar că-i o idee foarte 
drăguță și cred c-are să se bucure enorm! Mamei îi place opera 
nespus de mult! 

Werner rămâne cu privirea aţintită asupra ei şi nu mai scoate o 
vorbă. 

— Puteţi s-o întrebaţi de îndată chiar pe ea. O clipă doar, să văd 
pe unde e. 

Ana se răsuceşte pe călcâie și o apucă spre camera de oaspeţi, în 
timp ce Werner rămâne în hol ca un câine plouat. Oftează adânc și-și 
desface nasturele de sus de la blugi. Mi-e teamă că o seară la operă 
cu babușca nu era tocmai lucrul de care ar fi vrut el să aibă parte. 


Visele nu-s întotdeauna amăgitoare, iar cel care pleacă la 
drum cu Contesa Dracula are nevoie de veșminte potrivite 


Am o minunăţie de vis, în care se face că stau tolănit pe canapea, 
razele soarelui îmi gâdilă nările, iar partea cea mai bună e că lângă 
mine se află Odette, atât de aproape, încât îi pot auzi bătăile inimii! 
Mă simt ca-n rai. Stăm pur și simplu unul lângă altul, fără să facem 
nimic, iar eu unul gust din plin momentele în care Odette se mişcă și 
blana ei se freacă de a mea. 

— Ştii, aş vrea să-ţi cer iertare, dar se pare că n-am cum, atâta 
timp cât dormi dus. 

De-a dreptul fermecător. În vis aud glasul lui Odette atât de 
răspicat şi de limpede, de parcă ea chiar ar sta întinsă lângă mine. 
Încep să torc mulțumit. Sper să nu fiu trezit prea repede. De către 
babușca, de pildă, care e de părere că, în principiu, pisicile n-au ce 
căuta pe canapea şi, cum mă prinde tolănit pe ea, cum mă ușuiește. 

— Winston, tu auzi ce-ţi zic? 

Sforrrsforrrsforrr. Cum să nu aud? Spune mai departe, frumuseţe 
gingaşă! 

Deodată însă, cineva mă înghionteşte într-o rână. Ăsta nu mai e 
vis. Au! Doar n-o vrea cineva să mă scoale cu forţa! Să fie babușca? 
Pe furiș, casc un ochi și-l îndrept în direcția ghiontului de adineaori, 
îmi trebuie o clipă bună până să pricep cu cine am de-a face. După 
care mă trezesc de-a binelea. 

— Odette! Ce-i cu tine pe-aici? 

— Doar ţi-am zis: vreau să-ţi cer iertare. M-am purtat urât ieri. Știi 
tu, când vorbeam de Sherlock Holmes. Și de aceea am vrut să-ţi spun 
că-mi pare rău. Bine, vreau să-ți spun și că mi-ar plăcea să te ajut la 
urmărit răufăcătorii. 

Mă ridic. 


vv 


— Cum... ăăă... cum ai intrat în casă? 

Fir-ar să fie, am şi început să mă împiedic în cuvinte. La fel ca 
Werner! 

Odette chicotește. 

— Prin trapa pentru pisici, firește. La început, mi-a fost puţin 
frică, dar după aia totul a fost foarte simplu. 

— Şi pe urmă ai luat-o pur şi simplu la pas până aici? Și n-a dat 
nimeni cu ochii de tine? 

— Chiar așa. De când cu ultima noastră aventură, știu unde 
locuiești. lar faptul că aveaţi montată la intrare o trapă pentru pisici 
mi-a făcut vizita cu-atât mai ușoară. Dintr-o săritură, eram înăuntru! 
Şi apoi m-am luat după miros. Oricum știam ce trebuie să caut. 

— Ăăă? 

— Păi o canapea, ce altceva! mă lămurește Odette, torcând scurt. 
Şi ce să vezi, lucrurile s-au dovedit a fi exact cum mi-am închipuit. 
Şedeai aici şi dormeai buștean. 

Pe mustăţile mele! Odette asta iar se-ntrece cu obrăznicia. Parcă 
zicea că a venit să-mi ceară iertare. Pe de altă parte, tocmai asta 
admir eu la ea: impertinenţa, felul ăsta tupeist de a se arăta 
curajoasă. Nu ştiu cine altcineva ar mai fi îndrăznit să dea buzna 
într-o locuinţă străină. 

— Sigur că mă bucur că vrei să-mi fii de ajutor, îi răspund. Dar ce 
se aude cu ceilalți? Cu Caramel? Cu Spike? 

Vârful cozii lui Odette se bâţâie încoace și-ncolo. 

— Habar n-am. De fapt, nici nu i-am întrebat. Mi-am zis că poate 
facem și noi ceva împreună, așa, numai noi doi. Sau ai cumva alte 
planuri? 

Așa, ca din senin, parcă aud clopoței. Chiar a dat de înţeles Odette 
adineaori c-ar fi gata să facă ceva numai cu mine? Adică să fim doar 
noi doi? Fără să-i fi propus eu? Ce minunăţie! Fără să vreau, gândul 


îmi zboară la sărmanul Werner, care, încercând să se vadă cu Ana, s- 
a ales, dintr-o neînțelegere, cu o întâlnire cu babușca. E limpede ca 
lumina zilei că am mai mult noroc decât el! 

— Winston? Totu-i în regulă? întreabă Odette, privindu-mă 
curioasă. 

— Da, da, cum nu se poate mai bine! mă grăbesc eu s-o asigur. 
Sigur că ne descurcăm numai noi doi. Vreau să spun că, la urma 
urmelor, nu-i deloc așa de complicat. Ne instalăm împreună cu 
copiii în fața școlii, iar dacă apar spărgătorii, atunci nu-i mai slăbim 
din ochi. Trebuie să fim discreţi, desigur, dar noi, pisicile, suntem 
maestre la asta. 

Odette își lasă capul într-o parte. 

— Exact. Aşa m-am gândit și eu. Tu să-mi spui numai când au de 
gând s-o ia din loc copiii într-acolo. Până una-alta, o iau eu din loc. 
Ca nu cumva să dea babuşca peste mine. Nu de alta, dar cu ea nu-i 
de glumit. 

Așa e! Odette a avut ocazia s-o vadă pe babușca în acțiune. Bunica 
Kirei l-a culcat la pământ pe răpitorul Emiliei, care era cât pe ce să 
pună laba pe Odette şi pe mine. Așa se face că Odette știe că-i mai 
bine să nu te pui cu babușca. 

— Da, probabil că-i mai bine. Îţi dau eu de veste când o să ştiu 
mai multe. 

— Aşa să faci. 

Odette se întinde şi, cu un salt elegant, se desprinde de pe 
canapea. Înainte să iasă din camera de zi, îmi mai aruncă o privire 
grăbită. 

— Cred că suntem o echipă bună, măi Sforrrlock Holmes! 


XXX 


Pe babușca asta n-ai cum să n-o simți apropiindu-se. Un miros 
dulceag şi greu se împrăștie prin casă venind dinspre baie, chiar 
dacă uşa de-acolo e doar ușor crăpată. Pe mine unul mă şi încearcă 
tusea. Pe sfânta mea scândură de ascuțit ghearele! Ce-or avea 
oamenii ăştia de le place să-și ascundă propriul miros? Tot aşa și 
Werner: de fiecare dată după ce se rade, îi place să se stropească pe 
față cu o chestie usturătoare, pe care o simți şi la trei kilometri 
depărtare. Nici n-am cuvinte să spun cât de tare mă deranjează. Dar 
sticluţa de care se foloseşte acum babuşca le întrece pe toate. Dacă 
mai trag o dată aer pe nas, o să mă ia cu ameţeală și-o să mă 
prăbușesc pe undeva. 

De fapt, un leșin n-ar prinde rău acum, căci după colț apare 
babușca în carne şi oase și, dacă n-aş fi deja întins, înfățișarea ei m-ar 
fi pus oricum la pământ! 

Poartă o rochie care-i atârnă în asemenea hal, că tivul ajunge să 
măture podeaua. E-adevărat, numai partea din spate, căci în față e 
destul de scurtă, scurtă de-i pot vedea babușcăi genunchii. Rochia e 
neagră ca smoala, aruncând totuși, din când în când, câte o 
strălucire. În afară de asta, mai e și foarte strâmtă în partea de sus, 
lăsând la vedere destul de mult din bustul babuşcăi. Mai pe şleau, 
bătrâna are un decolteu cât toate zilele, al cărui tiv e o mare de 
sclipici. Picioarele babușcăi sunt înfipte în nişte pantofi care o fac mai 
înaltă cu vreo două capete, atât de mari sunt tocurile! După mine, e 
mare minune că poate merge pe aşa ceva! Ei, şi la urmă vine coafura, 
desigur. Știm cu toții că babuşca își poartă părul adunat într-un soi 
de turn semeţ, numai că de data asta arată ca și cum i-ar fi aterizat pe 
cap ceva pur și simplu uriaș. De-a stânga şi de-a dreapta, îi curg pe 
lângă urechi, desprinse din claia aceea uriaşă de păr, două șuviţe cu 
o bucliţă în vârf. Ce mai tura-vura: babușca arată ca o adevărată 
operă de artă. 


Ana iese fluierând din camera ei, unde tocmai recapitulase cu 
Kira nişte cuvinte la engleză. Dă cu ochii de maică-sa și scoate un 
țipăt scurt. 

— Mamușca, tu ai văzut cum arăţi? 

— Cum adică? Că doar profesorrr m-a invitat la opera de stat. E 
eveniment foarrrte pretențios, nu? 

Ana simte că-i piere tot suflul. 

— Mama, tî saşia s uma!” 

Aha. Ana crede că maică-sa se prostește. La asemenea reproş, 
babuşca nu răspunde defel, ci se îndreaptă, plină de graţie, către 
oglinda din hol. 

— Zău aşa, șuieră Ana, de data asta în germană. Lumea şi-ar 
putea închipui că mergi la vreun bal mascat! Pune, te rog, ceva ca 
lumea pe tine! 

Babușca nu reacționează în niciun fel, iar Anei nu-i mai rămâne 
decât să clatine din cap şi să treacă pe lângă ea mai departe. Mă iau 
după Ana. În faţa dormitorului lui Werner, zăboveşte preţ de câteva 
clipe şi ciocăneşte la ușă. 

— Domnule profesor? 

— Imediat! răspunde Werner de partea cealaltă a uşii. Mă îmbrac. 

După o clipă, deschide ușa. La vederea lui rămân cam 
descumpănit, căci, spre deosebire de babușca, Werner arată a om 
normal. Costum, cravată și... gata. 

— Ce-i, ce se-ntâmplă? 

— Ăăă, voiam doar să vă pun în gardă. 

— Să mă puneţi în gardă? 

Ana şovăie. 

— În legătură cu gustul cam fistichiu al maică-mii în privinţa 
hainelor. Ca să nu faceţi un atac de cord când o să dați cu ochii de ea. 

Werner se pune pe râs. 


— Ei, n-o fi dracul chiar așa de negru. 

— Habar n-aveţi. Arată de parcă s-ar duce la Balul Operei din 
Viena. Sau la o întâlnire cu Contele Dracula. Am încercat s-o fac să se 
răzgândească, dar n-am izbutit cu niciun chip! 

— Hm, face Werner, aruncând o privire scurtă la ce avea pe el. 
Atunci s-ar zice că eu m-am îmbrăcat aiurea-n tramvai. 

— Nu, nu! protestează Ana, clătinând din cap. Dumneavoastră 
arătaţi perfect! 

Un zâmbet se aşterne pe chipul lui Werner. 

— Mulţumesc foarte mult, Ana. Dar vreau ca mama 
dumneavoastră să se simtă bine alături de mine. Aşteptaţi, mă 
schimb rapid. Și poate c-așa o să arăt și eu mai potrivit. 

Închide din nou uşa, iar eu dau o raită înapoi pe la babușca, pe 
care o găsesc în fața oglinzii, insistând asupra machiajului ochilor, și 
așa destul de exagerat, dar pe care îl vrea, cu tot dinadinsul, și mai 
exagerat. Are și Ana dreptate: la costumul ei, însoțitor mai potrivit 
decât Contele Dracula nici că s-ar putea! În toate filmele în care l-am 
văzut până acum, era îmbrăcat taman ca și când ar fi avut întâlnire 
cu babușca, împopoţonată cum e în seara asta. 

Nu trece mult timp şi iese și Werner din camera lui. Acum are pe 
el un costum tot negru ca smoala, cu revere învelite în mătase 
neagră, lucioasă, o cămașă albă, cu guler îngust și un papion. La 
toate astea, se adaugă pantofii lui negri, de lac, ăia pe care nu-i 
încalță decât la zile mari — nu de alta, dar îi sunt cu o jumătate de 
număr mai mici. 

Dă cu ochii de babuşca şi chipul i se luminează. 

— Ah, doamnă Kovalenko! Arătaţi de-a dreptul fermecător! 

Babușca înclină din cap, bucuroasă nevoie mare. 

— Mulţumesc, domn profesorrr. Dar și dumneavoastră sunteți 
bărbat elegant! 


După care, întorcându-și privirea către Ana, adaugă: 

— Vezi, Ana, ştiam eu! Atunci când merge la operă, până şi 
domnul profesorrr poartă smoching. Şi asta fiindcă-i bărbat cu stil! 

Ana nu-i răspunde în niciun fel, dar asta pentru că, se vede cât de 
colo, nu știe cum să-şi mai înăbușe râsul. Le ţine deschisă celor doi 
uşa apartamentului. Babuşca trece foșnind prin faţa ei, urmată de 
Werner, care îngână binedispus un cântecel. Cum ajunge în dreptul 
Anei, aceasta iese din muţenie: 

— Lingușitor mai sunteţi, îi șopteşte ea. 

Imediat însă, pufnesc amândoi în râs. Sper să nu fi auzit babuşca 
ceva! 


XXX 


De cum dispar babușca și Werner, Ana trece în bucătărie, unde se 
apucă să pregătească masa de seară pentru ea şi Kira. Fiindcă 
cerșitul pe lângă Ana nu are niciun rost, mă mut la Kira. Dacă nu 
izbutesc să mă aleg cu ceva de mâncare, atunci să sperăm că am 
măcar parte de nişte mângâieri! 

Kira stă pe scaun la masa ei de lucru, cu capul sprijinit în palme. 
Mă frec de picioarele ei, iar ea se apleacă. 

— Of, Winston, dacă ai şti ce plictisitor e să înveţi cuvinte noi într- 
o limbă străină! 

Se opreşte din vorbă și chicotește. 

— Dar ce spun eu! Știi tu prea bine! 

Așa-i, știu. Și nici mie nu mi se pare cine ştie ce fericire. 

— De ce n-oi fi crescut şi eu undeva unde se vorbește engleza? 
Cine mai vorbeşte rusa? Bine, o mai fac mama şi babușca. Dar eu nu 
cunosc pe nimeni cu care aș putea să vorbesc rusește. Deci e perfect 
inutilă. 


Miorlau, nu sunt deloc de-aceeași părere! Dimpotrivă, rusa mi se 
pare o limbă foarte frumoasă, de-a dreptul melodioasă. lar atunci 
când se pune babușca să-i citească Kirei ceva pe rusește, sunt numai 
urechi, așa de mult îmi place! 

Kira suspină şi se întoarce din nou la caietul-vocabular. 

— Of, şi verbele astea neregulate! Nasol. Win, won, won. Get, got, 
gotten. Bring, brought, brought. Sing, sang... 

În aceeași clipă, se aude soneria de la ușa apartamentului. 
Încântată de întrerupere, Kira e pe dată în picioare și ţâșneşte afară 
din cameră, urmată îndeaproape de mine. Deschide ușa. Cum se 
lămureşte cine este oaspetele neaşteptat, Kira se trage un pas înapoi. 
Și eu odată cu ea. Înaintea noastră stă cineva cu care Kira chiar ar 
putea să schimbe câteva vorbe pe rusește: Vadim, Vadim cel 
Groaznic. Asta chiar că-i o surpriză neplăcută! 


Cu cât se lasă seara, cu-atât sunt oaspeții mai tonți. Dar nu- 
i nimic, căci în sfârşit începe totul! 


Vadim se așază la masa din bucătărie, tolănindu-se în voie pe 
scaun și parcă pregătindu-se de o ședere lungă. E și-aşa destul de 
rău că Ana l-a servit cu câte ceva de mâncare, acum tipul chiar ar 
face bine să-și ia tălpășiţa! Ia să fi fost eu un câine, să fi văzut atunci 
ce l-aș mai fi mârâit! Kira arată de parcă i-ar da cu mare entuziasm 
un şut în dos. Numai Ana rămâne pe mai departe prietenoasă și se 
poartă ca o gazdă exemplară. Mai înainte, îl întâmpinase pe Vadim — 
care, chipurile, s-ar fi aflat cu totul întâmplător prin apropiere — cu 
un zâmbet molcom, cu toate că puteam să bag laba în foc că tipul 
minţea de îngheţau apele. 

— Mda, chiar că e un cartier destul de elegant. Când mi-ai 
explicat pe unde locuiți acum, zău dacă mi-a venit să cred, 
bălmăjeşte Vadim în timp ce se scobește între dinți cu o unghie. 

Ana ridică din umeri. 

— E foarte aproape de universitate, iar pentru domnul profesor 
asta înseamnă că nu-i departe de serviciu. 

Vadim rânjeşte. 

— Mda, domnul profesor... Pare să aibă şi biştari. Ce mai, doar și- 
a tras un apartament luxos. Nu-i rău deloc. Doar puţin cam 
plictisitor. 

Kira îl ţintuiește din priviri. 

— Cum așa? 

— Păi cu toți bogătanii ăştia leşinaţi de pe-aici. Cred că nu se 
distrează niciunul ca lumea. Nu i se potriveşte deloc maică-tii. 

Ana râde. 

— Ei, Vadim! Dar nu despre asta e vorba în viață. Aici poţi să 
crești minunat un copil. lar eu una sunt fericită că pot locui în 


cartierul ăsta împreună cu Kira. 

Vadim o cântărește cu o privire întunecată, dar nu scoate o vorbă. 

În schimb, izbucnește Kira: 

— Werner e un tip a-ntâia! Un tip ca nimeni altul, drăguţ, deștept 
și îndatoritor. Atunci când tu ai luat-o razna, el ne-a sărit în ajutor! 
Şi, chiar dacă nu ne cunoștea prea bine, ne-a lăsat să ne mutăm la el. 

Vadim e gata să dea în clocot: 

— N-am luat-o deloc razna. Eram și eu un pic mai supărat, fiindcă 
maică-ta făcuse așa mare caz de povestea aia cu țigările. Atâta tot. 

Kira scutură din cap. 

— Ai dat buzna pe ușă și ai început să urli ca un apucat! Și pe 
urmă ne-ai închis în camera ta pe mine şi pe prietenii mei. Mi-a fost 
tare frică de tine! 

Vadim trage aer în piept şi arată de parcă de-abia se abţine să nu 
izbucnească în urlete. Dar își recapătă imediat calmul și, în loc să se 
răstească la Kira, o ia cu binișorul. 

— Înţeleg, spune el, şi-mi pare nespus de rău. Dar mi-am primit 
lecţia, iar acum sunt alt om. Nu mă mai ocup de furtișaguri, am şi eu 
o slujbă ca lumea, adaugă el, zâmbindu-i Kirei. Nici nu-ţi închipui 
cât de mult m-am bucurat atunci când, într-o cursă de-a mea, am 
întâlnit-o din nou pe maică-ta. Tare mult aş vrea să vă arăt că m-am 
schimbat! 

Pe când rostește asemenea vorbe, glasul lui Vadim sună unsuros 
ca o conservă plină cu sardine. Dar ce zic eu, ca mai multe conserve! 

Kira îşi dă ochii peste cap, dar Ana pare să se bucure la auzul 
cuvintelor lui mieroase. 

— Sigur, Vadim. Fiecare om are în viaţă dreptul la o a doua şansă. 

— Chiar aşa! se repede Vadim să-i ţină isonul. Nici nu vreau 
altceva. Doar o a doua șansă! 

— O a doua șansă ca să ce? întreabă Kira neîncrezătoare. 


— Ca să vă fiu prieten. Înţelegi? Tare mult mi-ar plăcea să vă fiu 
amândurora un bun prieten. Atât și nimic mai mult. Dar nici mai 
puţin. 

Pfff. Trebuie să fii băut în cap ca să crezi una ca asta. Eu unul n-o 
înghit. E limpede că nici Kira nu crede, căci se şi pune pe chicotit. 
Sper doar ca nici Ana să nu vrea să mai aibă cu Vadim altceva decât 
o relație pașnică, de prietenie. Sper că nu e îndrăgostită de 
nemernicul ăsta, sper că nu de-aia l-a expediat pe sărmanul Werner 
cu babușca la operă. 

Înainte să se ajungă la ceartă, Ana aruncă o privire cu subînțeles 
către ceasul cel mare din bucătărie. 

— E aproape ora nouă. O oră cât se poate de potrivită pentru 
mersul la culcare, draga mea Kira. Ca să nu mai spun că și eu mă 
simt dărâmată. Vadim, mi-a făcut plăcere să te revăd. Şi mulțumesc 
foarte mult pentru vizita-surpriză! 

Uitându-mă la Vadim, mi-e clar că i-ar fi convenit să mai rămână, 
dar înţelege şi el prea bine unde bate Ana și se ridică de pe scaun. 

— Da, atunci pe data viitoare! 

Ana îl petrece până la uşa apartamentului. Dar când îi întinde 
mâna ca să-și ia rămas-bun, Vadim o trage scurt către el și încearcă s- 
o sărute. Nu reușește decât să o pupe pe obraz, pentru că ea îşi 
smuceşte imediat capul. 

— Vadim! se răsteşte ea. Ce-nseamnă asta? Doar prieteni, nimic 
mai mult. Sau ai uitat de la mână până la gură? 

Vadim o slăbește din strânsoare. 

— lartă-mă, bâiguie el. Ai dreptate. Doar prieteni! 

Ana îi mai întinde o dată mâna, iar el i-o strânge pe mutește. Şi, în 
sfârşit, se cărăbăneşte. 

Pfff! Ce mai, cât p-aci! Vestea bună a serii e însă că Ana nu-i deloc 
îndrăgostită de Vadim. Nu vrea decât să se poarte frumos cu el. De 


ce? Zău dacă pricep, dar poate că așa sunt oamenii de parte 
femeiască. Poartă-te frumos cu fostul tău prieten! Mă rog, nici nu mă 
interesează. Important e că prostălăul ăsta de Vadim nu-i stă în cale 
lui Werner al meu. 


XA 


— Mamă, îmi dai voie să mă duc cu Pauli la ea acasă azi, după 
școală? Vrem să mai repetăm nişte cuvinte la engleză pentru 
următoarea lucrare de control. 

Întrebarea Kirei, care, cu ghiozdanul la subraţ, aproape că ieşise 
pe ușă, chiar că mă ia prin surprindere. Să repete niște cuvinte? Așa, 
din proprie iniţiativă? Ana însă înghite gălușca cât ai clipi. Normal, 
probabil că nu-i mamă care să nu se bucure de aşa o veste... 

— Bineînţeles, draga mea! 

— Și... ăăă... e-n regulă dacă rămân la ea peste noapte? Așa, în 
mod excepțional? Pentru că, ei bine... mama lui Pauli a închiriat și 
un film vorbit în engleză. Ca să ne formăm urechea pentru limba 
asta. 

Ana ezită. 

— Hm. Chiar aşa? Păi mâine aveţi ore. De ce nu o lăsaţi voi pe 
poimâine? Doar nu mai e aşa mult până la weekend. 

— Ăăă, da, așa-i, dar nu o să mai fie Pauli acasă, fiindcă ea şi ai 
ei... pleacă din oraş la sfârșitul săptămânii. Așa că nu se poate decât 
azi! 

l-auzi! Ceva nu-mi miroase deloc bine! Trag cu ochiul în sus, 
înspre Ana, curios să aflu ce zice de-așa o gogoaşă umflată. 

— Bine, draga mea, suspină ea. Dar să știi că te las numai aşa, în 
mod excepțional. 

— Mulţumesc, mamă, ești cea mai tare! 


Kira sare de gâtul Anei, după care iese pe uşă ca o vijelie şi se 
repede pe scară la fel de furtunos. 

Eu unul rămân în fund (e vorba de fundul meu cel negru), 
întrebându-mă de ce mi se pare toată povestea asta atât de suspectă. 
Carevasăzică, dacă săptămâna nu se termină mâine, ci abia 
poimâine... Atunci mâine e vineri și poimâine e sâmbătă. lar dacă 
mâine e vineri, atunci azi e... JOI!!! Deci sigur nu stau fetele să repete 
cuvinte, ci pleacă la vânătoare de spărgători! Ceea ce, pe cale de 
consecință, cum se zice la tribunal, înseamnă că azi, tot așa, după 
ore, și Super-Winston trebuie să meargă de urgenţă într-acolo, 
fiindcă, nu-i aşa, nu trebuie să scape nimic din vedere. O să fiu 
însoțit, desigur, de fermecătoarea mea asistentă, domnișoara Odette. 
OK, reformulez. Ce asistentă? Că și-aşa nu i se potriveşte lui Odette. 
Ea e mai degrabă un fel de muză. Bun. Deci însoţit, cum spuneam, 
de fermecătoarea mea parteneră, Odette. Pe care trebuie s-o caut 
degrabă, ca nu cumva să ne ratăm misiunea! Odată ajuns în curte, 
dau numai de durduliul de Spike, care şi vine în întâmpinarea mea. 

— Hei, amice! Ia zi, care mai e treaba? 

— Ăăă, în ceea ce mă priveşte, deocamdată toate bune. Ia zi-mi... 
unde e Odette? 

Ştiu, știu, nu-i deloc frumos din partea mea, că doar suntem cei 
patru cu mușchi tari, dar chiar n-am niciun chef să-i povestesc acum 
ce-am eu de gând să fac în după-masa asta. Fiindcă, la drept 
vorbind, invitaţia făcută de Odette mi se pare pur și simplu mult 
prea îmbietoare. 

— Odette? Mi se pare că tocmai e cu Francesco, căruia îi arată 
cartierul. 

Îi arată lui Francesco cartierul? Ceva din vestea asta nu-mi pică 
deloc bine. Şi cred că-i vorba de Francesco. Cine, preasfântă sardină 
în ulei, o mai fi și ăsta? 


Trag adânc aer în piept și mă străduiesc ca vorbele-mi să-mi sune 
cât mai firesc. 

— Francesco? N-am auzit de el. Cine mai e și ăsta? 

— Păi colegul cel nou. Un italian. De rasă. Un veritabil bătăuş de 
cartier, dacă ştii ce vreau să spun. 

— Nu. Nu știu. Dar de ce e bătăuș de cartier? Ce sens are să te iei 
la bătaie? 

Spike îşi apleacă capul într-o parte. 

— Vezi tu, e foarte sălbatic şi tot aşa de primejdios. Nu e ca noi, 
obişnuiţi să tragem vânturi prin fotoliile în care ne cuibărim sau să 
lâncezim uitaţi de Dumnezeu pe vreo canapea. 

Nu mai spune?! „Obișnuiţi să tragem vânturi prin fotolii?” 
„Lâncezind pe vreo canapea?” Cred că-i o glumă, nu? Că și eu sunt 
iute la mânie și primejdios! Mă rog, așa sunt de obicei. Adică, firește, 
atunci când nu stau tolănit pe canapea. Încerc să-mi păstrez 
cumpătul. Şi, mai presus de orice, mă străduiesc ca vorbele să-mi 
sune tot așa, cumpătate. Chiar n-am niciun chef să mă dau în stambă 
în faţa lui Spike. 

— Lâncezitul ca lâncezitul, dar pe unde or fi ăia doi? Chestia e că 
trebuie să vorbesc ceva cu Odette, ceva care nu suferă amânare. 

Vârful cozii lui Spike se agită încoace şi-ncolo, semn că-și stoarce 
creierii. 

— Îmi pare rău, dar trebuie să mă dau bătut. Aşteaptă și tu pe aici 
cu mine, că la un moment dat s-or întoarce ei din turul de 
recunoaștere. 

Să aştept? La așa ceva nu mă pricep câtuși de puţin. Dar, dacă pe 
o frumoasă damă ca Odette aș aștepta-o cu plăcere oriunde, oricând 
și oricât, pe aceeași Odette, însoţită de astă dată de un motan străin, 
zău dac-aş mai fi în stare s-o aştept. Mai bine îmi iau singur labele la 
spinare şi încerc să-i dau de urmă. 


Pornesc la drum și iau la puricat toate colțișoarele pe care Odette 
le consideră deosebit de atrăgătoare. În micul spaţiu verde dintre 
cele două clădiri de alături, cel presărat cu flori şi asupra căruia 
soarele străluceşte întotdeauna atât de îmbătător... nimic. Pe banca 
de lângă brutărie, la fel: nimic. Între cei doi castani înalți, ce cresc 
pieziş față de clădirea casei noastre: nimic. 

Dar, când să mă las păgubaș, îmi ajunge la urechi râsul lui Odette. 
Ca întotdeauna, cristalin şi fermecător. Mă rog, asta dacă știi să 
asculți râsul unei pisici. Altfel, pentru urechile unui mergător pe 
două picioare, seamănă probabil mai degrabă cu un fornăit. 

Ţâșnesc ca din pușcă, luându-mă după râsul ei, dau colțul... și 
încremenesc. Fiindcă în fața automatului de ţigări de la care își ia 
babuşca pacheţelul ei obișnuit — întotdeauna pe ascuns -— se află 
Odette. Dar ce zic eu, că nu șade acolo, așa, pur şi simplu, pe 
picioarele ei. Stă rezemată de umărul unei namile de cotoi la fel de 
alb ca ea — despre care trebuie să recunosc că arată răpitor — în timp 
ce îl soarbe din priviri! 


Și mai mulți oaspeți nepoftiți. Praful o să se-aleagă de tot! 


Nu scăpăm şi pace de craiul ăsta fudul. Orice aş încerca, se lipeşte 
de noi ca o gumă de mestecat îmbăloșată, în care ai călcat din 
nebăgare de seamă. Dar cel mai rău şi mai rău nu e persoana lui 
Francesco, ci mai cu seamă faptul că pe Odette pare să n-o deranjeze 
câtuşi de puţin că, nici una, nici două, cotoiul ăsta străin a ajuns să se 
vâre în sufletul micii noastre echipe de anchetatori. Ieri era hotărâtă 
să o apucăm pe urmele răufăcătorilor — de preferat, numai noi doi —, 
iar acum moare de încântare că Francesco s-a oferit să ne dea o labă 
de ajutor. 

— Ştii ceva, bella™ Odette? s-a pus Francesco pe dulcegării, cu 
nesuferitul lui accent italienesc. Poate este mai bine ca io, adică eu, să 
vină cu voi. Pe la mine, prin Palermo", m-am aflato deseoriii pe 
urmele de la Mafia”, capisce!!*!? Este cu multo mai în siguranţa dacă 
o să-ţi fiu prin preajma, Odette, mia bella ragazza“! 

Şi ce-a zis, mă rog, Odette? Cel mai la îndemână ar fi fost un „Nu, 
mulțumesc”. Dar nu, de ce să zică ea așa ceva? Dimpotrivă. l-a 
șoptit, sorbindu-l din priviri: 

— Ah, ai face tu asta pentru noi? 

Mai potrivită mizerie pentru tăvița cu nisip nici că se potrivea! 
Mai bine l-aș fi luat cu mine pe Spike. Ba şi pe Caramel. Atunci aș fi 
avut măcar pe cineva cu care să mai pot schimba o vorbă, n-aș fi 
mers aşa, pe muteşte, înaintea ăstora doi ca să le arăt drumul către 
școala Kirei. Ah, treaba asta pur şi simplu îmi ridică perii din vârful 
cozii! Acum înțeleg; și eu de ce Werner s-a indispus aşa de tare când, 
pe nepusă masă, a apărut din nou în peisaj nenorocitul ăla de Vadim. 

— Winston, ia-o şi tu mai încet! Eşti așa de iute, că abia ne putem 
ţine după tine. 


Glasul lui Odette mă trezește din gândurile mele negre. Mă opresc 
puțin și mă întorc. 

— Dacă n-aţi sta tot timpul numai la taclale, nu v-ar împiedica 
nimic să ţineţi pasul cu mine, bombănesc eu. Mi-e frică să n-ajungem 
la școală prea târziu şi să nu mai dăm de copii. Că aşa, de capul 
nostru, n-o să dăm noi niciodată de Școala Gutenberg. Aşa că 
haideţi, fuguţa, fuguţa! 

Francesco chicotește. 

— Ma! Winstone, ce ţi-a venito cu așa proasta dispoziţione? Ziua 
așa frumosa, soare străluceşte, totul e bellissimo! Hei, relaxează la 
tine şi fii, puro şi simplo, caaaalmo! 

— Sunt calm! i-o trântesc eu. 

Din păcate, acum au apucat-o chicotelile şi pe Odette. Rrrr, 
miorlau, miauuoooo! Ce tâmpit! Dacă mai trebuie să ascult mult 
treburile astea, o să-mi cadă urechile. De ce n-o fi rămas Casanova 
ăsta la el, în Palermo, oriunde o mai fi și Palermo ăsta? Așa că iau 
hotărârea să nu îi mai bag în seamă pe cei doi. N-au decât să facă ce- 
or vrea. În orice caz, eu unul am de gând să ajung la timp la şcoală. 

Peste două colțuri de stradă, răsare deja clădirea Gimnaziului 
Wilhelmin. În faţa portalului de la intrare domneşte încă liniștea. 
Semn bun, că dacă s-ar fi terminat orele... aş fi înotat acum într-o 
mare de copii! Fireşte, nu toți copiii termină orele în același timp, 
dar, din proprie experienţă, ştiu că Kira apare acasă tocmai când mă 
retrag şi eu ca să trag un pui de somn pe perna mea din fața 
fotoliului. Adică exact la ceasul ăsta. Adică, în condiţii normale, eu 
tocmai aş fi început să trag la aghioase. 

Cinci la număr sunt treptele până la pragul uşii de la intrare, 
drept care mă preling în sus pe ele şi mă postez sub bara balustradei, 
pe partea dreaptă a scării. De aici am o vedere foarte bună spre 
poartă şi o să-i depistez foarte uşor pe Kira, Tom şi Pauli când ies. 


Deocamdată însă, nu se întâmplă absolut nimic. Încet-încet, abia 
târându-se, au ajuns şi Francesco şi Odette, specimenele astea două 
în care nu poți avea încredere, şi se așază lângă mine. 

— Așa, ce este aiceea? mă descoase detectivul italian Nas-pe-Sus. 

Mă prefac că nu pricep ce zice. Mai întâi să pună laba și să-nveţe 
germana ca lumea! 

Dar protestul meu mut nu apucă să ajungă la Francesco. Şi-asta 
pentru că Odette, care mai fusese pe la Gimnaziul Wilhelmin, se și 
repede cu explicaţia. 

— Aici e școala în care învaţă Kira. Când o să apară cu prietenii ei 
pe ușa de colo, trebuie pur şi simplu să ne ţinem după ei. O să ne 
ducă la Şcoala Gutenberg şi, odată ajunşi acolo, ne punem la pândă, 
așteptându-i pe spărgătorii de case de bani. 

Francesco aprobă, dând din cap. 

— Ah, certo! Bun plan! Parcă este făcuto de Frrrancesco însușiii. 
Molto bene! 

— Măi, dar mai ține-ți fleanca odată! mă stropşesc la el. Că mă 
apucă ameţeala de la trăncăneala ta interminabilă! 

— Winston! Nu fi urâcios cu oaspetele nostru! zice Odette cu mult 
reproş în glas. 

Nu mai pot eu de-așa ceva! Că l-a cărat cu ea încoace pe tipul ăsta, 
hai, treacă-meargă, dar acum n-o să mă las şi eu prostit de el! 

— Francesco nu-i deloc oaspetele meu, i-o întorc eu lui Odette. Nu 
l-am mai văzut niciodată până acum. lar dacă nu termină cu prostiile 
astea pe care le debitează, să știi că pot să mă fac chiar și mai urâcios! 

Basta și miorlau! 

Odette face ochii mari. 

— Hei! Cât pe-aci să nu te mai recunosc! Francesco e nou-venit în 
cartier şi nu cunoaște încă pe nimeni. Așa că e normal să-i arate şi lui 
cineva cum stau lucrurile pe aici. Ce te-a apucat așa, deodată? 


— Pe mine? Nimic. Eu mă întreb ce te-a apucat pe tine! Că doar 
fusese vorba să-i urmărim pe spărgători numai noi doi. Când colo, 
facem acum pe ghizii turistici pentru fanfaronul ăsta pripășit pe la 
noi prin cartier! 

Francesco își înclină indignat capul într-o parte și mă ţintuieşte cu 
privirea. 

— De cine zice cotoiule aistea că e fanfarone pripășito? Nu cumva 
de dragul de Francesco? C-atuncia și Francesco face la el foarrte 
superato! 

Dacă ăsta își închipuie că mă poate impresiona cu figura asta, 
atunci chiar că se înșală amarnic. Îi arunc o privire rece ca gheaţa. 

— E limpede doar că de tine vorbesc. Mai vezi tu vreun tont prin 
preajmă? Eu am o treabă de făcut aici, aşa că ține-ți gura sau tunde- 
o! 

Până să apuce Francesco să mai zică ceva, din clădire se aude 
răsunând un gong, ușile şcolii se dau în lături și un puhoi de școlari 
năvălesc afară. Trebuie să avem mare grijă să nu ne calce vreunul pe 
labe! Deși e o forfotă de nedescris, dau imediat cu ochii de Kira și 
pornesc spre ea, strecurându-mă printr-o pădure de picioare de 
Copii. 

Milostiv zeu al pisicilor, bine că şi ea mă vede repede. Se apleacă 
și mă ia în braţe. 

— Winston, ce cauţi tu aici? 

Se întoarce, căutându-şi prietenii din priviri. 

— Tom, Pauli! Ia uitaţi cine ne-a aşteptat aici, afară! 

Copiii se grăbesc s-ajungă la ea. Tom e primul şi se şi apucă să mă 
mângâie pe cap. 

— Hei, Winston, bătrâne! Pun pariu că vrei să ne-ajuţi în 
operațiunea Sherlock, nu? 

Mă pun pe tors, ca să îi dau de înțeles că a ghicit. Kira râde. 


— Mare figură e motanul ăsta! Uitasem cât de tare s-a străduit să 
ne ajute în ultima noastră misiune de detectivi. Ar fi trebuit să-mi 
dau seama că s-ar putea să vină aici, că și-așa în ultima vreme s-a 
ţinut ca scaiul de noi. De fiecare dată când puneam ceva la cale, era 
și el prin preajmă. 

Acum a reușit să ajungă și Pauli până la noi. 

— Grozav! Cu ajutorul lui Winston, chiar că n-avem cum să dăm 
greș! Bun venit în echipă! 

Mă pornesc să torc şi mai cu nădejde și sper ca Odette şi Francesco 
să fi priceput de ce renume legendar mă bucur printre copii. Numai 
că prostălăul de Francesco a rămas tot acolo, pe scară şi își cercetează 
cu de-amănuntul ghearele. Numai Odette a venit mai aproape. 

— Oh, ia te uită! E și Odette aici, o salută Kira cu prietenie în glas. 
Trupa de pisici e aproape completă. Dar unde i-aţi lăsat pe grăsan și 
pe cafeniu? 

Fireşte, Kira îi ştie pe toți prietenii mei din curtea din spate și 
chiar dacă habar n-are că noi suntem cei patru cu mușchi tari, a 
băgat deja de seamă, de când cu ultimul nostru caz, că suntem nişte 
detectivi neîntrecuți. Acum mi se face ciudă că nu i-am pus la curent 
și pe Spike şi pe Caramel. Nimeni nu trebuie să înşele încrederea 
prietenilor săi, fiindcă pentru aşa ceva se pare că zeul pisicilor te 
pedepsește imediat. lar în cazul ăsta, pedeapsa e chiar prostălăul de 
Francesco! 

Acum l-a descoperit şi Kira pe nou-venit. 

— Oh, ce dulce e! Vai, ce pisicuț drăguţ, de unde-ai apărut? 

Se apleacă, mă aşază pe jos şi îl ia în braţe pe neghiobul de 
Francesco. 

— Uită-te şi tu, Pauli, ce drăguţ e! 

Vă rog, chiar nu puteţi s-o lăsați mai moale? Ce-i prea mult strică. 
Ce-or găsi toate femeile la tipul ăsta? Zău dacă nu mi se face greață! 


Nu mă mai pot stăpâni și încep să miaun pe un ton plângăcios. 

Pauli râde. 

— Kira, cred că Winston e gelos. Uită-te și tu ce face de când l-ai 
pus Jos. 

— Ei, prostii, n-are niciun motiv. Dacă sunt drăguță cu o pisică 
străină, asta nu înseamnă câtuși de puţin că Winston nu rămâne 
motanul meu preferat! 

Hm... Aşa deci? Oare exagerez eu? Cât despre Odette, oare se 
poartă drăguţ cu Francesco numai fiindcă e vorba de un coleg 
rătăcit? 

Nu apuc să mai meditez la treaba asta, pentru că Tom ne și trage 
spre stradă. 

— Nu vreau să vă zoresc, dar avem ceva de mers până la Şcoala 
Gutenberg. Chiar dacă luăm autobuzul și metroul, tot facem trei 
sferturi de oră până acolo. Plus că poate vrem să mâncăm şi noi ceva 
și să avem timp să ne căutăm niște posturi de observaţie ca lumea... 
Așa că trebuie să pornim la drum! 

— Dar ce-i cu atâta grabă? Ce treabă aveţi voi la Şcoala 
Gutenberg? ne ajunge la urechi un glas din spate. 

Oh, nu! Leonie vine agale spre noi. Cea mai proastă gâsculiță din 
toată școala! Din păcate, e în aceeași clasă cu Kira, Tom și Pauli și, cât 
e ziua de lungă, n-are altceva mai bun de făcut decât să le facă viaţa 
grea. Lângă ea se află o gaşcă de fete, un cârd de gâsculițe aidoma ei. 
Leonie e, fără doar și poate, regina lor neîncoronată. 

Leonie se proțăpeşte dinaintea noastră şi ne aruncă tuturor priviri 
sfidătoare. 

— Ei, hai, spuneţi odată, că-s curioasă și eu! 

— Nu te priveşte, o repede Tom. 

— Păi mă plictisesc. Niciuna dintre prietenele mele n-are azi timp 
liber. Ce-ar fi să vin și eu cu voi? 


— Ar pica prost, i-o întoarce Pauli sec. 

— Ei, nu fiţi așa, se smiorcăie Leonie. În loc să ziceţi mersi că, în 
sfârșit, s-a interesat de voi cea mai populară fată din clasă! Poate vă 
molipsiți şi voi puţin de la farmecul meu. 

— Mulţumim, dar de așa ceva chiar că ne putem lipsi, hotărăşte 
Kira. 

În clipa următoare, Kira, Pauli și Tom se răsucesc pe călcâie și-o 
lasă pe Leonie cu buza umflată. Mai bine zis încearcă s-o lase în 
urmă. Şi asta fiindcă Leonie pare de-a dreptul îndârjită să ne 
însoțească. Aleargă după noi și, încetul cu încetul, încep să presimt 
că planul nostru nu se află într-o zodie norocoasă. Mai întâi l-a 
pescuit Odette pe Francesco ăsta, iar acum nu mai scăpăm de Leonie. 
Așa un ghinion n-am mai avut de mult! 

Tom se mai opreşte o dată și-i aruncă lui Leonie o căutătură urâtă. 

— Hei, ce-nseamnă asta? Cară-te, du-te şi te joacă cu prietenele 
tale fără creier. N-avem niciun chef să vii cu noi, pricepi? 

Leonie se strâmbă. 

— Am auzit, numai că n-am înțeles. Ce-are dacă vin și eu? Cine 
știe, poate că vă sunt de vreun ajutor. 

Pauli şi Kira pufnesc în râs. 

— Tu, să ne fii de ajutor? Cel mai mult ne-ai ajuta dacă ai şterge-o 
odată. 

— Nea. Nici vorbă. Vin cu voi. Gândiţi-vă puţin: dacă vin cu voi, 
măcar sunteți siguri că nu vă pârăsc părinţilor. Tare mă îndoiesc că i- 
ar bucura să știe că ați pus la cale în secret o expediţie dintr-un capăt 
în celălalt al Hamburgului. E foaaarte periculos pentru nişte puști 
de-a şaptea! Câte nu se pot întâmpla! spune Leonie teatral, căscând 
ochii și dând din mâini în toate părţile. 

Tom suspină, îşi scoate mobilul din buzunarul pantalonilor și le 
arată celorlalți ora de pe ecran. 


— Chiar trebuie să plecăm. 

Aşa că pornim la drum: cei trei prieteni, cincizeci la sută din cei 
patru cu mușchi tari — i-am pus la socoteală şi pe Sforrrlock Holmes 
și pe Francesco, luptătorul anti-mafie — și cea mai gâscă dintre toate 
gâștele. Sfântă sardină în ulei! Să vezi ce nebunie o să iasă! 


Unii chiar mă stânjenesc. Și mai dau şi totul peste cap! 


Şcoala Gutenberg e o clădire uriaşă și, după gustul meu pisicesc, 
una destul de pocită. Fațada arată de parcă ar fi fost alcătuită din mai 
multe bucăţi adunate laolaltă, iar vopseaua de pe ramele ferestrelor e 
scorojită. Asta să fie locul în care se strâng atât de multe parale, de 
merită jefuit? 

Odette pare să aibă aceeaşi îndoială. 

— Sigur am ajuns unde trebuie? mă întreabă ea fără înconjur. 

— Zău dacă ştiu. Dar mă îndoiesc că Tom ar fi putut greşi adresa. 

— Şi aicea trebuia fie marea lovitura? întreabă şi Francesco, 
aplecându-și capul într-o parte. La mine, la Palerrrmo, locurile unde 
este prada arata cu tuto altfelo. Cu molto baruri şi cluburi, nici 
pomeneala de scuole sau ceva de aista geno. 

Da, da, lasă că ştiu eu mai bine decât tine, că doar sunt detectiv: 
de răufăcători poți să dai oriunde, chiar și unde nu te aştepţi. Acum 
mai rămâne de văzut dacă până și într-o asemenea dărăpănătură de 
școală. 

— Tom are motivele lui să considere că ăsta și nu altul e locul 
unde se va da următoarea lovitură. Eu zic să ne așezăm la pândă și 
să îi ajutăm pe copii cum om putea noi mai bine. Dacă vi se pare 
plictisitor, n-aveţi decât să plecați. 

OK, asta chiar c-a sunat cam dur. Nici nu-i de mirare că Odette se 
uită așa de urât la mine. 

— Nu mai poți să pui nici măcar o întrebare! pufnește ea. 
Dumnezeule, chiar că eşti nesuferit azi! Şi eu care credeam că te 
bucuri de noua noastră aventură împreună! 

La una ca asta chiar că nu mai am nimic de zis. Dacă Odette nu se 
prinde de unde îmi vine proasta dispoziţie, chiar că nu mai are 
niciun rost. 


Mă ţin după Tom, care pare să caute un loc de pândă, de unde 
poate fi ținută şcoala mai bine sub observaţie. Numai că, după cum 
era de așteptat, nu-i deloc atât de simplu, căci clădirea este 
înghesuită între multe alte case, la fel de pocite ca și școala. Semeţe și 
cenuşii, ele înconjoară clădirea școlii ca un zid uriaş. Numai 
balcoanele, ca niște faguri, sunt vopsite în culori diferite. Până la 
urmă, Tom o cotește înspre singura construcție mai mititică din 
preajmă, o hidoșenie de magazie aşezată pieziş față de şcoală. După 
capul lui Tom, ăsta e un post de observație cum nu se poate mai bun. 

— OK, iată care-i planul, zice el, adresându-se tuturor. În orele 
care urmează, o să stăm pe-aici, prin preajma magaziei ăsteia de 
biciclete. Dacă mi se confirmă bănuiala, atunci, mai devreme sau mai 
târziu, o să apară și spărgătorii. Aşteptăm până ies în stradă cu casa 
de bani, îi urmărim până la ascunzătoarea lor și apoi chemăm 
poliția. 

Leonie rămâne cu gura căscată. 

— Adică voi urmăriți banda spărgătorilor de case de bani? 

— Normal, ce credeai, o ia Pauli peste picior. Doar nu ţi-ai 
închipuit c-am venit aici la vreun curs de pictură pe pânză! 

— Bine, bine... dar e imposibil! Nu sunteți decât niște copii, iar 
răufăcătorii ăștia sunt cât se poate de periculoși. Aduceţi-vă aminte 
de bietul domn Liittge! 

Kira râde. 

— Zău aşa, Leonie! Asta nu-i prima fărădelege pe care o 
rezolvăm. Şi, în afară de asta, tu singură ai ţinut să vii. Dacă ţi se 
pare că-i prea periculos pentru tine, atunci n-ai decât să pleci acasă. 

Exact! Şi ia-l cu tine şi pe prostălăul de Francesco! 

— Deci sunteți convinși că spărgătorii ăia chiar o să se arate, deși 
nu înţeleg de ce credeţi voi că o să vină tocmai la școala asta. Dar 


atunci n-ar fi mai bine să daţi pur și simplu telefon la poliție când 
spărgătorii o să fie înăuntru? 

— Foarte simplu, începe să-i explice Tom. Pentru că trebuie să 
aflăm unde îşi au ascunzătoarea. După toate probabilitățile, acolo se 
află cincizeci de lucrări scrise pentru examenul de bac de la 
Gimnaziul Wilhelmin, pe care ne dorim mult de tot să le găsim. 
Altfel, frate-meu ar trebui să dea din nou scrisul la mate și numai de- 
asta n-are chef! Acum e clar? 

Leonie nu mai scoate nicio vorbă, dar arată de parcă i s-ar fi 
aprins în sfârşit beculețul. Ce caraghios! Planul e strălucit, fireşte. 
Dar, înainte de toate, e de admirat pentru simplitatea lui. lar dacă 
Leonie de-abia acum dă semne că s-ar fi luminat, asta nu-mi 
dovedeşte altceva decât că-i tare grea de cap. 

Dar cel mai greu e că în următoarele ore stăm ca proştii degeaba, 
învârtindu-ne în jurul magaziei de biciclete. Tom s-a cocoţat pe un 
soi de zid mai mic și urmărește de acolo intrarea în școală, cu o 
privire de uliu, iar fetele stau ceva mai departe și sporovăiesc de una 
și de alta. Ca un făcut, cu cât Tom se zgâieşte mai mult la intrare, cu 
atât mai mult nu se întâmplă nimic. În tot acest timp, Francesco ţine 
un discurs kilometric despre frumuseţile țării lui de baștină, Italia, 
iar eu mă întreb în sinea mea de ce n-o fi rămas acolo. Că atunci am 
fi avut amândoi parte de câte ceva bun: el de peisajul răpitor și eu de 
linişte! 

Cât despre Leonie, ea cască tot mai des, ascunzându-se după 
mânecile jachetei. Din păcate, plictiseala care a copleşit-o n-a 
convins-o să facă şi cale întoarsă spre casă. E ceva în operațiunea 
noastră care i se pare foarte important. Aşa de important, încât îşi dă 
silința să discute cât de cât prietenește cu Kira și cu Pauli și să le 
întrebe cum își petrec timpul când nu sunt la şcoală. Aşa interesată 


de colegii ei nu s-a mai arătat niciodată până acum, ceea ce mie mi se 
pare foarte suspect. 

Se pare însă că pe Kira n-o macină nicio bănuială. Stă liniştită la 
taclale cu proasta de Leonie și, răbdătoare, îi răspunde la toate 

întrebările. „Opreşte-te odată!” aş zbiera eu dacă aş putea. „Poate că 
nu vrea decât să te descoasă!” Dar, fiindcă nu pot să zic nimic, îmi 
iau avânt și sar drept în braţele Kirei. 

— Hop-așa, Winston! exclamă Kira surprinsă. Ce-i cu tine? Ai să- 
mi spui ceva important? 

Leonie râde prostește. 

— De parc-ar putea să-ți vorbească! Poate că i s-a făcut şi lui 
foame de-atâta aşteptat. Se vede că e un mare pofticios. Uită-te şi tu 
ce burdihan are! 

Ptiu! Ce i-a venit gâsculiței ăsteia neroade? Fără să stau pe 
gânduri, îmi reped la ea o labă cu ghearele scoase şi o înhaț chiar pe 
sub mâneca jachetei. 

Leonie scoate un țipăt și sare în lături. 

— Au, dobitoc tâmpit! Ce, nu ţi-e bine? face ea în timp ce-și freacă 
dosul palmei, unde i-au apărut patru dâre de un roșu aprins. 

Vai, ce sensibilă e! O zgârietură ca asta aproape că nici nu doare. 
Mă rog, poate doare puţin, dar sunt sigur că de-abia a simțţit-o. 

Pauli priveşte cu atenţie zgârietura, după care se întoarce către 
mine. 

— Chiar dacă nu mai poți vorbi, de înţeles, înţelegi încă totul, 
trage ea concluzia. 

Şi asta fiindcă Pauli ştie prea bine că a fost o vreme când m-am 
aflat în pielea Kirei. 

Leonie, dimpotrivă, are o privire tâmpă. Deh, nimic nou! Şi 
tocmai când se pregăteşte să ne arunce vreo vorbă de ocară, se- 
apropie Tom de noi în goană şi agitat nevoie mare. 


— Aşa, şi-acum, toată lumea la arme! Tocmai au coborât dintr-o 
furgonetă trei tipi cam dubioşi, care se îndreaptă către intrarea în 
școală! 

Dintr-odată, fetele se dezmeticesc. 

— Ia te uită, tu chiar ai avut dreptate! se repede Pauli cu vorba. 

— Ce vrei să spui cu asta? întreabă Tom scos din ţâţâni. În sfârşit, 
mi-e totuna, n-am acum timp de explicaţii. Bineînţeles că am avut 
dreptate. Hai, Kira, fă și tu niște fotografii, că tot ziceai că-ți aduci 
aparatul de fotografiat! 

Kira încuviinţează din cap şi se-apucă să scotocească prin rucsac. 
Pauli se preface că ar vrea să se urce pe una dintre bicicletele din 
magazie și, în felul ăsta, se trage ceva mai aproape de intrarea în 
școală. 

— Ăştia s-au deghizat, nu glumă, constată ea. 

Mă duc și eu puțin mai aproape și îi urmăresc cu atenţie cum 
tocmai descuie uşa Şcolii Gutenberg. Nu prea pricep ce-o fi vrut să 
spună Pauli adineaori. Fiindcă, de fapt, tipii nici nu sunt deghizați. 
Că nu poartă măşti, coifuri sau ochelari de soare. Dimpotrivă, arată 
cu totul normal şi au trase pe ei niște salopete de lucru, așa cum 
obişnuiesc să poarte toţi meseriaşii. Ba unul dintre ei mai cară şi o 
trusă de scule așa, la vedere! 

Tom se postează lângă noi și, clătinând din cap, se arată de 
aceeaşi părere. 

— Da, grozavă idee! Ăştia trei aduc pur şi simplu a meseriași şi 
nu dau de bănuit nimănui. Cel puţin așa îşi închipuie ei, fiindcă pe 
noi nu ne-au păcălit. 

Aha, deci asta a vrut să spună Pauli! Hainele de pe ei or fi ele 
salopete de lucru, dar le servesc şi de deghizament! Foarte isteț din 
partea lor. Nimeni nu o să-i ia la ochi, pentru că toată lumea o să-şi 
închipuie că sunt doar niște mecanici sau electricieni care-și văd de 


munca lor cinstită. Bun plan, n-am ce zice! Dar nu-i suficient de bun 
pentru noi! Dacă răufăcătorii ăștia şi-au pus în minte să mă tragă pe 
sfoară tocmai pe mine, Winston Churchill, zis şi Sforrrlock Holmes, 
ar fi trebuit să se scoale mai de dimineaţă! 

— Am făcut câteva fotografii. 

Kira a venit lângă mine și Tom, cu aparatul de fotografiat în 
mână. 

— Să mă dau ceva mai aproape? 

Tom clatină din cap. 

— Nu. După ce intră în clădire, trebuie să-i așteptăm să iasă. Și pe 
urmă ne ținem după ei. 

Leonie se încruntă. 

— Cum să ne ţinem după ei? Ei au venit cu maşina. Doar n-o să-i 
urmărim alergând după ei pe jos sau călare pe biciclete! O să se 
mişte mult mai repede decât noi! 

— M-am gândit și la asta, zâmbeşte Tom. Pentru o asemenea 
situație, am pregătit următoarele... 

Zicând vorbele astea, scoate la iveală dintr-un buzunar al jachetei 
o punguţă de plastic şi ceva ce pare să fie ditamai rola de bandă 
adezivă. 

— Asta ce mai e? se miră Leonie. 

— O să fie radiofarul nostru, explică Tom. 

— Ăăă? Mie mi se pare că arată ca o pungă cu o rolă de bandă 
adezivă. 

— O clipă. 

Tom se scotoceşte prin alt buzunar al jachetei și scoate un telefon 
mobil. Îl vâră în punguţa de plastic, pe care, la rândul ei, o înfășoară 
cu bandă adezivă. 

— Pacheţelul ăsta o să-l prind undeva, sub mașina lor. După ce 
răufăcătorii o să pornească la drum, noi o să știm permanent unde se 


află. Că am încărcat pe telefon o aplicaţie de navigaţie. $mecher, nu? 

Leonie ridică din umeri. 

— Eu ştiu? De ce nu ne-am duce pur şi simplu după ei, înăuntru, 
ca să ne convingem că au venit să fure casa de bani? 

— Foarte simplu. Nu trebuie să intre la bănuieli. Că altfel nu ne 
mai duc la ascunzătoarea lor, pricepi? 

La aşa o explicaţie, Leonie nu mai are nimic de zis. În loc de asta, 
pe neașteptate, o ia din loc şi se îndreaptă... chiar spre intrarea în 
școală! 

— Hei, ce-i asta? strigă Tom în urma ei. Ai înnebunit? Opreşte-te! 

Numai că Leonie nu-i dă niciun pic de atenţie. Îşi vede de drum 
mai departe, spre ușa de la intrare. Cât ai clipi din ochi, dispare în 
clădirea școlii. 


Prinşi asupra faptului. La subsol sau aiurea 


— Winston, acum chiar că e treaba voastră! 

Kira mă ţine în braţe şi mă priveşte drept în oci. 

— Luaţi la puricat fiecare etaj, iar dacă dați de Leonie sau de 
răufăcători, veniți degrabă înapoi și duceţi-ne la ei. Și încă ceva, 
important de tot: dacă îmi sari în brațe, asta o să însemne că aţi găsit- 
o pe Leonie. Dacă o să sari în braţele lui Pauli o să însemne că ați dat 
peste răufăcători. La Tom în braţe nu sari decât dacă i-ați descoperit 
și pe Leonie, și pe răufăcători. Te rog, explică-le asta şi colegelor tale, 
pisicile, da? 

Drept răspuns, mă apuc şi torc. Kira se poate bizui sută la sută pe 
agentul Winston! O să dăm noi de urma lui Leonie şi a spărgătorilor 
de seifuri, nu încape nicio îndoială! Ce-i drept, deocamdată suntem 
abia în holul de după uşile de la intrare, dar imediat o să-i dăm 
bătaie. 

— Foarte bine, dragul meu! mă laudă Kira şi mă scarpină uşor pe 
după urechi. Ce bine că ați venit şi voi! Fiindcă așa putem să 
scotocim toată școala fără să atragem atenţia asupra noastră. Poate 
avem noroc și dăm de Leonie înainte s-o descopere spărgătorii. 

Tom dă din cap, aprobator. 

— Numai asta ar mai lipsi! După ce o găsește Winston, jur c-o duc 
de-aici cu mâna mea pe prostănaca aia. Ne dă peste cap tot planul! 
Cât de nătărău poţi să fii ca să faci așa ceva? 

— Da, îi dă dreptate Pauli. Chiar că nu poți fi atât de nătărău. Se 
schimbă însă lucrurile dacă o faci intenţionat. 

Kira îşi încreţeşte fruntea. 

— Bine, dar de ce să facă asta? Doar Leonie este şi rămâne pur și 
simplu o gâsculiță neroadă, care n-are niciun chef să plece urechea la 
ce-i spunem noi. Şi de-asta şi cred că a intrat în școală. În fine, acum 


asta e! oftează ea. Să sperăm totuși că Winston și prietenii lui o s-o 
găsească şi că noi o să reușim s-o scoatem de acolo la timp. După 
care ne vedem mai departe de planul nostru şi toate bune. 

Exact. Aşa o să facem. Mă întorc înspre Odette şi Francesco. 

— Bun, aţi băgat la cap? Misiunea noastră sună astfel: găsiți-o pe 
Leonie! Dar, fireşte, asta înseamnă să fim și cu ochişorii-n patru după 
răufăcătorii ăia. 

Dând din cap, Francesco se-arată de acord şi gata de acţiune. 

— Si, ho capitol Da, am înţeles! 

Foarte bine atunci. Poate că nu-i chiar așa de rău c-a venit și el cu 
noi. La urma urmei, așa, în trei, o să putem căuta prin clădire mult 
mai repede, ca să nu mai spun că şase ochi de pisică văd mai bine 
decât patru. 

Numai Odette încă ezită. 

— Ce-o fi avut ciudata asta de Leonie de-a intrat în școală? Cum 
să le țină ea piept spărgătorilor de una singură? 

Pierzându-mi răbdarea, încep să-mi bâţâi coada încoace şi-ncolo. 

— Nu mai are nicio importanță, Odette. Poate n-a vrut decât să 
mai bage și ea ceva zâzanie, cum îi e obiceiul. Şi-acum, hai să ne 
apucăm de căutat. Eu zic să o luăm de-aici, de jos, și să cercetăm etaj 
cu etaj, până sus de tot. 

Pornim la drum. Trecem din holișorul de după uşile de la intrare 
în holul cel larg, în care se stă în pauză, iar de-acolo în primul culoar 
lateral, cu urechile ciulite, ca să nu ne scape nimic. Numai că, pe 
oricare dintre holuri o apucăm, nu dăm de nimic şi de nimeni. Nici 
picior de șoricel, necum de Leonie sau de spărgători. 

Odată ajunși în casa scărilor, urcăm la primul etaj. 

— Ar trebui să-i auzim pe hoţii ăia, dacă tot au obiceiul să smulgă 
casa de bani din perete, zice Odette cu năduf. lar dacă Leonie s-a 


ținut după ei, o să dăm de ea în același loc. Chiar aşa, unde se ţine o 
casă de bani într-o școală? 

— Se știe că, într-o banco, casa de bani se afla deseorii la subsolo, 
îşi dă cu părerea Francesco, făcând pe grozavul. 

Fornăi aproape ameninţător. Fiindcă, la drept vorbind, sunt 
singurul motan care a mers la şcoală, aşa că n-o să-l las pe italianul 
ăsta să mă înveţe el pe mine cam pe unde ar trebui căutată o casă de 
bani! 

— Sigur nu e la subsol. La Gimnaziul Wilhelmin, se afla în biroul 
directoarei și, dacă mă întrebaţi pe mine, cred că așa era și la Sophie 
Scholl. Ceea ce înseamnă că, dacă descoperim biroul directorului de 
aici, sigur suntem pe drumul cel bun. 

— Mda, Winston, spune Odette în zeflemea. Înseamnă că e o 
nimica toată. N-ai mata bunătatea să ne arăţi drumul spre birou? 

Dacă Odette își închipuie că ironiile ei o să mă pună cu botul pe 
labe, se înșală amarnic. Mă-ntind un pic, ca să mă fac mai mare, şi 
ridic botul sus de tot. 

— N-am zis că știu exact unde e biroul. N-am decât o bănuială. 
Dar sunt destul de sigur că nu se află la subsol. Cum adică, șeful 
unei şcoli, ditamai directorul, să-și aibă biroul la subsol? Și atunci 
cum se mai uită pe fereastră? Ce să caute la subsol? 

Francesco dă agitat din coadă. 

— Io no știa. Pote ca sa se pote concentra și el molto mai bene la 
ceea ce făcea? 

— Prostii! 

— Cum adică prostii? E ideea bona! 

— Nu, nu-i deloc. E o idee cum nu se poate mai creaţă, băi tigru 
de buzunar ce ești! 

— Ce? Cum îi dici tu la Francesco! Io sono un vero detective — sunt 
un detective adevărata și no o obrăznicătură de cotoi de 


apartamente, ca tine! 

Cum? Obrăznicătură de cotoi de apartament? Hai că acum chiar 
îmi sare muștarul! 

— Ia ascultă aici, italo-dobitoc pripășit! Dacă-ţi închipui că poţi să 
faci pe deșteptul, numai fiindcă... 

— Băieți! se bagă Odette între noi. Încetaţi odată! Trebuie să ne 
grăbim, chiar n-avem timp pentru așa o ceartă prostească! 

— Miorlau! Eu nu mă cert deloc! Dar nici nu admit să iau lecţii de 
la un neica nimeni ca ăsta! 

— Neica nimeni? Ce e uno neică nimeni? Tu este uno idiota! 

— Dobitocule! 

— Bastardo! 

— Tâmpitule! 

— Cretino! 

— Hei, gura! ne repede Odette cu atâta înverşunare, încât şi eu, și 
Francesco ne potolim ca din senin. Auziți și voi ce-aud eu? 

Chiar aşa! Bubuituri înfundate răsună în toată casa scărilor. Şi, pe 
dată, toate firele de păr de pe mine iau poziție de drepți, din vârful 
cozii până în sus, pe urechi. 

— De unde vine zgomotul? 

Odette îşi ciuleşte urechile cu mare atenţie. Și eu la fel. 

— Ăăă, cred, ăăă, că... Adică, mi se pare că... 

Nu, nu se poate-așa ceva! Îmi dau silința să ascult mai bine. Și 
totuşi, așa e. Nu încape îndoială. Mă văd silit să-mi bag coada între 
picioare de aşa ruşine. 

— Ăăă, păi, pare să vină de undeva de la subsol. 

Pfff! Chiar c-am dat-o în bară. Zgomotele vin de la subsol. Sfântă 
scândură de ascuţit ghearele, ce umilință! 

Ce-i drept, Francesco nu scoate nicio vorbă, dar, cu prefăcute 
mişcări de gheară, îşi mângâie fuioarele de blană. Chiar că azi nu-i 


ziua mea bună! 

Slavă Domnului că Odette nu face niciun comentariu. În schimb, o 
apucă pe scară în jos, se oprește preț de câteva clipe la parter și se 
întoarce către mine și Francesco. 

— Aşa, şi-acum ce facem, supereroii mei? Coborâţi și voi sau 
rămâneți acolo să vă dondăniți mai departe? 

Fără să mai catadicsim să ne aruncăm unul altuia vreo privire, eu 
și Francesco o urmăm pe Odette pe scară, în jos. Şi într-adevăr, cu cât 
ne apropiem mai mult de subsol, cu atât şi bubuiturile se aud mai 
deslușit. 

Mai mult alunecăm decât coborâm de pe ultima treaptă. Atât de 
întuneric e aici, la subsol, dar noi nici nu ne sinchisim de treaba asta. 
Ca pisici ce suntem, vedem foarte bine pe întuneric. Așa se face că 
nu durează mult până s-o descoperim pe Leonie. Se tupila pe după o 
uşă puţin crăpată. Era limpede că puștoaica tocmai trăgea cu ochiul 
la ceva foarte interesant, pentru că pe noi, cele trei pisici, nici nu ne-a 
simţit. Cu capul în pământ, mă apropii de ea târâş şi arunc şi eu o 
privire prin deschizătura îngustă a uşii. 

Ha! Incredibil! Drept la ţintă! Nu-mi vine să cred! Sunt chiar 
principalii noştri suspecți, care dau de zor cu baroasele într-un 
perete! Neapărat trebuie să le dăm de veste Kirei, lui Tom și lui 
Pauli! Mă strecor cu grijă înapoi, până la Odette şi Francesco. 

— Hai, le miaun eu, pe șoptite. Trebuie să-i aducem pe copii. 
Chestia asta chiar că trebuie s-o vadă cu ochii lor! 

Nici două minute mai târziu, ne înființăm din nou în holișorul de 
la intrare și, dintr-un salt uriaş, mă reped în braţele lui Tom. 

— Super! bate Kira din palme. l-au găsit şi pe Leonie, și pe 
răufăcători! Să nu mai pierdem vremea! 

Fac iute stânga-mprejur și, cu Odette și cu Francesco alături, o 
apucăm din nou către subsol, cu copiii pe urmele noastre. 


— Frate, dar întuneric mai e pe-aici! șoptește Pauli. 

— Nu care cumva să te-apuci să faci lumină cu ceva, că 
răufăcătorii o să se prindă imediat, îi atrage atenția Kira. Orientează- 
te după Odette, că pe ea o mai poţi vedea cât de cât. 

Cu puţin timp înainte să ajungem în locul în care o lăsasem pe 
Leonie, răresc pasul. Gâsculiţa se află tot ghemuită după uşă şi se 
uită la ce fac spărgătorii. Pare atât de prinsă de ce se petrece dincolo 
de uşă, că nici vorbă să-i simtă în preajmă pe colegii ei de clasă. Tom 
se dă puțin mai aproape şi se zgâieşte şi el prin crăpătura ușii. 

— Am ştiut eu! șoptește el. Banda spărgătorilor de case de bani! 
Kira, Pauli, ieşiţi de-aici, că-i spun eu lui Leonie s-o întindă. 

Kira şi Pauli încuviințează din cap și se întorc, gata s-o ia din loc. 
Tom mai înaintează un pas şi o bate pe umăr pe Leonie. Mai proastă 
idee ca asta nu cred să fi avut el vreodată. Căci în aceeași clipă, 
Leonie zbiară îngrozită şi sare direct pe coada lui Francesco. 
Scuipând ca un apucat, motanul face un salt înainte, trezindu-se 
chiar în încăperea în care răufăcătorii sparg peretele. 

Ca la comandă, cei trei se întorc și ne privesc ţintă. Tom ezită o 
clipă, după care închide ușa și răsuceşte cheia rămasă încă în 
broască. 

— Valea! răcnește el către fete. Și dați telefon la poliţie, până nu se 
mai întâmplă ceva. 

Trezită din groaza care parcă o împietrise şi cu mâini tremurânde, 
Kira scoate telefonul din buzunar și formează un număr. 

— Alo, poliția? La telefon Kira Kovalenko. Vă rog, veniţi repede! 
Suntem la subsolul clădirii Şcolii Gutenberg; de pe strada Sabinelor şi 
tocmai am prins banda spărgătorilor de case de bani şi i-am încuiat 
într-o încăpere! 

În aceeaşi clipă, ușa se zguduie sub nişte lovituri puternice. Teamă 
mi-e că nu va dura prea mult până ce răufăcătorii o vor da de perete. 


— Hei, daţi-ne drumul imediat de-aici! se aude, înfundat, de pe 
cealaltă parte a ușii. N-auziţi? Deschideţi imediat! Să știți c-am dat 
deja telefon la poliţie, sunt pe drum. Atunci o să vedeţi voi în ce 
belea v-aţi băgat! Nu-ntindeţi coarda și deschideţi odată! Altfel vă 
petreceți noaptea la poliție! 

Cum? Și răufăcătorii au dat telefon la poliție? De când fac ăştia așa 
ceva? Deodată am o presimţire cât se poate de urâtă, iar vârful cozii 
se porneşte să mă mănânce de mă înnebuneşte. Lucrurile au luat o 
întorsătură groaznică! 


Despre polițiști de ocazie, meseriaşi şi pacea mondială 


Polițistul, care nici măcar n-arată a poliţist sadea, şi-asta fiindcă 
nu poartă nicio uniformă, se scarpină la ceafă. 

— Am impresia că n-am priceput prea bine partea aia cu profilul 
făptașilor. Zici că ai făcut o listă cu toate cantinele de prin școli şi de- 
aia ai fost sigur că banda o să dea azi lovitura la Şcoala Gutenberg? 

Tom încuviinţează din cap. Împreună cu Pauli și Kira, se află într- 
o cameră a secției de poliție. După ce am sunat la poliție, oamenii au 
venit şi i-au eliberat pe cei trei meseriași nevinovați din subsolul 
Şcolii Gutenberg, unde se afla instalația de termoficare. La secţie, 
copiii sunt luaţi la întrebări de un anume domn Bange, care lucrează 
la serviciul de criminalistică, ceea ce sună destul de palpitant. Așa că 
și el pare să fie un soi special de polițist. Chiar dacă nu poartă 
uniformă. 

Eu unul stau încolăcit în poala Kirei şi mă bucur peste poate că 
nu-s și eu om. Fiindcă altfel tipul ăsta mi-ar fi frecat şi mie ridichea, 
așa cum le face acum prietenilor mei bipezi. O situație deloc plăcută! 
Odette şi Francesco s-au tupilat la picioarele lui Tom, de unde nu și- 
au ridicat deloc ochii, nici măcar atunci când se mai ridica tonul. 
Presupun că nici ei nu au chef de necazuri. 

— Da, pentru că primele patru școli de pe listă sunt și cele mai 
mari, iar la cantinele lor poţi plăti cu banii jos, explică Tom. Şi, până 
acum, au fost prădate în ordinea mărimii. Întotdeauna într-o zi de 
joi. Şcoala Gutenberg e cea de-a cincea pe listă. Asta ne-a şi făcut să 
ne așezăm la pândă în preajma ei şi... 

— Şi să încuiați la subsol trei instalatori cu totul și cu totul 
nevinovaţi, care veniseră să repare o defecțiune la instalația de apă, 
speriindu-i de moarte, îl întrerupe domnul Bange. Tinere, tocmai 


ăsta-i motivul pentru care amatorii ar trebui să se ferească să se- 
apuce de investigaţii polițienești: pentru că nu-s în stare. 

— Bine, OK, s-a întâmplat să avem ghinion, sare Pauli în apărarea 
lui Tom. Dar tipii chiar păreau că vor să smulgă ceva din perete. De 
unde să știm că de fapt căutau spărtura din conducta de apă? 

Domnul Bange oftează din greu, dar nu mai spune nimic. 

În locul lui, se bagă şi Kira în vorbă: 

— Uitaţi-vă și dumneavoastră mai bine la listă. O să vedeţi că 
Tom are dreptate. 

Bange clatină din cap. 

— Domnişoară, n-am de ce să mă uit pe listă. Şi-asta fiindcă școala 
unde s-a dat lovitura cel mai recent este Gimnaziul Wilhelmin, iar 
ăsta sigur nu se numără printre cele mai mari zece şcoli din 
Hamburg. Şi asta s-a petrecut într-o marți. De asta ce mai ziceţi? 
Dacă ne luăm după teoria prietenului dumneavoastră, e imposibil să 
ai un jaf într-o zi de marți. 

Așa-i! P-asta am priceput-o şi eu. Pauli și Kira se uită una la alta și 
ridică din umeri. 

În locul lor, răspunde însă Tom: 

— Poate că lovitura de la Gimnaziul Wilhelmin a fost, cumva, 
peste rând. Poate că s-a dat fiindcă împrejurarea a fost deosebit de 
prielnică sau ceva de genul ăsta. Nu ştiu nici eu ce să zic. În orice caz 
însă, teoria rămâne în picioare. 

— V-o mai spun o dată: vă rog, nu vă mai jucaţi de-a poliţiştii de 
ocazie. Şi fiți siguri că echipa CoSp care se ocupă de cazul „Şcoala” 
are toată povestea sub control. 

Cine? Zău dacă pricep vreo vorbă. 

— lar dacă mai daţi peste cine știe ce chestie care vi se pare 
demnă de anchetat, uitaţi cartea mea de vizită. E trecut aici numărul 
meu de telefon şi mă puteţi suna fără probleme dacă vă vine vreo 


idee despre cum am putea să-i prindem pe făptaşi. Dar vă rog, nu 
mai încercați de capul vostru! 

Dinspre copii, tăcere. 

Bange suspină. 

— M-aţi înţeles? Nu mai faceți nimic de capul vostru! Sunaţi-mă 
dacă aveţi ceva important de comunicat! Capito? 

Tom, Kira şi Pauli îşi înclină capetele, dar nu scot o vorbă. 

— Şi-acum, puteţi să ieşiţi și să așteptați pe hol până vin ai voştri 
să vă ia. Între timp, am luat legătura cu toţi. N-ar fi o idee rea dacă 
le-aţi cere iertare pentru prostia făcută. 


XXX 


Odată ajunși pe hol, Tom îşi varsă tot năduful. 

— Poliţişti de ocazie? Ce aiureală! Şi chestia cu CoSp şi cazul 
„Şcoala”, care are toată povestea sub control? Mda, mai mult de-o 
groază! Păi n-ar fi trebuit atunci să-i fi prins de mult pe răufăcători? 
Un fâs, asta au făcut! De unde până unde să aibă ei ceva sub control! 
Tipul ăsta se înşală amarnic dacă-şi închipuie c-o să-i dau eu lui 
telefon atunci când oi ști cum să-i prindem! 

— Ăăă, face Leonie, dregându-și glasul. Ce înseamnă CoSp? 

În loc de răspuns, Tom o priveşte cu asprime. Am impresia că-i 
supărat rău de tot pe ea. Nici nu-i de mirare. Dacă ea n-ar fi luat-o 
razna şi nu ar fi intrat în școală, nimic din tot ce a urmat nu s-ar fi 
întâmplat. Atunci am fi văzut cu ochii noştri că tipii plecau din 
clădire fără nicio casă de bani la subraț şi ne-am fi dat şi singuri 
seama că nu erau deloc nişte răufăcători. 

— CoSp este prescurtarea de la Comisie Specială, adică o comisie 
alcătuită de poliție pentru a se ocupa numai și numai de cazul ăsta, 
explică Pauli. 


Oho! De unde știe ea chestia asta? 

— Ah, aşa deci, murmură Leonie, care nu mai e deloc aşa de 
sigură pe ea cum pare de obicei. 

Dă să plece, dar, când să se facă nevăzută, Kira i se propteşște în 
cale. 

— Ia stai tu așa, acum am eu de pus o întrebare. Ce ţi-a venit să 
faci un lucru atât de tâmpit? Te crezi mare şmecheră, nu? Numai din 
cauza ta avem acum toată beleaua asta pe cap. Ne-ai făcut de toată 
rușinea! 

— Eu... ăăă... Trebuie să plec. 

Leonie încearcă să se strecoare pe lângă Kira, dar se trezeşte 
apucată de braț de Tom. 

— Ei, n-auzi bine? 

Leonie se smuceşte şi pare să-şi facă socoteala dacă nu cumva ar fi 
bine s-o rupă pur și simplu la fugă, numai că, între timp, înaintea ei 
s-a postat şi Pauli. Îşi lasă umerii în jos şi oftează prelung. 

— Mi se păruse că-l recunosc pe unul dintre spărgători. Și-am 
vrut să mă lămuresc dacă el era. Dar nu era. Și oricum, niciunul 
dintre ei nu era un răufăcător. 

Tom ridică sprâncenele și o ţintuiește cu privirea pe Leonie. 

— Aha. Și nouă de ce nu ne-ai spus chestia asta? În loc s-o iei din 
loc pe nepusă masă? 

— Păi tocmai fiindcă nu eram sigură. De aceea am ţinut să mă mai 
uit o dată, mai bine şi mai de-aproape. Mi-am zis că v-aș putea fi de 
ajutor, fiindcă îi ştiam tipului numele. Îmi pare rău că totul a ieşit aşa 
de prost. 

OK. Pentru urechile mele de motan, scuza sună sinceră. Orice s-ar 
zice, tot e ceva. 

Tom se uită la ea nehotărât, după care suspină. 

— Bine. Primesc scuzele. 


Leonie îi întinde mâna, iar el i-o strânge. Ce pas uriaş spre pacea 
mondială! Pe furiș, arunc o privire înspre Odette şi Francesco. 
Italomotanul tot un tontălău îmi pare, dar nu-mi mai vine să fiu atât 
de cârcotaș. N-ar strica să avem cu toţii parte de puţină linişte. În 
adâncul inimii, sunt mai degrabă drăguţ şi prietenos. Dar chiar şi 
așa, tot eu să fac primul pas? Neee. Francesco ar putea foarte bine să 
se scuze el. La urma urmei, el nici măcar nu făcea parte din schemă 
și, odată ajuns în încăperea cu instalaţia de termoficare, n-a făcut 
decât să-i stârnească pe meseriași. Ei, sigur că n-a făcut-o intenţionat, 
recunosc. Dar oricum! Winston Churchill așteaptă niște scuze! 


Beate şi drăguții ei copii sau Despre o tovărășie proastă 


Despre unele lucruri se poate spune că n-ai decât să aştepţi tu să 
se împlinească până te-oi învineți, ba chiar înnegri. În cazul meu, 
partea a doua, cu înnegritul, e chiar ceva mai dificilă, de vreme ce 
sunt deja negru. Oricum, mă îndoiesc că tocmai culoarea blănii mele 
ar fi motivul pentru care Francesco nu-mi cere scuze. Probabil că e 
pur și simplu un încăpățânat. Și un încrezut. Nu mă sinchisesc de el 
cum nu mă sinchisesc de-o conservă goală de sardine în ulei. Ceea ce 
mă necăjește însă cu adevărat e că nici măcar Odette nu mai vorbeşte 
cu mine. Și zău dacă pricep de ce. 

După aventura de la Școala Gutenberg, mi-am îngăduit, în nu mai 
puţin de două rânduri, să trec în vizită prin curtea din spatele casei, 
dar singurul cu care chiar am schimbat ceva vorbe a fost Spike. De 
fiecare dată, Odette m-a salutat numai așa, din vârful buzelor, după 
care şi-a văzut de drumurile ei, iar o dată am zărit-o strecurându-se 
către casa vecină, unde o aştepta Francesco. Să-ţi vină să-ţi smulgi 
mustăţile, nu altceva! Şi doar treaba cu Odette mergea atât de bine... 
Ce întorsătură afurisită! 

Poate c-ar fi bine să devin ceva mai scump la vedere? Ca să-și dea 
seama și Odette cât de mult mi-ar duce dorul? Ştiţi voi, vorba aceea: 
dacă vrei să ai succes, nu mai veni așa de des! lau hotărârea să încerc 
așa şi să petrec mai mult timp pe canapea decât în curtea din spate. 

Din păcate, se dovedeşte destul de iute că nici măcar un asemenea 
plan nu-i lesne de pus în aplicare. Și asta fiindcă în preajma 
weekendului, casa Hagedorn e cuprinsă de o vânzoleală de 
neînchipuit, ceea ce înseamnă că nu mai e chip să moţăi tihnit pe 
canapea. La drept vorbind, de vină e nu numai vânzoleala de care 
Zic, ci mai cu seamă Ana şi babușca, care parcă s-ar fi vorbit să-mi 
interzică statul pe canapea. 


În dimineaţa asta, s-au apucat şi-au aspirat temeinic canapeaua, 
ba chiar au și spălat-o cu şampon, iar de-atunci le sare țandăra 
amândurora numai dacă mă văd fâțâindu-mă prin preajma ei. Nici 
prin dormitoare nu mai am voie să umblu. Practic, am ajuns să fiu 
tolerat numai în bucătărie și pe hol. Câtă nerușinare! Să mi se 
limiteze în halul ăsta mișcările în habitatul meu natural! Cred c-ar 
trebui să reclam chestia asta la Asociaţia de Protecţie a Animalelor! 
Şi totul numai fiindcă se apropie o vizită, lucru de care mă şi 
temusem! Fratele lui Werner, însoţit de fioroasa lui șleahtă, urmează 
să treacă pe la noi, prin Hamburg. Și pare-se că locuinţa trebuie 
dereticată sârguincios — atât de sârguincios, încât, la o adică, să poți 
mânca şi de pe jos. Cu toate că asta ar fi o mare prostie, că doar 
oamenii se folosesc de farfurii! 

Şi fiindcă tot veni vorba: tocmai când căutam și eu consolare şi 
împăcare în castronelul meu de mâncare, ce credeţi că găsesc acolo? 
Chiar aşa! Mâncare pentru pisici din conservă. MÂNCARE DIN 
CONSERVĂ!!! Hei, alo! Ce-i asta? Mă duc iute la Ana şi mă arunc la 
picioarele ei, miorlăind cu reproş și durere. 

— Winston! Ce te-a apucat? Zău că n-am timp acum de așa ceva. 
Hai, ridică-te de-acolo și întinde-te pe perna ta. 

Numai milă și înţelegere nu găsesc la Ana. Dar nici eu nu mă dau 
bătut cu una, cu două. În ceea ce mă priveşte, când vine vorba de 
masă şi casă, nu-i loc de glumă. Așa că mă apuc să trag cu ghearele 
de cracul pantalonilor Anei, prind tivul și mă anin de el cu îndârjire. 
Mă ţin ca scaiul de cracul pantalonilor, iar dacă vrea s-o ia din loc, 
pur şi simplu trebuie să mă târâie după ea. 

— Eşti un motan rău, rău de tot! lar eu sunt de-a dreptul 
înnebunită! Că acuşi-acuși bat la ușă oaspeţii, iar eu mai am de 
decorat camera cu flori. Pentru domnul profesor este foarte 
important ca totul să lase o impresie foarte bună. A insistat în mod 


deosebit! Dacă nu ești în stare să dai şi tu o mână de ajutor, atunci 
măcar nu mă ţine din treburi. 

Asta-i o glumă, nu?! Fireşte că n-am cum să ajut. Cum aş putea? 
Cum să mă ocup eu de flori? În cel mai bun caz, n-aş putea decât să 
le jumulesc temeinic, dar mă îndoiesc că asta vrea Ana de la mine. 
Insist mai departe, ca să priceapă odată că vreau şi eu ceva ca lumea 
în castronel, nu porcăria aia cafenie! Aşa că nu dau drumul cracului 
pantalonilor și-o ţin mai departe, tot într-un miorlăit. 

Ana se enervează. 

— Mamuşca! Vrei să vii puțin, te rog? 

Aha. Sunt chemate întăriri. Foarte bine, n-aveţi decât. Dacă vă 
închipuiți că mă dau bătut așa de ușor, să știți că vă așteaptă o luptă 
grea. 

Babușca vine în fugă, ţinând în mâini un băț lung, cu pene la unul 
dintre capete. Ce-o avea de gând cu ăla? 

— Şto takoe? 22 

— Winston şi-a înfipt ghearele în pantalonii mei şi nu izbutesc să 
scap de el. Poţi să mă ajuţi puţin și să-l desprinzi de-acolo? 

— Ce are mârrrtan? 

Ana ridică din umeri. 

— Zău dacă știu. Cine ştie ce nu-i convine? 

Să-ţi fie ruşine, măi Ana! Dacă nu te prinzi de una singură 
înseamnă că habar n-ai cum vine treaba cu pisicile în general şi cu 
mine în special. 

Babușca se apleacă înspre mine, iar eu, prevăzător din fire, închid 
ochii, căci mi-e frică să nu fiu ocărât. Dar ce minune! În loc de asta, 
bătrâna mă mângâie domol pe cap şi-mi şopteşte: 

— Milaia, şto slucilasi? Svariti tebe ştota vkusnenikava?1 

Ce bine că știu rusește! Îmi dau seama imediat cu ce mă momeşte: 
zice că vrea să-mi gătească ceva gustos. O minunăţie de plan! Aşa că 


dau imediat drumul pantalonilor Anei. Ce mai, babușca asta este 
super! 

Numai că Anei nu-i convine câtuși de puţin aranjamentul nostru. 

— Mamușca! Parcă ziceai că vrei să mă ajuţi! Şi-acum, în loc de 
asta, marea noastră grijă a ajuns Winston? N-avem timp, domnișorul 
trebuie să se mulțumească pe ziua de azi cu mâncare din conservă! 

Nu e ca și cum aș fi cerut cârnaţi. Eu unul mă mulţumesc și cu 
nişte ficat de pasăre. Important e să nu fie mâncare din conservă. 

— Ana, de ajutat, te ajut tot timpul. Totul e foarte bine pe aici! 
Nicio problemă! Și-atunci de ce eşti așa nervoasă? Cred, din ce în ce 
mai mult, că ţii tu să faci imprrresia bună la familia domnului 
profesorrr, zice babușca, râzând ironic. 

Și Ana? Închide ochii, îi pleacă în pământ și nu mai scoate o 
vorbă. Ciudat. Dar nu mă interesează. Înapoi în bucătărie! 


XXX 


— Zău aşa, Werner! Traiul ăsta singuratic te face tot mai bizar. Ai 
căpătat apucături tipice de burlac. 

Beate, cumnata lui Werner, vorbeşte deja de aproape o oră. În tot 
timpul ăsta, n-a luat nici măcar o pauză. Cum s-o împăca cu așa ceva 
bietul ei bărbat? Că mie mi-a făcut deja capul calendar. 

— Draga mea Beate, i-o întoarce Werner pe un ton încă prietenos, 
cred că nu ești bine informată. Fiindcă nu mai locuiesc singur de 
ceva timp. Ana și Kira locuiesc acum cu mine, iar de curând s-a 
mutat aici și mama Anei, Dimitra. 

Beate râde, scoțând la vedere un şir de dinţi lătăreți şi foarte albi. 
Deşi flutură din cap încolo şi încoace, ca un făcut, nu i se clinteşte 
niciun fir din părul lins, care îi atârnă până la bărbie. Dimpotrivă, 
coafura arată de parcă ar fi fost tăiată în piatră. 


— Te rog frumos, Werner! Tu vorbeşti de îngrijitoarea ta! Eu însă 
mă refeream la o femeie adevărată. 

— Beate! se bagă acum în vorbă Roland, fratele lui Werner. Din 
câte-mi pot da eu seama, Ana e pe de-a-ntregul o femeie adevărată. 

Beate își întoarce privirea spre el. 

— Da, Roland, că te şi pricepi tu la femeile adevărate! Lasă că ştie 
Werner despre ce vorbesc. 

Werner clatină din cap. 

— Îmi pare rău, Beate. Despre ce vorbeşti? 

— Păi, vezi bine, despre o tovarășă de viață. O parteneră. O 
femeie care, cu mână drăgăstoasă, dar severă, să facă puțină ordine 
în viaţa ta. O îngrijitoare e departe de-a fi cea mai potrivită pentru 
așa ceva. 

Miorlauuu! Nu mi-e deloc limpede ce înseamnă toate astea, dar 
îmi sună a ameninţare. Nu cred că avem nevoie de așa ceva! 

Werner pufneșşte în râs. 

— Draga mea Beate, te onorează faptul că-ți faci mereu griji în 
ceea ce mă priveşte. Fii sigură totuşi că traiul pe care-l duc este de-a 
dreptul minunat pentru mine. Şi, fiindcă veni vorba, Ana nu e o 
îngrijitoare, ci menajera casei mele şi face o treabă excelentă. Chiar că 
n-am nevoie de nimic altceva. 

— Asta, Werner, n-ai decât să i-o spui lui mutu. Cine era, mă rog, 
însoțitoarea aia misterioasă, pe care aveai de gând s-o aduci cu tine 
la petrecerea noastră de vară? 

— N-o cunoşti, i-o retează Werner. 

Sunt sigur că vorbele astea nu-s decât o minciună. Fiindcă tot atât 
de sigur sunt și că Werner plănuise de fapt s-o ia cu el pe Ana a 
noastră, dar lăsase totul baltă din pricina lui Vadim. Beate o cunoaște 
pe Ana. Nu înţeleg de ce Werner nu vrea să spună lucrurilor pe 
nume. 


— Din câte văd eu, ai de gând să-ţi duci mai departe viaţa de 
burlac ciudat. Când nici măcar nu știi cât ai de pierdut. Gândeşte-te 
numai ce plăcut ar fi să răsune în casă râsetele unui copil. 

— Bine, dar în casă chiar se aud râsete de copil, fiindcă aici chiar 
locuiește un copil! 

Glasul lui Werner nu mai sună deloc prietenos. 

— Mă refer la niște copii ai tăi, Werner, care-s cu totul și cu totul 
altceva. Copiii tăi sunt un izvor de bucurie neîntrecută și de fericire 
fără margini. 

Copiii, fericire fără margini? Ce să-ţi povestesc! Nici vorbă de-aşa 
ceva, mai cu seamă atunci când sunt încă mici, cum sunt ţâncii lui 
Roland şi ai Beatei. În ceea ce o priveşte pe Kira, lucrurile stau cu 
totul altfel și zău dacă ştiu copil mai de treabă decât puştoaica mea! 
Despre gemene însă și despre celălalt mucos mic, ce să zic? Nu, 
mulțumesc! Sunt gălăgioşi şi necăjesc pisicile, pentru că le iau drept 
jucării. 

Că tot mi-am amintit, cum de-o fi atâta liniște acum în 
apartament? Fireşte, nu pun la socoteală flecărelile Beatei, care nu se 
mai termină. Pe unde s-or fi vârât copiii ăia? Îmi iau inima-n dinți și 
plec la drum, în căutarea lor. Nu care cumva să fi dat iar iama prin 
castronelul meu, în care mi-am lăsat la păstrare o porţie zdravănă de 
lebărvurst. les din sufragerie și mă pun pe căutat. 

Nu, nu-s în bucătărie. Nici în camera Kirei, că acolo-i doar Kira, 
întinsă pe pat şi citind. O clipă, parcă-mi vine să mă întind și eu 
lângă ea și să trag un pui de somn, dar am sentimentul că mai bine 
aş face să dau de zănaticii ăia. Aşa că îmi văd de drum, trecând pe 
lângă camera în care se află scândura de călcat şi unde Ana se ocupă 
întotdeauna de rufărie, pe lângă dormitorul Anei și pe lângă camera 
de oaspeţi în care stă babușca. Nici picior de copil. Pe unde s-or fi 
băgat? 


Îndărătul uşii de la baie se aude un huruit suspect. Vâr cu băgare 
de seamă capul pe uşă și o împing uşurel. Ca să vezi: aici sunt cei trei 
năpârstoci, învăluiţi într-un nor de parfum de-al babușcăi. Din câte 
îmi dau seama, au descoperit și trusa de machiaj a bătrânei. Sunt 
pictaţi pe față într-un hal fără de hal, de parcă ar fi încercat toate 
culorile din trusă, iar cu ruj de buze şi-au dat nu numai pe gură, ci s- 
au mânjit cu generozitate pe toată fața. Cei trei copii îmi amintesc de 
un film despre un spectacol care se numea „circ” și în care ţopăiau 
nişte oameni de colo colo. Unii erau pictați pe față la fel ca puștii 
ăştia şi tot așa de nerozi. Distractiv, ce să zic! Dac-aș putea să râd, aș 
face-o. Aşa că nu-mi rămâne altceva de făcut decât să mă întind pe 
carpeta din baie și să-i urmăresc pe cei trei cum se spoiesc mai 
departe. 

N-a trecut niciun minut şi deja am presimţirea că nu a fost deloc o 
idee bună: una dintre gemene a dat peste mine. Acum mă arată cu 
degetul și o strigă pe soră-sa. 

— Aici! Pis-pis! Și pis-pis vopsită! 

AĂăă, staţi puţin, doar nu vreți cumva...? 

Mă întorc şi dau s-o zbughesc din baie, când una dintre puștoaice 
trântește iute ușa. 

Pe sfânta mea tăviță cu nisip! AJUTOOOR! Am fost închis în 
aceeași încăpere cu trei țăcăniţi! 


Fixativ cu nemiluita şi şampanie 


În urechi îmi răzbat glasuri: la început, nu tocmai deslușite şi 
parcă şoptite, dar treptat, tot mai răspicate. 

— Uite, mamă, motanul se mișcă din nou. 

E glasul puştiului. Și parcă sună a uşurare. 

Apoi, într-o clipită, se aude şi un glas înțepat: 

— V-am spus eu de la început. Nu-i mort deloc. 

Alt glas, tot iritat: 

— Bine, măi copii, chiar aşa? Să nu mai aud niciodată că stropiți 
un animal cu fixativ de păr! S-a-nţeles? E foarte, foarte nesănătos! 

Ăsta-i Roland, care vorbeşte cu vehemenţă. 

— Dar şi mama se dă cu fixativ de păr! 

Asta-i una dintre gemene. Şi pare revoltată. 

Cu băgare de seamă, deschid și eu ochii, lucru care nu-mi vine 
chiar la îndemână, fiindcă, nu știu de ce, firele de blană par lipite 
între ele. Mă salt nițeluș şi simt că-mi vine să vomit. Pe sfânta mea 
scândură de ascuţit ghearele, mi-e rău! Și încă în ce hal! În plus, mai 
și tremur. Bine măcar că sunt întins pe canapea, că de stat în picioare 
nici nu poate fi vorba. Fireşte, habar n-am cum am ajuns aici. Că 
parcă mi se interzisese tolănitul pe canapea! Acum am deschis și eu 
ochii de-a binelea şi mă pot uita în jur. Lângă canapea se află: 
Werner, Roland, Beate, gemenele, puștiul care le e frate, Ana, 
babușşca și Kira. Kira are ochii căscați cât cepele și, dacă mă uit mai 
bine, pare să fi plâns. Întorc capul spre ea şi imediat se repede la 
mine și se apucă să mă mângâie. 

— Bietul meu Winston! Nici nu știi ce bucuroasă sunt că te-ai 
trezit! Câte griji mi-am făcut pentru tine! 

Griji? Pentru mine? 

Werner își drege glasul. 


— Cred că trebuie să merg cu Winston să-l consulte cineva de la 
serviciul veterinar de urgențe. Nu şi-a mai pierdut niciodată 
cunoștința şi vreau să fiu sigur că totul e în regulă cu el. 

La auzul cuvintelor „serviciul veterinar de urgenţe”, sar ca pe 
arcuri, mă sprijin bine pe toate cele patru labe ale mele şi mă scutur. 
Vă rog, nu din nou la medicul veterinar! Mi-a ajuns cu vârf și-ndesat 
injecţia de zilele trecute! 

Beate mă priveşte stăruitor. 

— Crezi tu că-i nevoie? Pare să-și fi revenit. Eu una zic că 
exagerezi. Hai, că nici n-a fost cine ştie ce nenorocire. 

— Beate, dă-mi voie! Nu știi ce vorbeşti! Copiii voştri cei atât de 
fermecători, izvorul vostru de bucurie neîntrecută, i-au făcut bietului 
meu motan un machiaj cu cremă Nivea și ruj de buze, i-au dat cu lac 
de unghii pe labe şi după aia aproape că l-au îmbăiat în fixativ de 
păr, de-a ajuns să leşine. Winston a dat dovadă de o blândeţe ieșită 
din comun, bag seama, din moment ce nu s-a înfuriat și nu s-a 
apărat. 

la stai puţin! Hai că acum mi-aduc mai bine aminte. Nici n-aş fi 
putut să mă apăr! A fost chiar mai rău decât crede Werner! 

Puştiul, fratele gemenelor, șovăie puţin, după care, cu o figură 
vinovată, scoate la iveală întregul și groaznicul adevăr: 

— Păi, la început, s-a zbătut pisicuța. Numai c-am vârât-o în 
halatul de baie roz şi i-am răsucit mânecile de jur-împrejur şi după 
aia am înnodat cordonul. Am văzut eu odată la televizor că așa se 
face la nebuni. Adică așa îi potoleau acolo. Şi-așa a făcut și pisica. 
Adică s-a astâmpărat. Şi-atunci şi vopsitul a mers mai bine. l-am dat 
cu-așa de mult fixativ de păr ca să ţină ca lumea. Așa am văzut eu că 
face şi mama. Pe urmă i-am dat cu parfum. Pentru că fixativul de păr 
nu miroase prea bine. Așa și pe urmă, iar s-a zbătut pisicuța. Şi am 


mai strâns un pic de cordonul ăla... ăăă... şi-apoi, dintr-odată, 
pisicuţa s-a blegit şi-a rămas întinsă acolo, pe covoraș. 

Kira începe să plângă cu suspine. 

Werner face şi el ochii mari. 

— Ce zici c-aţi făcut, mucoşilor? L-aţi împachetat pe sărmanul 
Winston și l-ați mai și legat fedeleş? Până când n-a mai știut de el? 
Ce-ar fi să vă fac și eu la fel? 

Werner tună și fulgeră, iar mie începe să-mi vâjâie capul. 

Beate trage adânc aer în piept. 

— Werner, nu mai țipa la copiii mei! 

— Ăştia-s copii? Ăştia-s teroriști în toată legea! Știau foarte bine ce 
făceau. Altfel, după ce l-au văzut pe bietul Winston leşinat, nu s-ar fi 
apucat să-l despacheteze înainte să strige după noi... Știau foarte 
bine ce tâmpenie au făcut! 

— Ştii ceva? Nu cred că l-au legat chiar așa de strâns. Sigur că și-a 
pierdut cunoștința, dar de la mirosul ăla groaznic de parfum, sare 
Beate în apărarea odraslelor ei, împingându-și cu hotărâre bărbia 
înainte. Chiar că pute de-ți mută nasul din loc! 

Miorlau! Așa o observaţie mai atrage pe cineva în dispută: pe 
babușşca, firește. Face urgent un pas înainte şi agită degetul arătător 
pe sub nasul Beatei. Pe mine mă ia din nou cu amețeli, așa că închid 
ochii. 

— Cuuum, ce vrea să spuneți? Pute? Dar e Opium, de la Yves 
Saint Laurent! E şi foarte elegant, și foarte scump! 

— Nu zău? Mie mi se pare că miroase a parfum foarte ieftin, i-o 
întoarce, acră, Beate. 

Babușca deja scoate flăcări pe nări. 

— Dacă şi copiii germani puţin mai educați de părinţii lor, nici nu 
s-ar fi întâmplat așa ceva! Bednîi kotic! Bednii kotic! Sărac mârrrtan! 
Copii prrrost crescuți sunt adevărată spaimă pentru toți! 


— Werner! Chiar trebuie să mă las acum jignită până şi de mama 
îngrijitoarei tale? Nu-i destul că-i laşi pe oamenii ăştia de rând să 
locuiască aici, acum mai și profită de blândeţea ta și se iau de rudele 
tale, se rățoiește Beate. Roland! Dragă, dar spune și tu ceva! 

— Da, ăăă, draga mea, păi, ăăă... 

Prea multe nu apucă el să îngaime, fiindcă pe babuşca a cuprins-o 
așa o furie, că lasă la o parte orice reţinere și orice politeţuri. 

— Îngrijitoare? Mama îngrijitoarei? Cine? Eu? De rând? Eu sunt 
Dimitra Kovalenko, pianistă cunoscută în lumea largă. lar fiica mea, 
Ana, e pedagog cu diplomă și a studiat la renumitul Conservator din 
Omsk. lar dacă nu suntem dorite pe-aici, atunci o să plecăm. Chiar 
acum! Hai, Ana! 

Ana tresare, ca și cum nu i-ar veni să creadă ce se petrece. 

— Bine, mamușca, dar nu-i decât o neînțelegere. Ar trebui să ne 
liniştim cu toții. Winston se simte din nou bine și copiii sigur o să-şi 
ceară imediat scuze şi... 

— Ha! Scuze? Eu n-am auzit nicio scuză din gura lor! 

— Aşa-i. Nici eu, întărește Werner. Dar, în primul rând, eu aştept 
nişte scuze de la Beate, pentru că a sărit calul. Cu atât mai mult cu 
cât, spre deosebire de nepotul și nepoatele mele, ea e o femeie în 
toată firea. Aud? spune el, iar Beate îl privește ţintă, cu gura căscată. 
Beate? Aştept. Tocmai ai jignit doi oameni la care eu ţin foarte mult. 
Aştept nişte scuze. 

Tăcere în continuare. Dar nu mai durează prea mult, căci Beate îşi 
dă din nou drumul la gură: 

— Poftim? Eu, eu să-mi cer scuze? Hai că m-am săturat. Roland, 
dacă e vorba să plece cineva, atunci noi o să fim ăia. Fiindcă e 
limpede ca lumina zilei că nu suntem bine-veniţi aici. 

Şi, fără să mai aştepte să mai spună cineva ceva, își înşfacă poşeta, 
îşi smucește fiul de mână și iese val-vârtej din încăpere. Gemenele 


pornesc după ea, cu mers împiedicat. Nu trece mult şi se aude uşa de 
la intrare trântindu-se. 

Roland suspină din adâncul rărunchilor. 

— Fir-ar al...! Werner, îmi pare așa de rău! Nu-mi dau seama, zău 
așa, cum de s-a ajuns la asta. Eu... ăăă... sigur o să se potolească ea, 
Beate, și-atunci o să am o discuţie cu ea în tihnă, ăăă... acum însă 
trebuie s-o iau şi eu din loc, așa că... 

Werner clatină din cap. 

— Da, da, e în ordine, Roland. Du-te liniştit după ei. Ne lămurim 
noi până la urmă. 

Roland îl bate pe umăr pe fratele său, după care dispare şi el. 

După ce uşa la intrare se închide din nou, Werner izbucnește în 
hohote de râs. 

Ana, babuşca şi Kira îl privesc uimite. 

— Domnule profesor? E totul în regulă? întreabă Ana îngrijorată. 

— Îmi pare tare rău pentru ce s-a întâmplat! Și mă simt groaznic 
de stânjenit. Să știți însă că şi maică-mea e la fel de temperamentală. 

Dă din cap şi râde mai departe. Într-un sfârșit, se potolește şi trage 
aer adânc în piept. 

— Nu vă faceți însă nicio grijă, Ana. Totul e în regulă. Fiindcă 
totul este întocmai precum m-aţi auzit spunându-i cumnatei mele: 
Kira, dumneavoastră și mama dumneavoastră îmi sunteți toate 
foarte dragi. Și sunt fericit că locuiţi aici. Pe cuvântul meu! N-o s-o 
las pe neroada aia de Beate să-mi strice buna dispoziţie. 

Ana priveşte în pământ, încurcată. Pun pariu c-a şi roşit. Ridică, 
timid, privirea către Werner. 

— Eu... Şi eu sunt fericită că suntem aici. 

La auzul vorbelor ăstora, simt cum inimioara mea de motan e 
cuprinsă de un val de căldură, iar Werner pare cuprins şi el de-o 
strălucire. 


— Mi-a venit o idee nemaipomenită! Cu puţin timp înainte, am 
pus la rece o sticlă de șampanie. În cinstea zilei de azi, zic s-o 
deschidem chiar acum! Sau trebuie să mergem mai întâi cu tine la 
doctor, Winston? 

În niciun caz! Drept dovadă că mi-am recăpătat deplinătatea 
puterilor, sar rapid de pe canapea şi mă rostogolesc. 

Werner râde. 

— Bine, bine. Deci fără doctor și direct la petrecere. 

— Şi ce motiv pentru petrecere? se miră babușca. 

— E foarte simplu. În primul rând, ne bucurăm că am trecut cu 
bine peste cea mai scurtă vizită din lume. Şi, în al doilea rând, ne 
bucurăm că s-a întâmplat să ne cunoaștem. 

Are dreptate Werner. Chiar că-i un motiv bun ca să petrecem. 
Mulţumit, mă tolănesc din nou pe canapea în timp ce Ana aduce 
nişte pahare de şampanie, iar Werner desface sticla. Kira capătă un 
pahar cu niște suc de mere acidulat, care arată cam ca şampania. 

Pentru o clipă, văzând cât de bine se înţeleg între ei oamenii mei, 
mai ales Werner și Ana, mă simt copleșit de melancolie. Mi-aş dori să 
fiu din nou prieten cu Odette! Îmi revin însă repede şi mă bucur 
sincer pentru Werner. La urma urmei, asta şi speram. O să mă mai 
arăt și eu în zilele următoare prin curtea din spate. Dar îmi trebuie 
un motiv... 


Ce dispăruse iese iar la iveală. Și nu orice idee chinuită e un 
plan adevărat 


— Au apărut din nou? Eşti sigur? se agită Kira de îndată ce Tom îi 
împărtăşește ultimele noutăți. 

Şi-au dat din nou întâlnire la gelaterie, pentru că, din pricina 
pariului pierdut, Tom îi datora Kirei o îngheţată spaghetti. Am ieșit 
și eu după Kira, fiindcă speram să dau peste Odette. Până la gelaterie 
însă, nu mi s-a împlinit dorința. Aşa că partea senzațională a venit 
tot de la Tom. 

— Sigur că sunt sigur. De cum a deschis în dimineaţa asta uşa 
holului de la intrare, administratorul a dat cu ochii de o pungă 
pântecoasă, din plastic, zăcând pe jos. La început, a crezut că-s 
gunoaie şi se pregătea să arunce punga în pubelă. Dar s-a răzgândit 
- slavă Domnului! — şi a aruncat o privire înăuntru. 

— Şi chiar erau acolo toate lucrările scrise la mate? 

Tom încuviințează din cap. 

— Da, toate. 

— Ciudat lucru că nu s-a răspândit imediat vestea în toată şcoala, 
se miră Kira. Eu n-am auzit nicio vorbă despre așa ceva. 

— Mda, directoarea i-a anunţat totuși pe elevii direct interesaţi, ca 
să-i liniştească. Cu condiţia ca ei să nu bată toba. Ancheta poliției nu 
se poate desfășura fără discreție. Mie însă mi-a povestit Nico, firește. 
Așa că te rog, nu mai spune nimănui nimic despre asta. 

Kira îşi ridică solemn mâna, gata să jure. 

— Pe cuvânt de cercetași N-o să scot nicio vorbă. Hai, Winston! 
Acum e rândul tău! 

Eu? Pfff! Nici nu mă gândesc. Vestea asta e cel mai bun pretext pe 
care mi-l puteam imagina pentru a sta de vorbă, în sfârşit, cu Odette. 
Așa că nu-mi arde câtușşi de puţin să jur! 


— Ei bine, Winston? Acum ce mai e? zice Tom, privindu-mă 
stăruitor. Hai, ridică și tu lăbuţa! 

Clatin din cap şi dau din coadă. 

Tom și Kira mă privesc, după care izbucnesc amândoi în râs. 

— Bine, Winston, mă linişteşte Kira, mângâindu-mă pe cap. Dacă 
ai de gând să le povestești amicilor tăi din curtea din spate, poţi s-o 
faci liniştit. Nu cred să aibă poliția ceva împotrivă. 

Zău dacă pricep ce-o fi de râs în asta. La urma urmei, noi, pisicile, 
suntem alea care am dat de urma răufăcătorului data trecută. Poliţia 
n-are decât să se împăuneze cât o vrea. Ca animal de casă, nu ești 
mai niciodată luat în serios de mergătorii pe două picioare. Aşa de 
rău stă treaba! 

Pierdut în gândurile lui, Tom învârte lingurița prin cupa de 
îngheţată. 

— Chestia e că tot nu știm cine se ascunde în spatele spargerilor 
sau unde-și au spărgătorii ascunzătoarea. 

Kira ridică din umeri. 

— Da, dar acum nu mai are nicio importanță. Nico nu mai e 
nevoit să repete lucrarea scrisă. Pentru noi, cazul s-a terminat, nu? 

— Aşa e. Dar mor de ciudă, că tare mi-ar fi plăcut să fi fost eu cel 
care rezolvă misterul. Fireşte, ai şi tu dreptate. 

Miorlau! Înţeleg de ce e Tom dezumflat. Şi mie mi-ar fi plăcut să 
descopăr cine se afla în spatele jafurilor. La o adică, eu ce-i mai 
povestesc acum lui Odette? Bun, chestia cu lucrările scrise o fi ea 
palpitantă, nu zic ba, dar trăgeam nădejde că o să încercăm din nou 
să-i urmărim pe răufăcători și că asta o să mă aducă din nou aproape 
de ea. 

În aceeaşi clipă, îmi vine o idee genială! Ce, parcă sunt obligat să-i 
povestesc lui Odette că n-o să mai fie nicio urmărire? O să-i spun de 
lucrările scrise, dar nu și că puştii nu au de gând să continue 


cercetările. Şi-atunci o să-i vânăm noi doi, eu și Odette, pe 
răufăcători. Numai noi doi, eu şi ea. Mai romantic de-atât nici că se 
poate! În felul ăsta, sigur n-o să mai vrea să audă de tontălăul ăla de 
Francesco, iar eu o să fiu eroul ei! 

Ar trebui să fie o joacă de copil. Că doar ştim care e școala 
următoare pe lista hoţilor de case de bani: a rămas tot Școala 
Gutenberg. De ajuns acolo o să fie ușor, fiindcă, de când cu ultima 
raită pe strada Sabinelor, știu drumul pe dinafară. Aşa că nimic nu 
mai stă în calea unei adevărate aventuri alături de Odette. Bine, în 
afară de faptul că deocamdată nu mai vorbeşte cu mine. Dar rezolv 
eu fleacul ăsta, că n-ar fi prima dată. 


XXX 


Să încep cu vestea bună: Odette vorbeşte din nou cu mine. Şi, 
datorită fantasticului meu simţ de orientare, joi am reușit să batem 
drumul până la Şcoala Gutenberg. Din păcate, toate celelalte 
amănunte ale planului meu genial au mers cât se poate de prost. 
Numai singuri n-am fost şi nici măcar de Francesco n-am scăpat. 
Dimpotrivă, am fost cinci la număr. Şi asta pentru că Spike și 
Caramel au priceput ce punem la cale și ne-am pomenit așa, 
deodată, că vor și ei să vină neapărat. Mai mult ca niciodată, de data 
asta lui Odette i s-a părut minunat să plecăm la drum în formație 
completă, toți cei patru cu muşchi tari. Dar ce zic patru? Fiind şi 
Francesco cu noi, ne-am făcut între timp cinci cu mușchi tari. 

Dar, cum sunt bucuros că Odette se arată din nou binevoitoare 
față de mine și cum n-am niciun chef să stric atmosfera, mă port de 
parcă mica noastră drumeție în grup ar fi ideea secolului. Și iată-mă 
din nou dinaintea Şcolii Gutenberg, sperând din tot sufletul ca astăzi 
să se arate şi altceva în afară de instalatori veniţi să repare nu știu ce 


stricăciune la instalația de apă. Că altfel, n-am nicio şansă să devin 
erou! 

— Bleah, ce urât e pe-aici! comentează Spike felul în care arată 
împrejurimile, de la magazia de biciclete până la clădirea şcolii. 

Francesco trebuie să-și dea și el degrabă cu părerea, cum altfel? 

— Si, si! în Italia, este cu molto mai frumoso! Ah, Palermo bello! 

— Palermo bello? îngână Caramel, privindu-l neîncrezător pe 
Francesco. Te pomenești că pe la tine, pe-acasă, ești prieten cu vreun 
câine! Eu unul nu suport câinii ăștia. Numai gura e de ei! Zău dac- 
am priceput vreodată ce-or găsi oamenii aşa de minunat la ei! 

Francesco clatină cu nădejde din cap. 

— Ma no! Nici vorbă! Palermo bello no are nimico de-a face cu cane. 
Nu-nseamnă altăceva decât „frumosul Palermo”! 

Oh, nu, iar începe ăsta cu frumoasa lui patrie! Sfântă sardină în 
ulei, tipul a ajuns să mă calce pe nervi de-a binelea! De data asta 
însă, mă duce și pe mine capul şi țin totul în mine. În loc să îmi dau 
exasperarea pe față, zâmbesc şi zic: 

— Da, da, frumoasa Italie. 

Sper ca, până la urmă, să se prindă Odette şi singură că Francesco 
ăsta nu-i decât un balon umflat. Până atunci, mă văd însă silit să stau 
în banca mea. 

— Şi acum încotro? Care-i planul, mai exact? Ce facem dacă apar 
hoţii de case de bani? vrea să știe Spike. 

— Ei, până să se întâmple așa ceva, sper să ajungă aici și copiii. lar 
ei o să dea telefon la poliţie, explică Odette. Nu-i aşa, Winston? 

— Ăăă, da, cam aşa ceva. 

Cam așa ceva, dar numai până la partea cu copiii. Ei n-o să treacă 
azi pe aici. Dar nu sunt prea convins că e un moment potrivit ca să le 
explic asta lui Odette și celorlalți. Sincer să fiu, nici n-am un plan ca 
lumea, în afara celui de-a mai petrece, în sfârșit, ceva timp alături de 


Odette. Lasă, poate mi-o trece mie ceva prin cap dacă apar 
răufăcătorii. 


XA 


Stăm la pândă ore-n şir, dar nu se întâmplă nimic. Mai e puţin și 
se lasă întunericul. Deodată, ne pomenim cu o rablă ieșind de pe o 
stradă lăturalnică şi îndreptându-se către şcoală; merge puţin de-a 
lungul clădirii și se opreşte undeva prin preajmă. Din ea coboară doi 
bărbaţi. Chiar dacă temperatura de afară e una de vară, ei poartă 
căciuli, trase până peste față. Nu-mi trebuie decât o fracțiune de 
secundă ca să pricep ce se petrece dinaintea ochilor mei. Sar de-un 
cot, cuprins de panică. Asta nu-i deloc o întâmplare. Ceva sigur nu-i 
în regulă cu ăștia! 

— Acolo! Uitaţi-vă! Tipii ăia doi! Ar putea fi chiar ei! strigă 
Francesco în cea mai limpede și mai curată germană, de mă lasă cu 
gura căscată. 

Mă uit câș la el. Ceva sigur nu-i în regulă nici cu ăsta. Dar nu mai 
e timp pentru astfel de gânduri, căci chiar acum cei doi bărbaţi se 
îndreaptă către uşa de la intrare, unde se-apucă să meşterească ceva. 
Atât cât îmi pot da seama, scormonesc în broasca ușii cu un soi de 
sârmă. 

— Hai, ei sunt! ne îndeamnă și Odette. Pe unde-or fi umblând 
Tom, Kira și Pauli? Ar fi trebuit să fie de mult aici! 

— Ei, sigur vin ei imediat, o liniștesc eu. Până una-alta, trebuie să 
ne luăm după ei, că altfel cine ştie ce ne mai scapă. 

— Eu ştiu? Așa, fără oameni alături? 

Se putea! Caramel, pesimist ca întotdeauna, își dă din nou în 
petic. 


Până și Spike se simte călcat pe nervi de-atâta spaimă câtă încape 
în sufletul prietenului său: 

— Dumnezeule mare, Caramel! Atunci fă tu bine şi aşteaptă afară 
până apar copiii. Noi însă o să intrăm şi o să-i prindem pe tâlhari! 

— Bravo, Spike, asta-i atitudinea potrivită! îl laud şi eu. Şi-acum, 
urmați-mă! 

În şir indian, ne strecurăm tiptil către ușa de la intrare și tot atunci 
îmi dau seama de prima problemă pe are o avem în urmărirea asta 
fără sprijin din partea oamenilor: lipsa forței fizice. Fiindcă, din 
păcate, împingând de unul singur nu-s în stare să mişc prea ușor din 
loc ușa de la intrare, așa cum îmi închipuisem eu c-aș putea. De fapt, 
nu-s în stare s-o urnesc deloc. Fir-ar să fie! 

— De ce nu te miști mai departe? vrea să ştie Odette. 

— Eu... ăăă... Nu pot să deschid ușa. 

— Ce vrei să spui cu asta? 

— Păi exact ce-am spus: nu pot s-o deschid. Cred c-au încuiat-o 
hoţii pe dinăuntru. 

Spike şi Francesco se apropie şi ei şi se zgâiesc la ușă. Francesco se 
dă câţiva pași înapoi, îşi ia avânt... și se repede cu toată viteza în ea. 
Uşa se crapă ușurel. Odette priveşte scena impresionată, iar 
Francesco se scutură. 

— NO, ea nu este încuiato. Puro e simple este tu prea slabo. 

Auzi-l şi pe prostovanul ăsta...! Respir adânc. Nu mă enervez. Nu 
mă enervez. Nu mă enervez. Nu... 

— Păi nici tu n-ai împins ușa asta prea mult, Francesco. E clar că-i 
greu de urnit, zice Spike, ținându-mi partea, înainte s-apuc eu 
însumi să-i zic vreo două lui Francesco ăsta. 

— Băieți! se bagă-n vorbă și Odette. Nu care cumva să săriți la 
ceartă! Dacă unuia singur îi e prea greu, trebuie să acționăm ca o 
echipă. Asta o ştie orice pisoiaş! 


Când are dreptate, are dreptate. Struniți de Odette, eu, Spike și 
Francesco ne aşezăm potoliți umăr la umăr şi, la un „Heirup!” de-al 
lui Odette, împingem laolaltă cu toată puterea în ușa cu pricina. lar 
aceasta chiar începe să se miște, încetul cu încetul, deschizându-se 
binişor de tot. Bineînţeles, prin crăpătură n-ar putea trece decât un 
pisoiaș plăpând. Mie unuia, chiar mi-ar fi greu, iar de Spike nici nu 
se pune problema. 

Odette se răsucește. 

— Caramel! Hai și tu! Trebuie să ne-ajuți și pe noi puţin! 

— Mai bine așteptăm până apar și copiii, ne strigă fricosul nostru, 
de la o distanţă sigură. 

Odette suspină. 

— Ufff, de la ăla poți să-ți iei gândul! În sfârşit, hai că izbutim noi 
până la urmă. Hai, încă o dată, cu avânt! Staţi că vă ajut și eu. 

La a doua încercare, adoptăm tactica lui Francesco şi dăm pur și 
simplu năvală înspre ușă, aruncându-ne cu toate puterea asupra ei. 
Uşa se deschide mai larg, iar noi ne strecurăm unul după altul în hol. 

— Ufff, face Odette din nou și se scutură. În unele privințe, 
mergătorii ăștia pe două picioare chiar că-s de folos. Era cât pe ce să 
n-o scoatem la capăt. 

Spike îi dă dreptate, dând din cap. 

— Mdaa, la deschisul uşilor și-al conservelor, oamenii se pricep ca 
nimeni alții. O să trebuiască să-i prindem pe răufăcători fără ajutorul 
lor, dar important rămâne ca mergătorii pe două picioare să fie prin 
preajmă când o să vrem să ieşim. Că nici nu se pune problema să 
tragem ușa fără ei. 

Sfântă sardină în ulei! La asta chiar că nu m-am gândit! Aşa este, 
trebuie să mai și ieşim de aici! Că doar n-o să ne dea răufăcătorii o 
mână de ajutor. Acum văd şi eu că, dacă îţi vine o idee amărâtă, nu 


poți să zici că ai un plan ca lumea. Dar o scoatem noi la capăt, într- 
un fel sau în altul. 
Sper. 


Spărgătorii casei de bani sunt dați în vileag. Să fie de-ajuns 
pentru un sfârşit fericit? 


Din depărtare se auzea bocănitul unui baros. Şi, fireşte, zgomotul 
NU venea de la subsol, ci de la parter! Deci nu mă înşelasem! 

— Cred c-ar trebui să ne luăm după ce se-aude! propune Spike, 
mângâindu-şi cu o gheară mustăţile, plin de chef de aventură. Să 
căutăm sursa zgomotului, nu? Probabil că încăperea în care se află 
casa de bani e pe aici, pe la parter, pe undeva. 

— Exact. Așa cred şi eu. În orice caz, n-avem ce căuta la subsol. 

Ha-ha-ha, nu m-am putut abţine să n-o zic! 

Francesco se poartă ca și cum n-ar fi auzit nimic, dar, după 
zvâcnetele care i-au cuprins vârful cozii, îmi dau seama foarte bine 
că nu i-a scăpat observaţia mea. Alte comentarii nu mai fac, că n-am 
niciun chef să mă cert iar cu Odette. 

Ne furișăm prin holul în care se iese în pauză către culoarul care 
duce în aripa din spatele clădirii. Bocăneala e acum așa de puternică, 
încât locul unde trebuie să ajungem pare să se afle la doar câţiva 
metri distanță. Dar chiar când ajungem la ușa îndărătul căreia 
presupun eu că se află spărgătorii, bocănitul se opreşte. la te uită! 
Numai că n-apuc să mă mir prea mult, că tămbălăul de până atunci e 
înlocuit de un altul, la fel de puternic, dar făcut de un burghiu. 

Ce-i drept, ușa e ușor întredeschisă. Cu băgare de seamă, îmi 
strecor capul înăuntru şi arunc o privire prin încăpere. Exact cum m- 
am aşteptat: bărbaţii cu căciulile trase pe cap au săpat în zid ditamai 
gaura. Pe deasupra, bărbaţii cu căciuli trase pe cap s-au preschimbat 
între timp în bărbaţi fără căciuli trase pe cap. Pasămite deghizarea 
stânjenea la muncă. Chiar să nu fi avut nicio teamă c-ar putea fi 
filmaţi de vreo cameră de supraveghere? Până și administratorului 
Luttge îi venise ideea să instaleze aşa ceva. Așa că m-apuc să cercetez 


încăperea în căutarea unei camere și descopăr o pungă de plastic 
atârnând de tavan. Înăuntrul ei trebuie să fie aparatul de filmat! Se 
pare că, din păcate, răufăcătorii nu sunt chiar aşa de proști şi au 
făcut în așa fel încât camera să nu mai fie bună de nimic. 

Chiar în perete se află un dulăpior negru (probabil casa de bani), 
iar unul dintre bărbaţi s-a aşezat într-o parte a lui, lucrând cu 
bormașina prin preajmă. Celălalt bărbat e atent la bucăţile de zid și 
de tencuială scuipate din găurile care se cască în perete. Are mâinile 
proptite în şolduri şi pare fioros şi foarte hotărât. Da „fioros” i se 
potriveşte de minune. Şi-asta fiindcă omul poartă o barbă neagră şi 
nişte plete respectabile, tot aşa de negre, care-i cad zburlite pe umeri. 
Ce-or avea răufăcătorii ăștia de arată întotdeauna așa de neîngrijiți? 
Treaba asta m-a deranjat și la Vadim, cu toate că el pretinde acum că 
nu se mai ține de fărădelegi. 

— Stai așa! strigă la un moment dat Zbârlici. 

De îndată ce tovarășul său a scos bormaşina din perete, Zbârlici s- 
a apropiat de zid şi a început să zgâlțâie dulăpiorul. 

— Acum poţi s-o scoţi de-acolo? vrea să afle celălalt. 

Spre deosebire de Zbârlici, ăsta n-are barbă, iar părul, deschis la 
culoare, îi e tuns foarte, foarte scurt. Ce să mai vorbim, de fapt, are 
chelie. Smocurile alea bălane alcătuiesc pe căpățâna lui un soi de 
coroană ce arată de-a dreptul caraghioasă și face cuvântul 
„pieptănătură” să pară doar o vorbă goală. 

— Cred că da. Stai așa... Ajută-mă și tu! 

Acum smucesc amândoi și reuşesc să scoată dulăpiorul din 
perete, centimetru cu centimetru. 

— Incredibil, Winston! îmi spune Odette, înghiontindu-mă într-o 
rână. Tu chiar ai avut dreptate! Sunt hoţii de case de bani! 

Dar şi Spike se arată impresionat. 


— Colega, ești grozav! mă laudă el. Așa un fler criminalistic... Pur 
și simplu extraordinar! 

Numai prostovanul de Francesco nu e în stare să-mi recunoască 
iscusința. 

— Allora, de fapto, a fost idee de la copii, nu de la motano. Și 
fiindcă vieni vorba. Cuando vieni odată și copiii? Ce faciamo fără de 
ei acuma? 

Așa cârcotaş zău dac-am mai pomenit! Nu-i chip și pace să se 
bucure şi el de succesul meu. Pentru atâta lucru însă, n-o să-mi ies eu 
acum din fire. 

— O să vină, îi răspund. 

— Chiar așa, zice Spike, ce facem mai departe? Care-i mersul 
planului în continuare? 

Bună întrebare. lar răspunsul cinstit ar fi că planul meu aici se şi 
termină: am dat peste hoţii de case de bani, iar Odette e de-a dreptul 
impresionată de persoana mea. Și, sincer să fiu, mie chestiile astea 
îmi ajung. Din nefericire, altfel văd lucrurile tovarășii mei. Așa că-mi 
scotocesc bine mintea. Ce-aș putea oare să le vâr ăstora pe gât drept 
plan? 

— Păi, ăăă, eu... Acum, dacă tipii ăia doi tot sunt în încăperea cu 


yvy 


seiful, iar noi... ăăă... atunci... ăăă, ar trebui pur şi simplu să-i... 

— Să-i închidem înăuntru și să-i așteptăm pe copii? întreabă 
Spike. 

Ia te uită! O idee cum nu se poate mai bună! Chiar îmi place! 

— Exact. Tocmai asta mă pregăteam să spun și eu. Îi punem pe 
tipii ăştia doi la păstrare şi îi așteptăm cuminţi pe copii. 

Odette înclină capul într-o parte. 

— La păstrare? Şi cum o să facem chestia asta? 


— Trântim ușa şi nu-i lăsăm să iasă, îmi dau și eu cu părerea. 


— Da, dar cum? Vreau să spun că noi nici măcar ușa aia, de la 
intrare, n-am izbutit s-o deschidem fără efort. Cum o să ţinem ușa 
asta închisă atunci când tipii o să vrea să iasă cu tot dinadinsul? Că 
doar nu-ţi închipui c-o să se împiedice ei de patru pisici. Te 
pomeneșşti însă că vrei să-mi spui că poţi să încui ușa? 

Hm. Ceva-ceva adevăr chiar e în chestia asta! 

— Ar trebui cumva s-o... adică... cumva... 

— S-o blocăm? îmi vine Spike din nou în ajutor. 

— Chiar așa. Trebuie s-o blocăm. Şi anume, cel mai bine cu... 

Cercetez din priviri împrejurimile. 

— Cu scaunul de colo? propune Spike. Am putea să-l tragem 
până aici și pe urmă să-i proptim speteaza sub clanţa ușii. Şi-atunci 
tipii n-o să mai poată deschide ușa dinăuntru. 

Sfântă sardină în ulei! Chiar dacă nu-mi face plăcere, mă văd silit 
să recunosc: în cotoiul ăsta plin de osânză mi-e salvarea pe ziua de 
azi! 

— Exact așa o să și facem, anunţ eu cu hotărâre în glas. Spike, 
Francesco, haideţi să luăm scaunul ăla. Pe urmă Odette trânteşte uşa 
și o închide, iar noi vârâm la iuţeală speteaza scaunului sub clanţă. 

— Ma non funziona! N-o să meargă, cârâie Francesco. 

— Cum așa? vrea să ştie Odette. Mie mi se pare totul în regulă. 
Dar poate ai tu o idee mai bună? 

Francesco răsuflă adânc, dar nu scoate o vorbuliţă. În schimb, 
porneşte alene, alături de noi, înspre scaunul pe care Spike îl ochise 
pe hol. Fiecare se ocupă de câte un picior al scaunului și, împreună, 
îl împingem puţin câte puţin. Spre mirarea mea, ajungem cu el 
imediat în dreptul ușii. 

— Închide ușa cât mai în linişte cu putinţă, şi pe urmă încercăm 
treaba cu speteaza, o rog eu pe Odette. 

— OK! 


Cu mare grijă, Odette împinge ușa deschisă şi, într-adevăr, aceasta 
ajunge să se închidă. Ce-i drept nu chiar de tot, căci nu-şi luase avânt 
pentru așa ceva. 

— Bine-ar fi să fie închisă în broască, hotărăşte Spike, luându-și o 
mutră de specialist. 

De unde-i vin toate astea? De unde până unde se pricepe el la 
chestii de-astea, omenești, cum sunt ușile și broaștele lor? E clar că 
până acum nu l-am prețuit deloc pe tipul ăsta la valoarea lui 
adevărată. Şi nu-i deloc un grăsan leneș și greu de cap. Bine, grăsan 
e. Şi leneș la fel. Dar e și foarte periculos! 

— Atunci trebuie să mă ajutaţi la împins, spune Odette. Dar stai, 
dacă mă ajutați cu ușa, n-o să puteți să împingeţți speteaza sub 
clanţă. 

— Ei şi, se bagă Francesco în vorbă. Le facem pe rând. No 
problemo! 

— Dar spărgătorii o să audă că s-a închis uşa. În clipa aia, am face 
bine să ne mişcăm foarte, foarte repede, că altfel chiar c-am dat de 
bucluc, ne atrage atenția Odette, care are, probabil, perfectă dreptate. 

Așa ceva chiar că nu trebuie să se întâmple. Fără să mai stau pe 
gânduri, mă apuc și-i mobilizez: 

— OK, atunci o să ne împărțim. Spike și Odette împing ușa, iar eu 
și Francesco proptim speteaza sub clanță. Toţi în același timp. 
Număr până la trei! UNU... DOI... TREI! 

Odette şi Spike se-apucă şi împing cât îi țin puterile, iar eu și 
Francesco încercăm să potrivim cât mai bine speteaza sub clanţă. Şi, 
într-adevăr, se potrivește la milimetru sub clanţă și mai prindem în 
mişcarea asta și clipa în care broasca ușii scoate un clac! abia auzit. 
Ufff! Am izbutit! Să se fi prins răufăcătorii de ceva? 

— Hei, ce se-ntâmplă? Care-ai încuiat ușa? ridică glasul Zbârlici. 


lată şi răspunsul la întrebarea mea: s-au prins! Următoarea 
întrebare, și anume dacă vor încerca acum să deschidă ușa, nici 
măcar nu trebuie să mi-o mai pun, căci în aceeași clipă, clanța începe 
să se zgâlțâie cu toată nădejdea. 

— Nu se poate! se aude mugind Chelie. Chiar că ne-a închis 
careva aici! Andreas, ajută-mă și tu! 

Eu, Spike, Odette şi Francesco ne aruncăm unii altora o privire 
scurtă, după care o luăm la sănătoasa. Fugim din răsputeri spre 
ieşire. În urma noastră, tărăboiul se înteţeşte: cei de dincolo de ușă 
suduie de zor și probabil că se aruncă asupra ușii. Pe sfânta mea 
tăviţă cu nisip! Oare cât o să reziste scaunul ăla? 

Alergând de zor, ieşim din culoar în holul cel mare și ne 
îndreptăm spre uşa de la intrare. Nici nu o zărim bine, că și auzim în 
urma noastră izbituri puternice, ca şi cum, între timp, răufăcătorilor 
le venise ideea să se folosească de baros. 

— Ti, blestemată chestie, Winston! pufnește Odette cu năduf. 
Cum rămâne cu copiii ăia? Că fără ei n-o scoatem noi în vecii vecilor 
la capăt cu ușa de la intrare! 

— Așa-i! îi dă dreptate şi Spike. Şi nici speteaza aia proptită sub 
clanță n-o să ţină la nesfârșit. Așa că... unde ne sunt deschizătorii de 
conserve? Că doar cu gura ta ne-ai spus ceva mai devreme c-o să 
apară în curând! 

Chiar în aceeași clipă, se aud din spate zdrăngăneli cumplite, 
după care ne ajung la urechi și pașii bărbaţilor tropăind pe culoar. Se 
vede treaba că și ei se îndreaptă către ieșire. Între timp, noi am ajuns 
deja la ieșire, dar de libertate ne desparte uşa din sticlă pe care 
intraserăm. 

Dacă exişti, milostiv zeu al pisicilor, bine mi-ar mai prinde acum o 
minune din partea ta! Şi-ai face bine să mi-o împlinești cât mai 


degrabă. 


— Thorsten! Uită-te la pisicile alea din faţă... Ce zici, ele să fi fost? 
Dar cum naibii să fi reușit singure? se înfoaie Zbârlici, cu un glas 
care sună foarte, chiar FOARTE înciudat și mai și vine de foarte, 
chiar de FOARTE aproape. 

— Întreabă-mă să te-ntreb! Dar probabil că ele au fost... Că n-am 
zărit pe nimeni altcineva prin preajmă. Ei, lăsaţi voi, lighioanelor! Că 
și dacă pun laba pe voi, carne tocată vă fac, nu altceva! 

Milostiv zeu al pisicilor, fă minunea aia chiar în clipa asta! 


E foarte bine ca un motan să se mai uite şi la televizor din 
când în când! 


— Atenţie, atenţie! Aici e poliția. Clădirea este înconjurată. leșiți 
afară, cu mâinile sus! 

Să nu-ţi vină să crezi! Rugămintea mi-a fost ascultată! lar minunea 
chiar s-a împlinit! 

Glasul care răsună ameninţător în clipele astea în tot holul de la 
intrare se aude ciudat de sec, de parcă ar fi al unui robot. Prin ușa 
din sticlă se poate vedea că în faţa școlii se află cel puţin patru mașini 
de poliţie, pe lângă care stau atât polițiști în uniformă, cât şi oameni 
în haine de stradă. lar pe unul dintre aceştia din urmă îl recunosc pe 
dată. E domnul Bange, de la serviciul de criminalistică! Asta chiar că- 
i minune în toată regula! CoSp care se ocupă de cazul „Școala” pare 
să se fi șmecherit și ea, în sfârşit! Bange ţine în mâini un soi de pâlnie 
uriașă. Şi uite-l cum ridică pâlnia cu pricina, o duce la gură și 
vorbește la capătul ei îngust. Şi iar răsună glasul acela sec. 

— Repet! Aici e poliția. Părăsiți imediat clădirea, cu mâinile sus. 

Zbârlici şi Chelie, din nou cu căciulile trase peste cap, se uită unul 
la altul, miraţi peste poate de ce li se întâmplă. 

— Fir-ar să fie! Curcanii! De unde au mai apărut şi ăștia? 

Aceeaşi întrebare mi-o pun şi eu. Să fie cu adevărat la mijloc mica 
mea rugăciune de pisică? 

— De parc-ar mai avea vreo importanță de unde-au răsărit. 
Întrebarea e: ce ne facem acum? Cum ieșim de-aici întregi? întreabă 
Chelie speriat. 

— Habar n-am. Dacă ăia chiar au înconjurat școala, atunci nu ne 
văd deloc bine, vine şi răspunsul lui Zbârlici pe un ton grav, de bas. 

— Am putea încerca să luăm un ostatic. Că poate-aşa o să ne lase 
să plecăm. 


— Ha-ha-ha. Ce glumă bună! Și pe cine, mă rog, să luăm ostatic? 
Că nu-i nimeni prin preajmă. Numai noi şi patru pisici. 

Asemenea vorbe sunt curată obrăznicie! Cum adică „numai noi şi 
patru pisici”? Dar n-am de gând să protestez, fiindcă, fireşte, nu ţin 
neapărat să fiu luat drept ostatic de răufăcători. Zbârlici se duce 
până la ușa de intrare, rămâne ascuns într-o parte și priveşte cu 
băgare de seamă afară prin ochiurile de sticlă. 

— Hm. Cam mulţi curcani pe-afară. Dacă nu sunt cine ştie ce mari 
iubitori de animale, n-o să se lase ei impresionați de o pisicuţă luată 
drept ostatic. 

— Of, zău dacă pricep... Şi totul mersese atât de bine! Ce zici, ne- 
o fi dat în gât cineva? se plânge Chelie, frământându-și nervos 
jacheta de pe el. 

— Ce ştiu eu? Oricum nu mai contează. Important e că acum 
trebuie neapărat să ieșim de-aici. 

lar răsună glasul acela sec. 

— Predaţi-vă! Este inutil să rezistaţi! Şcoala e înconjurată. În cinci 
minute intrăm în clădire. 

— Stai c-am găsit! izbucneşte Zbârlici. 

— Serios? Ce e? se interesează Chelie. 

— Păi uite că ştiu cum să ieşim de-aici fără să fim prinşi. 

— Cum? 

— O să te iau eu pe tine ostatic. Sau tu pe mine. 

— Ăăă? 

— Thorsten, dar e-atât de simplu! îți garantez că ăia habar n-au 
câți suntem de fapt. Aş putea fi eu făptaşul. Să zicem c-am venit aici 
de capul meu. lar tu să zicem că ești administratorul. Așa c-o să 
ieşim afară, iar eu o să te țin strâns cu capul la subraţ şi o să te 
ameninţ cu o armă. Știu eu, poate cu dalta sau cu târnăcopul, ceva de 
genul ăsta. 


— Eu, administrator? Dar eu nu sunt administrator. O să se 
prindă ăia! 

— Aoleu, Thorsten, zău dacă ai ceva în căpățâna aia! Firește c-o să 
se prindă la un moment dat, dar până atunci, noi o să fim hăt 
departe! Figura asta cu ostaticul trebuie să țină doar până când o să 
fim în maşină, ca să putem s-o ștergem de-aici. Așa, cam vreo două 
minute. Nu cred c-o să fie ei în stare să verifice cine suntem cu 
adevărat într-un timp așa de scurt. Ai priceput? 

Tăcere. 

— Am întrebat dac-ai priceput! 

— Aăă, așa şi-așa. 

— OK. Deci ce vrei să fii: răufăcător sau ostatic? Hotărăște-te mai 
repede, înainte să dea năvală curcanii înăuntru. 

— Ăăă, atunci mai bine administrator. Vreau să spun, şi-așa am 
fost cândva electrician și-atunci... 

— Ei, asta era acum! De parcă interesează pe cineva! Nu trebuie 
decât să-ți ţii pliscul două minute, să te lași târât de mine până afară 
și să ai o privire mai speriată. Ca un ostatic adevărat. După care o să 
te vâr în mașină şi vâşt! Până să se prindă curcanii că totul n-a fost 
decât o şmecherie, noi o să fim la mama naibii. Stai puţin, s-aduc 
târnăcopul ăla. 

Acestea fiind zise, Zbârlici dispare pe culoarul din spate. Odette 
îmi dă un ghiont. 

— Tu ce zici, o să ţină? Crezi c-o să scape ăştia doi? 

Cad câteva clipe pe gânduri. 

— S-ar putea. N-oi fi eu vreun specialist, dar am văzut deseori așa 
ceva la televizor. În chestia aia numită La locul faptei. 

— La locul faptei? Asta ce mai e? se interesează Spike. 

— E un serial poliţist. E ca un fel de poveste pusă în scenă de 
cineva. 


— Așa carevasăzică, zice Spike, dând şi din cap. Așa-i și aici. Că 
doar ăştia doi și-au făcut socoteala ca unul dintre ei să facă pe 
răpitorul, iar celălalt să se dea drept ostatic. 

— Nu, nu asta vreau să spun. Nu-i vorba de minciuni. Totu-i mai 
degrabă ca un basm. Tot ce se povestește acolo, în La locul faptei, nu 
s-a petrecut de-adevăratelea. Așa se face la televiziune. Cel puţin aşa 
cred, explic și eu din puţinul pe care-l știu despre programele de 
divertisment ale oamenilor. Oricum, într-un episod din serialul ăsta 
a fost tot aşa, o poveste cu un ostatic fals. Şi la început șiretlicul chiar 
a mers. 

Francesco își strâmbă căpățâna. 

— Daro istoria tuta de la televizorrr este numai o scorneala. Și 
atunciii tu nici măcar nu cunosci dacă a merso cu-adeverat. 

Suspin. 

— Nu, dar nici măcar n-am spus aşa ceva. Zic doar că ar putea să 
meargă. 

Odette dă din coadă încoace și-ncolo. 

— Trebuie neapărat să-i oprim. Nu trebuie să scape c-o șmecherie 
ca asta! 

— Şi cum vrei să-i opreşti? Că doar nu-ţi închipui c-o să ieșim în 
fugă de aici, cu ei laolaltă, zbierând „Ăsta nu-i un ostatic adevărat”! 

Spike iar are dreptate! Chiar că nu putem face asta. 

— Ei, și? i-o întoarce Odette, pe care se pare că n-o descumpăneşte 
o asemenea observaţie. Nu trebuie să zbierăm. Tot ce-avem de făcut 
e să ieşim cu ei laolaltă. Și după aia facem şi noi scandal, cât să-i mai 
ținem un pic pe loc. Ai auzit doar — cândva o să se prindă şi ăștia de 
la poliţie că nu-i vorba de nicio luare de ostatici. Să facem în aşa fel 
încât poliţiştii să aibă timp să priceapă cum stau lucrurile de fapt. 

Ochii lui Odette lucesc. Când aruncă asemenea priviri, zău dacă 
nu mă sperie de-a binelea. 


XA 


Andreas și-a tras căciula până peste gât. Nu i-au mai rămas decât 
două tăieturi subţiri în dreptul ochilor. L-a apucat pe Thorsten din 
spate şi îl împinge acum înaintea lui. Fireşte, Thorsten nu mai poartă 
pe cap nicio căciulă; în schimb, chelia îi e împodobită de mici 
picături strălucitoare de sudoare, astfel încât lumea să-l ia imediat 
drept ostaticul cel îngrozit. De unde să ştie însă cei de la poliţie că, în 
realitate, nu-i decât un spărgător îngrozit! 

Andreas o înghionteşte pe presupusa lui victimă, iar într-o mână 
ţine târnăcopul, ţintind cu el beregata lui Thorsten. Ce mai, arată 
fioros, nu glumă. Poliţiştii par să șovăie, neștiind prea bine cum să 
reacționeze. De îndată ce unul dintre ei face un pas către cei doi 
spărgători, Andreas ţipă: 

— Niciun metru mai departe, că altfel se-ntâmplă o nenorocire! 

Şi, ca să-şi întărească ameninţarea, împunge puţin gâtul 
tovarăşului său cu târnăcopul, iar tovarășul se şi pune pe urlat. N-aș 
putea să spun însă dacă o fi fost chiar de durere sau doar se prefăcea. 
În orice caz, polițistul a încremenit pe loc. 

Dar nici n-au ajuns bine cei doi spărgători la mașină, că Odette a și 
dat semnalul de atac: o pufnitură răsunătoare, urmată de un salt în 
direcția mașinii spărgătorilor. Pe dată, ne punem cu toţii în mișcare. 
Din două sărituri, sunt pe căciula lui Andreas. Tipul este atât de 
surprins, încât îi scapă târnăcopul din mână. Spike se repede de 
îndată la târnăcop, iar Francesco îi sare şi el lui Thorsten pe umăr. 
Andreas îi dă drumul lui Thorsten și încearcă să mă lovească. Nu mă 
las însă doborât, ci mă proptesc și mai bine cu ghearele în lucrătura 
căciulii, care începe să-i alunece ușor-ușor spre ceafă. Deodată, 
Andreas se trezeşte că nu mai vede nimic. 


— Animale nenorocite! mugește el, continuând să se agite 
bezmetic. 

Dar și Thorsten se luptă din răsputeri să scape de atacatorul său, 
încercând să-l lovească. Numai că Francesco parcă s-a lipit de 
umărul său și unde mai pui că-i și trage nişte gheare peste obraz. 

— Aaaah, ce-i asta? strigă Thorsten, plin de durere, dar, firește, 
fără să capete vreun răspuns. 

Poliţiştii se trezesc din starea de panică care-i cuprinsese și tabără 
asupra celor doi răufăcători. 

— Mâinile sus, amândoi! 

Domnul Bange ajunge primul la Andreas, îl înșfacă şi-l trânteşte la 
pământ. După care răsună zăngănitul cătuşelor. Thorsten ridică de 
bunăvoie mâinile în sus, iar un polițist îl apucă de un braț şi-l 
conduce către una dintre mașinile de poliție. 

Mi s-a luat o piatră de pe inimă. Dar ce spun eu: o adevărată 
basculantă încărcată cu bolovani uriaşi se rostogolește de pe 
inimioara mea de motan! Firește, așa ceva n-aş fi recunoscut în veci — 
și în niciun caz de față cu Odette. Dar între noi fie vorba, mi-a cam 
fost frică. Foarte frică! Mă şi vedeam terminat cu o lovitură de 
târnăcop şi sfârșind drept preș în vreun dormitor! Dar pericolul a 
trecut acum, așa că mă grăbesc spre Odette, mulțumit nevoie mare. 
Ea stă ghemuită lângă o mașină de patrulare și primește mângâieri 
de la... Kira! Dar cum a ajuns Kira aici? 


O urmărire de succes. Un cuvânt misterios. Şi o adevărată 
întorsătură de situație 


— Așa şi... pe urmă, m-am împins de câteva ori în ușa de la 
intrare și am făcut gălăgie. Şi cred c-așa s-au prins copiii că aveam un 
mesaj pentru ei. 

Caramel povestește cu o privire strălucitoare felul în care el, eroul, 
le-a dat de înţeles Kirei, lui Tom şi lui Pauli că se întâmplă ceva 
important în spatele ușilor Școlii Gutenberg. 

Să ne înțelegem, gloria și-o merită pe deplin. Fără ajutorul lui, 
presupun c-am fi avut probleme, nu glumă. Nici nu vreau să ştiu ce- 
ar fi făcut cu noi cei doi spărgători dacă am fi încăput pe mâinile lor! 

În schimb, acum stăm la căldurică și la loc uscat — la poliție, adică. 
Stăm întinși pe hol şi îi așteptăm pe copii să termine de dat 
declaraţia aia, ca să ajungem și noi acasă, poate chiar pe o canapea. 
Ceea ce mă duce cu gândul la următoarea întrebare: de unde au ştiut 
copiii şi poliţiştii să dea de noi? 

— la zi, Caramel... Ştii cumva cum se face că ne-am pomenit cu 
toată lumea în faţa școlii? 

Capătul cozii lui Caramel se agită încoace și-ncolo. 

— Vrei să ştii cum se face că v-au găsit copiii, deşi tu ne-ai păcălit, 
spunându-ne că sunt în drum spre școală, când de fapt noi eram 
singuri pe coclauri? 

— Ăăă, cam așa ceva. 

Ah, ce ranchiunos e Caramel! A fost doar o minciună spusă de 
nevoie. Ce contează e că totul s-a sfârșit cu bine! 

— Copiii au venit fiindcă te căuta Kira şi nu te găsise nicăieri. 
Când a văzut că şi pe noi, pisicile din curte, parcă ne-nghiţise 
pământul, isteață cum e, a pus lucrurile cap la cap. 

— Aha, şi ce-a ieșit, mă rog, de-aici? 


Caramel dă ochii peste cap. 

— Păi simplu. E o zi de joi, adică o zi de tâlhărit case de bani. 
Ceea ce, de când cu ultimul drum făcut la Şcoala Gutenberg, tu şi 
Odette, ba chiar și Francesco, știați prea bine. În plus, ştie și Kira că 
are un motan căruia îi face plăcere să-şi vâre nasul peste tot. Şi care, 
pe deasupra, mai e şi îndrăgostit până peste urechi de o doamnă- 
pisică. Ar face orice ca s-o farmece, și unde s-o impresioneze mai 
bine dacă nu în clădirea Şcolii Gutenberg? 

— Ăăă, dar nu-i deloc adevărat! 

Drace, am fost dat în vileag! Ce bine mă cunoaște Caramel! Mă uit 
pe furiș la Odette. Să fi auzit și ea chestiile astea? Dacă da, nu lasă să 
se vadă, fiindcă stă în continuare, relaxată și întinsă cât e de lungă, 
sub banca pentru vizitatori şi nu i se citește nimic pe chip. 

— Ba da! De-aia a fost Kira atât de sigură că noi, pisicile-detectiv, 
încercăm să-i prindem singuri pe spărgători. Şi pentru că a fost 
aproape la fel de sigură că un asemenea lucru ar fi fost mult prea 
primejdios pentru noi, le-a dat de veste prietenilor ei şi, cu ei alături, 
a pornit spre școală. Acolo unde — lăudat fie Dumnezeul pisicilor! — 
au dat peste mine. lar restul poveștii ți l-am spus deja. Fireşte, 
polițiștii au venit și ei, fiindcă le-a dat telefon Tom. Avea la el ceva ca 
un cartonaş pe care era scris numărul lor de telefon. Ce noroc, nu? 

Nu zic nici pâs. Ştiu eu că nu a fost vorba de noroc. Sunt însă 
nemaipomenit de fericit că Tom a trecut peste făgăduiala de a nu-l 
suna în vecii vecilor pe polițistul ăla pe nume Bange! Nici nu vreau 
să-mi închipui ce s-ar fi întâmplat dacă n-ar fi făcut-o... 

În aceeași clipă, se deschide una dintre numeroasele uși de pe 
holul acela lung, iar Tom, Kira, Pauli şi domnul Bange își fac 
apariția. Bange dă mâna cu fiecare dintre copii şi are un aer 
mulțumit. Nici nu se compară cu ultima noastră vizită la secția de 
poliție! 


— Şi, încă o dată, multe mulțumiri! Chiar că ne-aţi ajutat. Dacă mă 
gândesc mai bine, ați avut fler de la bun început. lar dacă mai încolo 
o să vreți să vă faceți polițiști, atunci chiar vă rog! Fiindcă o să fie 
nevoie de detectivi ca voi. 

— Da, sigur, cu plăcere, răspunde Tom politicos, dar, în mod 
straniu, nu pare chiar așa de încântat cum m-aș fi așteptat să fie. 

— Pentru că i-am prins asupra faptului, indivizii n-au avut de ales 
și au recunoscut pe loc. Credeţi-mă, nu ai parte în fiecare zi de un 
caz soluționat atât de ușor! Restul o să se lămurească mai devreme 
sau mai târziu, fiți fără grijă. Vreţi să-i sun pe ai voştri, să vină să vă 
ia? 

— Nu-i nevoie! se grăbeşte Kira să răspundă. Sinceră să fiu, 
înainte să plecăm, le-am spus că mergem la cinematograf. 

— Chiar aşa, întărește Pauli. În plus, dacă maică-mea trebuie să 
mă ridice de la secția de poliție a doua oară într-o săptămână, sigur o 
să se lase cu o săpuneală. Așa că mai bine luăm metroul până la 
casele noastre. De-abia a trecut de ora nouă şi încă circulă regulat. 

Domnul Bange râde. 

— Bine. Atunci să aveți parte de-o călătorie liniștită până acasă. Şi, 
Tom, cum aflăm ceva nou în legătură cu lucrările scrise, îți dau de 
veste. Poate că tot răul ăsta o să fie spre binele fratelui tău. 

Tot răul spre bine? Cum adică? Că doar lucrările scrise le avem. Și 
încă de mult! lar răufăcătorii au fost prinși. Cei trei bipezi ai mei ar 
trebui să fie cei mai fericiți copii din lume. 


pată 
— Ce porcărie! 


Ei bine, nu. Tom nu-i deloc fericit. Suntem din nou acasă la noi, pe 
Hochallee, unde cu toţii laolaltă — pisici şi copii — ne-am strecurat cu 


brio pe sub nasul babuşcăi, al Anei și al lui Werner în camera Kirei. 
Kira a aruncat un „Bună!” în bucătărie, unde ceilalți trei colocatari ai 
noștri tocmai se strânseseră la un pahar de vin. Probabil că era din 
nou o încercare nereușită de-a lui Werner de a o prinde pe Ana 
singură. Numai că de babușca nu scapi cu una, cu două! 

Așa se face că acum unii dintre noi stau pe pat, iar alţii alături, cu 
excepţia lui Tom, care umblă de colo colo și înjură în gura mare. Nu 
mai pricep nimic! 

— Mult mai bine ar fi fost să nu-i fi prins pe spărgătorii de seifuri! 
Atunci n-ar fi ieşit la iveală treaba asta, iar povestea cu lucrările 
scrise ar fi fost lămurită. Trebuie să luăm toate investigaţiile de la 
început! 

Toate investigaţiile? Bine, dar de ce? Că parcă lucrările scrise 
apăruseră de mult! 

— Tu înţelegi ce spune? o întreb eu pe Odette. 

— Nu, deloc, clatină ea din cap. Dar se pare că-i o problemă cu 
tâlharii. S-ar zice că nu-s cei adevărați. 

— Nu se poate, i-o întorc eu. Că doar am văzut cu ochii noștri 
cum au scos casa de bani din perete. 

— Tom, eu zic să te liniștești, face Pauli o încercare. Poate că 
mărturisirea răufăcătorilor nu schimbă cu nimic lucrurile. Cine 
spune că acum trebuie repetată și lucrarea scrisă? 

— Dar este cât se poate de logic, Pauli! zice Tom. Ce, nu l-ai auzit 
pe domnul Bange? 

— Ba da, cum să nu... Dar n-a vrut să spună decât că răufăcătorii, 
deși au mărturisit aproape toate faptele, s-au jurat pe toți sfinţii că nu 
ei au jefuit școala noastră. De-aia Bange crede că şcoala noastră a fost 
probabil prădată de cineva care nu voia să pună mâna pe bani, ci pe 
cu totul altceva, cum ar fi lucrările scrise. 

Kira trage aer în piept. 


— Fir-ar să fie! Acum ştiu ce-a vrut să spună domnul Bange: hoţul 
nostru umbla după lucrări pentru că avea de gând să facă ceva cu 
ele. Dar Bange a mai zis ceva despre lucrări, ceva legat de confi... 
consi... mă rog, nu mai ştiu. Drept să spun, n-am înţeles partea aia. 

Tom pare de-a dreptul mohorât. 

— Domnul Bange a spus că e silit să confiște lucrările scrise drept 
dovezi până la rezolvarea cazului. 

Pauli ridică din umeri. 

— Și asta ce mai înseamnă? N-am mai auzit cuvântul ăsta până 
acum. 

Întreabă-mă să te-ntreb! Nici eu, deși mă consider un motan 
deosebit de educat, n-am mai dat peste cuvântul ăsta. Dar bănuiesc 
că în spatele lui se ascund niște veşti dintre cele mai proaste. 

— Să confiște? Foarte simplu, explică Tom. Poliţia urmează să 
păstreze lucrările scrise și să le folosească drept dovezi până când 
află cine a dat lovitura la Gimnaziul Wilhelmin și ce urmărea cu asta. 
Căci dacă a apucat cineva să facă modificări în lucrări, trebuie 
lămurit exact despre ce e vorba... lar atunci, proba scrisă trebuie 
dată din nou de către toţi școlarii de la Gimnaziul Wilhelmin. 

Oh, nu! Acum pricep și eu că, de fapt, toată harababura asta e 
numai și numai din vina mea. Dacă nu mi-ar fi venit mie ideea să mă 
dau mare în fața lui Odette, aducând-o la Şcoala Gutenberg, atunci 
nici n-am fi dat peste spărgători. lar ei n-ar fi putut spune în 
declaraţiile lor că au dat lovituri la toate școlile, mai puţin la 
Gimnaziul Wilhelmin. 

Şi nici nu i-ar mai fi venit nimănui idea să confi... consi... ăăă, să 
pună deoparte lucrările alea scrise. Sfântă sardină în ulei, chiar c-am 
încurcat serios lucrurile! 

— Trebuie să aflăm repede cine a dat lovitura la școala noastră. 
Atunci poliția o să înapoieze lucrările, iar Nico n-o să mai fie nevoit 


să dea din nou bacul la mate, spune Kira. 

— Ha, ha, ha! Foarte nostim! zice Tom, privind-o sumbru pe Kira. 
Cum să aflăm cine a fost? Planul meu ne-a dus doar la Şcoala 
Gutenberg. Mai departe nu ştiu ce să facem. Nu mai e nicio speranţă. 

Cu aceste cuvinte, lasă capul în pământ și se așază pe jos, lângă 
pat. Kira nu-i răspunde în niciun fel, ci pare adâncită în gânduri. 
Deodată, sare de pe pat. 

— Am o idee! Cred că știu cine ne poate ajuta mai departe! 


Pelmeni, lapte şi riduri sau Probleme cu somnul pe 
Hochallee 


În noaptea asta zău dacă pot să adorm. Neliniştit, mă frichinesc în 
coșulețul meu și tot încerc să îmi găsesc liniștea, cufundându-mă în 
vise dulci. Sau măcar în niște vise oarecare. Dar nu-i nimic de făcut. 
Nu mă fură somnul. Poate e din cauză că ziua fusese mult prea 
palpitantă: mai întâi urmărirea răufăcătorilor, cot la cot cu poliția, 
apoi constatarea că, din păcate, răufăcătorii cu pricina nu erau cei pe 
care-i căutam și, în cele din urmă, faptul că babuşca a dat peste mica 
noastră adunare din camera Kirei şi toți mergătorii pe două sau 
patru picioare care nu-și aveau locuința pe Hochallee la numărul 
106a au fost zoriți afară. Din nefericire, totul s-a petrecut înainte să 
apuce Kira să ne spună ce idee grozavă i-a venit. Așa că nici nu-i de 
mirare că, după tot tămbălăul ăsta, nu mai pot să închid un ochi. 

Poate că m-ar ajuta dacă aş înfuleca ceva. O mai fi pe aragaz oala 
cu pelmeni a babușcăi? Pelmenii sunt un fel de pliculeţe de aluat 
umplute cu carne tocată, deosebit de gustoase, o specialitate rusească 
care mie mi-e de fapt interzisă. Pe de altă parte, neputinţa asta de a 
adormi e aproape ca o boală şi cine ar avea inima să pună la regim 
un biet motan suferind? Chiar așa! Și-atunci, către bucătărie, înainte 
marș! 

Tocmai m-am săltat pe blatul bufetului de lângă aragaz şi mă 
preling cu băgare de seamă către oala dinspre care se ridică încă 
miresme îmbătătoare, când deodată se aprinde lumina pe hol. 
Miorlauuu! Să fi instalat și babușca în bucătărie vreo cameră de 
supraveghere, cum a făcut Luttge în Gimnaziul Wilhelmin? Fiindcă 
atunci sigur ar fi năvălit pe ușă, ocărându-mă cu foc. Mă uit în jur 
după o portiță de scăpare și hotărăsc să mă ghemuiesc în spatele 
coșului de gunoi din colţ. 


Nu trece mult timp și un mergător pe două picioare se înființează 
în bucătărie. Fireşte, chiar şi în penumbră și de la distanţă reușesc să 
recunosc cine a venit, după părul de pe picioare. lar ASTEA sigur nu 
sunt picioarele babușcăi. Ci ale lui Werner. Care se târâie până la 
frigider, îl deschide și scoate ceva dinăuntru. Nu trece mult și-l aud 
plescăind mulțumit. Asta-i bună! Acum chiar că mi s-a făcut foame! 

Dinspre hol se aud noi zgomote de pași. Dar dacă apare şi 
babuşca până la urmă? Păi n-are decât! De față cu Werner n-o să 
îndrăznească ea să mă certe. N-am de ce să-mi fac prea multe griji cu 
Werner al meu prin preajmă, făcându-și de lucru pe la frigider. 

Dar nici de data asta nu e babușca, ci Ana. Poartă o cămașă de 
noapte scurtă, de sub care răsare o pereche de picioare destul de 
lungi. De cum dă cu ochii de Werner, face o jumătate de pas îndărăt, 
ca şi cum ar fi tras o sperietură. 

— Bună, Ana! o întâmpină Werner prietenos. Vi s-a făcut și 
dumneavoastră poftă de-o gustare în miez de noapte? Intraţi 
liniștită. 

— Oh, bună seara, domnule professor, eu, ăăă... Nici 
dumneavoastră nu puteți închide ochii? Eu una mă chinui de câteva 
ore şi mă gândeam să beau un pahar cu lapte. 

Werner râde. 

— La capitolul ăsta, se vede că suntem la fel. Că şi eu am băut 
nişte lapte ca să mă fure somnul mai repede. 

Lapte? Că bine ziceți! Imediat mi se pune stomacul pe chiorăit. 
Tare mult aş vrea şi eu acum un castronel cu lapte! Rareori primesc 
aşa ceva. Asta de când, așteptând la doctorul veterinar, a citit Werner 
într-o revistă că laptele n-ar fi sănătos pentru pisici. Când are un gust 
aşa de bun! 

Werner se întinde către un dulap și scoate de acolo încă un pahar, 
pentru Ana. Îl aşază pe bufet, scoate laptele din frigider și umple 


paharul, pe care i-l întinde Anei. 

— Vă rog! zice el şi, după ce se codește câteva clipe, adaugă: De 
curând, la șampanie, am vrut să vă poftesc... nu la lapte, 
bineînțeles... vreau să spun, știu şi eu că sunteți o femeie în toată 
firea... şi că eu sunt mai în vârstă decât dumneavoastră... mă rog, 
am vrut mereu să vă întreb... ăăă... adică să vă propun... ăăă... 

Ana se pune pe chicotit. 

— Domnule profesor, nu pricep nimic. Ce vreţi să-mi spuneţi? 

Ana are dreptate. Profesorul meu complică din nou prea mult 
lucrurile. Ce să pricepi din gângăvelile astea? 

Werner trage adânc aer în piept. 

— Ana, n-aţi vrea să ne tutuim? 

Ana zâmbeşte delicat, după care dă din cap în semn că-i de acord. 

— Cu mare plăcere. În cazul ăsta, pe mine mă cheamă Ana. 

Werner ridică paharul cu lapte, aşa, chipurile, în cinstea Anei. 

— lar pe mine mă cheamă Werner. 

Miorlau! Ce surpriză! Ce, Ana nu ştia că pe Werner îl cheamă 
Werner? lar Werner ăsta a uitat că pe Ana o cheamă Ana? Nici nu ştii 
ce să mai înţelegi... Oamenii ăștia parcă n-au nimic în cap! 

Cei doi își beau laptele în tăcere. Apoi, Ana își drege glasul. 

— Werner, zilele trecute tu chiar ai vrut s-o duci pe mama la 
operă? Sau te pomenești că pe mine? 

Werner pare să se înece cu laptele. Oricum, îl apucă tuşea şi își 
așază din nou paharul cu lapte pe bufet. 

— Păi, dacă tot întrebaţi... ăăă... dacă tot întrebi... De fapt, am 
vrut să merg cu tine la operă. 

— Bine, dar de ce nu mi-ai zis aşa? C-am avut mai târziu senzația 
că la mijloc a fost o neînțelegere... Numai că nici eu n-am mai vrut să 
întreb. Nu de alta, dar mi s-ar fi părut jenant. 

Werner râde încurcat. 


— Și mie mi s-ar fi părut jenant să întreb. M-am gândit între timp 
că poate nu voiai să mergi cu mine și-atunci te-ai prefăcut că mă 
înţelegi greşit. 

Acum e rândul Anei să râdă. 

— Domnule profesor! Adică Werner! De ce să fac așa ceva? 

Werner ridică din umeri. 

— Habar n-am. Poate pentru că o femeie tânără şi drăguță nu se 
arată foarte entuziasmată când vine vorba să meargă la operă cu un 
scofâlcit ca mine. 

Deodată, glasul îi sună din nou foarte nesigur și bănuitor, așa cum 
s-a întâmplat și cu prilejul nefericitei invitaţii la operă. Sfântă sardină 
în ulei! Ce-o fi păţit, așa, din senin, Werner al meu? Să se simtă și el 
în preajma Anei așa cum mă simt eu în preajma lui Odette? Bietul de 
el! Te pomeneşti că şi inima i-o ia razna când se gândește la Ana! Iar 
îmi dă ghes bănuiala mea mai veche: asta să fie ce vor să spună 
oamenii atunci când vorbesc de dragoste? Sau despre cum e când te 
îndrăgostești? Mda, asta trebuie să fie. De fapt, știam eu de mult 
chestia asta, dar acum sunt absolut sigur: Werner s-a îndrăgostit de 
Ana. Ce-i drept, tot nu prea înțeleg care-i diferența între a fi 
îndrăgostit şi a te îndrăgosti. De ce-o trebui oare să fie totul atât de 
complicat? De ce nu e de-ajuns să zici „Un bărbat întâlneşte o femeie. 
Punct. Și au trăit fericiți până la adânci bătrâneţi.” Sau, în cazul meu: 
„Un motan întâlnește o pisică. Punct. Şi au trăit fericiți până la 
adânci bătrâneţi.” De ce? 

Mă trag un pic dintre coșul de gunoi şi perete, ca să-i văd mai 
bine pe amândoi. Şi aşa ajung să-l fixez atent din priviri pe Werner, 
încercând să-i citesc pe chip dacă e într-adevăr îndrăgostit de Ana. 

Deodată, ceva care nu mai lasă loc de nicio îndoială se petrece pe 
chipul lui Werner. Nu mai e loc de îndoială. Căci mâna Anei alunecă 


pe obrazul lui Werner, chiar dacă gestul nu durează decât o fracțiune 
de secundă. Hopa! Asta ce-a mai fost? 

— Scofâlcit zici? Bine, dar n-ai niciun rid. 

Aha, deci Ana a vrut doar să se asigure că Werner e încă în stare 
bună. Fireşte, o idee foarte inspirată, mai ales dacă are de gând ca pe 
viitor să se îndrăgostească de el. Ar pica foarte prost ca Werner să fie 
deja „hârbuit”. Deşteaptă Ana asta! 

Lui Werner i se schimbă culoarea din obraji. Chiar dacă mie, ca 
motan, mi-e greu să-mi dau seama, mai-mai c-aş jura că roșeşte. 

— AĂăă, chiar niciunul? Și eu care credeam că am deja câteva. 

Rostind vorbele asta, îşi trece și el mâna peste chip. 

— Uite aici, de pildă, fac nişte încreţituri în jurul ochilor atunci 
când râd, adaugă Werner și-și împunge cu arătătorul arcadele 
ochilor. 

— Hm, atunci se cheamă că nu m-am uitat eu prea atent. 

Ana face un pas spre Werner și, tocmai când să se uite mai bine 
după încreţiturile de la ochi, uşa bucătăriei se dă din nou în lături. 
De data asta e chiar babuşca! Înfășurată într-un halat de baie flaușat 
și cu un soi de turban pe cap, îşi face intrarea în bucătărie, fără să 
mai arate însă chiar aşa de severă ca de obicei. Mai bine zis, pentru 
felul în care se înfățișează, arată chiar blând. Cu toate astea, Werner 
și Ana sar în lături speriaţi, ca şi cum ar fi făcut ceva nepermis. 

— Ah, bună, profesorrre! îl salută mirată babuşca pe Werner, 
după care o zăreşte şi pe Ana. Este aicea mica adunare de bucătărie? 

Werner își drege glasul. 

— Nu, nu, e doar o întâmplare. Eu și fiica dumneavoastră n- 
aveam somn și se vede treaba că ne-a venit aceeași idee: un pahar cu 
lapte care, după cum se ştie, face deseori minuni, explică el, arătând 
înspre sticla cu lapte, care se află încă pe bufet. Babuşca îl cercetează 
cu privirea, după care se uită cu atenţie când la Werner, când la Ana. 


— Aha. Minune. Lapte. Înţeleg. 

După care nu mai scoate o vorbă, cu toate că am sentimentul că se 
gândeşte la cu totul altceva decât la lapte și la problemele cu somnul. 

— Mamuşca, se bagă şi Ana în sfârșit în vorbă. Vrei și tu niște 
lapte sau ce-i cu tine pe-aici? 

Babușca clatină din cap. 

— Niet. Am auzit zgomot la bucătărie. Şi mi-am zis că 
obrăznicătură de mârrrtan este aici și se înfruptă pe furiș din 
pelmeni. Am vrut să mă mai uit o dată. 

Ana râde. 

— Nu, Winston nu-i pe-aici. Eram doar noi și vorbeam. Aşa că 
poți să mergi liniștită la culcare. Pelmenii tăi sunt la loc sigur. 

Babușca dă din cap, în semn c-ar fi înțeles, după care iese din 
bucătărie, pentru ca, până la urmă, Werner și Ana s-o ia fiecare către 
camera lui. Și iată-mă din nou singur. 

Ce zicea Ana? Că pelmenii ăia ar fi în siguranță? Ei, nu mai spune! 


O bănuială. O încărcătură pe țeavă. Şi drept la țintă 


În dimineaţa următoare mă cam încearcă niște dureri de burtă, 
dar şi sentimentul, nu tocmai limpede, că foarte curând o să am 
probleme cu babușca. De fapt, sunt sigur că așa o să se întâmple. 
Faptul că am înfulecat mai toți pelmenii n-o să rămână nedescoperit; 
dar mai cu seamă, n-o să rămână nepedepsit. Cel mai bine ar fi să nu 
mă nimeresc prin preajmă când o să se descopere că oala e goală. 

Din moment ce tot nu știu cum vrea Kira să afle cine a spart casa 
de bani a Gimnaziului Wilhelmin, iau hotărârea ca, atunci când se 
duce la școală, să mă țin după ea. Aşa o să prind doi iepuri deodată: 
o să scap de furia babuşcăi și o să fiu prin preajmă atunci când Tom, 
Pauli şi Kira se întâlnesc din nou. Problema e cum aș putea să mă 
strecor în clădirea școlii fără să atrag atenţia. Lasă, la chestia asta o să 
mă mai gândesc eu când o fi cazul. Acum însă, urgenţa e să mă fac 
nevăzut. 

Chiar când Kira se întinde după ghiozdan, mă îndrept şi eu, 
discret, către trapa pentru pisici. Anei nu-i place deloc să știe că 
merg, cu fata ei la şcoală, așa că cel mai bine ar fi să nici nu bage de 
seamă. După Ana, școala este un lucru teribil de serios, în care 
amestecul unui motan n-ar face decât să tulbure apele. Asta îmi 
dovedește mie, în schimb, că oamenii — iar în cazul de față, cu 
deosebire mamele — n-au nici cea mai vagă idee despre ce e cu- 
adevărat important în viață. Dar n-am cum s-o mai schimb eu pe 
Ana. Când vine vorba de școală, s-a zis cu distracţia. 

Mă strecor prin trapă şi o apuc în jos, pe scară, după care mă așez 
în fund lângă ușa de la intrare şi o aştept pe Kira. Sigur o să mă lase 
să vin cu ea şi o să mă ajute să intru în școală. Cel puţin așa sper. 

— Winston, ce-i cu tine pe-aici? mă ia Kira la rost, cu reproş în 
glas. Doar n-ai de gând să mergi şi tu la școală! Când o să pricepi şi 


tu că e interzis și că n-ai ce căuta pe-acolo? Nu ți se pare că ieri ai 
tulburat destul apele? 

Miorlau, ia stai aşa! Cum adică am tulburat apele? Mai curând le- 
am limpezit! Tare nerecunoscători mai sunt şi oamenii ăştia! Ca 
animal de casă, una-două ţi se-aruncă în spinare te miri ce vină, dar 
atunci când faci ceva excepţional şi rezolvi toate problemele, 
mergătorii ăștia pe două picioare se fac că nici nu bagă de seamă. Se 
pare că şi cei mai tineri au aceleași apucături! Sunt zile în care le dau 
dreptate lui Odette și celorlalți, care preferă să locuiască în curtea din 
spate. Să împarţi locuinţa cu oamenii e, uneori, o mare tâmpenie! 

Văzând că miorlăi şi pufnesc de indignare, Kira se apleacă spre 
mine și mă scarpină sub botic cu mare blândeţe şi drăgălășenie. 

— Ce-i, te-am călcat pe bătături? Sau, mai știi, poate pe coadă? 

Mă uit la Kira cum nu se poate de mirat. Fireşte că nici pe bătături 
și nici pe coadă. Că doar aș fi simţit, nu? Uite că mai și râde acum! Te 
pomeneșşti că pe seama mea! Încetul cu încetul, chiar c-o să-mi sară şi 
mie muștarul. Ce, așa te porți cu un motan de viţă nobilă ca mine? 

— N-o lua şi tu ad litteram. E doar un fel de-a spune „Le-am necăjit 
cumva”? Nu ştiu de ce, dar am impresia că ești supărat pe mine. 

În sfârşit! Începusem să mă tem că prietena mea nu mă mai 
înțelege deloc. Ca s-o fac să priceapă că a nimerit-o, pufnesc ceva mai 
vârtos, îmi dau silinţa şi sper ca totul să arate a încuviințare. 

Kira mă mângâie pe cap. 

— Măi să fie! Dar tu chiar ești supărat! Lasă-mă să ghicesc. Eşti de 
părere că ne-ai ajutat foarte mult. 

Vine iar o încuviinţare de-a mea, motănească. 

— Aha. Și, fiindcă tot eşti tu cel mai curios motan din lume, vrei 
să fii în continuare în preajma noastră când o să încercăm să-i 
prindem pe ceilalți spărgători. Ca să nu-ţi scape nimic, vrei să mergi 
și tu la școală. 


Pufnesc din nou. Fireşte că asta vreau! 

— Bine, fie, suspină Kira. Așteaptă puţin. Mă duc să aduc o 
traistă, ceva, ca să te pot strecura în şcoală fără să mi se facă 
observaţie. Ştii doar foarte bine că directoarei nu i-a picat deloc bine 
ultima ta vizită. 

Ei și? Mă doare drept în cot. Hai, Kira, adu traista aia! 


XXX 


Cu mare băgare de seamă, trag cu ochiul peste marginea 
mijlocului meu de transport de ocazie. În jur, tărăboiul e destul de 
mare, iar traista mai și atârnă în asemenea hal, încât nu văd decât 
picioare şi iar picioare, care ori stau pe loc, ori umblă de colo colo. 
Nu-i însă nicio nenorocire, căci știu oricum prea bine în care parte a 
clădirii ne aflăm. La așa ceva nasul n-are cum să mă-înșele: suntem 
în cantina școlii. lar mirosul de mâncare e așa de puternic, că pe dată 
îmi aduc aminte de pelmenii care încă îmi atârnă greu în stomac. Și 
mă și apucă durerea de burtă! 

Încerc să uit de-aşa ceva, trăgând cu urechea la glasurile care se 
aud în jurul mesei, pe deasupra mea. Dacă nu mă înșel, Kira a venit 
să mănânce împreună cu Tom şi cu Pauli și sper din tot sufletul să le 
povestească celor doi colegi ai ei care era ideea aia minunată care-i 
venise, ca să lămurim odată misterul și să salvăm lucrarea de mate a 
lui Nico. 

— Dar nu ţi se pare şi ţie, răsună glasul Kirei, că s-a purtat cum nu 
se poate mai suspect? 

— Eu ştiu? Așa e ea întotdeauna. Întotdeauna vrea să atragă 
atenţia asupra ei, o aud acum pe Pauli. 

În privinţa asta are mare dreptate. Leonie este o gâsculiță 
încrezută, iar dacă ajunge totuși să aibă de-a face cu oameni normali, 


are, de cele mai multe ori, un gând ascuns. Mi-aduc şi-acum aminte 
cum m-a făcut să șterpelesc un tricou dintr-un magazin şi cu câte 
belele m-am ales din pricina asta... Dar să trecem peste asta. 
Adevărul e totuși că ceva nu-i deloc în ordine cu Leonie. Poate chiar 
mai mult decât de obicei. Dar mi-e greu să-mi dau seama, pentru că 
nu-s decât un biet motan care, după cum e şi firesc, n-are nicio 
legătură cu o gâsculiță ca Leonie. Slavă Domnului, îmi vine să 
adaug! 

— Şi mie mi s-a părut suspect felul în care a intrat în grabă, de 
capul ei, în clădirea şcolii și după aia ne-a spus că crezuse că îl știe pe 
unul dintre tipi! Foarte ciudată chestie, răsună acum un glas mai 
gros, fără îndoială al lui Tom. Ce, tu crezi că ar putea avea ceva de-a 
face cu lovitura dată la școala noastră? S-o luăm la întrebări? 

— N-ar fi rău, se aude din nou Kira. 

— Eu ştiu? spune Pauli, nu pe deplin convinsă. Mie nu mi s-a 
părut că se poartă mai ciudat decât de obicei. Dar, fiindcă tot veni 
vorba de ciudățenii, tu, Kira, ce-ai de tot târâi după tine traista asta 
mare cât o zi de post? Ce cari în ea? 

Se simte o smucitură și mă și văd zdruncinat şi dat de-a 
berbeleacul. Pesemne că Pauli a apucat de traistă. Au! pufnesc eu, iar 
pe Pauli și pe Tom îi umflă râsul. 

— Așa deci! L-ai luat cu tine pe agentul Winston! 

— Şşş, nu așa tare! Doar nu vreți să zbor imediat pe ușă, cu el cu 
tot! A ținut morțiş azi-dimineaţă să vină și el. Am impresia că are 
aceeași bănuială ca și mine. 

— Vrei să spui că sărmanul motan o să-şi petreacă toată ziua în 
traista asta? întreabă Tom revoltat. 

— Nu. L-am mai scos din când în când de acolo, normal. În plus, 
așa a vrut el, iar de când l-a certat săptămâna trecută doamna 


Rosenblatt pentru că se vântura aiurea prin școală, numai în traistă e 
cu-adevărat la adăpost. 

În privința asta, Kira are perfectă dreptate. Că nu ştiu, zău, ce mi- 
ar face doamna Rosenblatt dacă ar mai da o dată cu ochii de mine 
hălăduind pe moșia ei. Dar probabil că m-ar apuca imediat de 
sensibila-mi ceafă și m-ar azvârli cât colo din școală. Ce mai, o 
perspectivă câtuși de puţin încântătoare! Așa că-i mai bine să rămân 
în traista asta. Oricât ar fi ea de incomodă, măcar e sigură! 

— Hai, ia dă-l încoace! aud eu, după care simt din nou mâinile lui 
Pauli, de data asta umblând cu mai multă grijă. 

Traista se hâțână ușor la stânga şi la dreapta, după care mi se pare 
că sunt așezat, cu tot cu traistă, în poala lui Pauli. Nu trece mult timp 
și mâna fetei se strecoară în traistă și începe să mă scarpine. Rrrrrr! 
Bună idee! 

Din păcate, Pauli se oprește imediat din scărpinat şi, dintr-o 
mişcare, îşi trage mâna afară. 

— Hei, ia uitaţi-vă! Uitaţi-o acolo pe Leonie! Un prilej numai bun 
ca să verificăm teoria ta. 

Cu grijă, trag şi eu cu ochiul peste marginea traistei. Chiar aşa, 
printre cei care așteaptă să le vină rândul la cantină se află şi 
gâsculița de Leonie. 

Tom îşi împinge scaunul în lături şi se ridică în picioare. 

— Exact. Și chiar așa o să facem. O să ne încercăm norocul cu 
trasul la ţintă și-o să vedem dacă nimerim. Las’ că vedeţi voi ce-o s-o 
mai scutur acum pe drăguţa de Leonie! 

Doar nu s-o apuca acum chiar să tragă cu pușca după ea! Cu forța 
nu se rezolvă nimic! Tom se îndreaptă spre Leonie cu pași hotărâți. 
Cum îl vede, Leonie face, fără să vrea, un pas înapoi. Urmează un 
schimb scurt de cuvinte — din păcate, n-am cum s-aud ce-i spune 
Tom lui Leonie după care Tom o conduce din spate pe Leonie direct 


către masa noastră. Aşa-i mai bine. Nu e cazul să fim violenți! Din 
când în când oamenii vorbesc mai colorat, chiar dacă n-au de fapt de 
gând să şi facă ceea ce spun. Ce bine! Nu de alta, dar n-am niciun 
chef să-l văd pe Tom cum o culcă la pământ dintr-un foc pe Leonie, 
chiar dacă ea e o gâsculiță! 

— Bună! salută Leonie, aproape codindu-se, şi se aşază lângă Kira 
și Pauli. 

Îmi fac rapid socoteala dacă e cazul să mă ascund din nou. Nu, că 
doar n-o să-mi vâr coada între picioare numai pentru că e şi toanta 
de Leonie prin preajmă! N-are decât să vadă cu ochii ei că sunt aici! 

Prezenţa mea pare să n-o intereseze însă nici cât o ceapă degerată. 
Nu-mi face cinste nici măcar cu o privire. În loc de-aşa ceva, o ia 
imediat pe Kira la rost. 

— Ce vreți de la mine? Doar v-am mai povestit de ce am intrat 
singură în școală. Și, la urma urmei, de ce vă interesează? S-au găsit 
lucrările de mate. Așa că ia să mă lăsaţi în pace! 

Kira ia o gură zdravănă de aer. 

— Nici măcar nu-ți închipui cu ce mare plăcere aș face asta. Din 
păcate însă, nu-i deloc ușor. Uite cum stau lucrurile. S-a stabilit că 
banda de spărgători - de fapt, erau doar doi indivizi - e 
răspunzătoare pentru mai toate loviturile date, dar nu pentru toate. 
Tipii au fost arestaţi în cursul zilei de ieri și... Cum să te fac eu să 
pricepi mai bine? Au recunoscut totul. Numai că la şcoala noastră n- 
au fost ei cei care au dat lovitura. A fost altcineva. 

Leonie o privește pe Kira cu ochii holbați. 

= Ce? 

Mai mult de-atât nu-i în stare să zică. De mult bănuiam eu că nu e 
prea isteață. O mare șmecheră și cam atât. 

— Ai auzit foarte bine: banda de spărgători nu a trecut și pe la 
școala noastră. Așa că altcineva a plecat cu casa de bani. Şi fiindcă 


singurul lucru mai de preț dinăuntru erau lucrările de bac, poliția 
presupune acum că pe făptaşi tocmai asta îi și interesa. Ca să umble 
prin ele și să schimbe răspunsurile. 

Neliniștită, Leonie își freacă fundul pe scaun în toate părțile. 

— Şi de ce-mi spuneţi mie toate astea? Doar nu credeţi că eu am 
șterpelit casa de bani! Iar la bac încă n-am ajuns să dau examen, zice 
ea, pufnind într-un râs nervos. 

— Nu, se bagă şi Tom în vorbă. Dar credem că ai un amestec în 
toată treaba asta. Credem că ştii cine e făptașul sau cine sunt făptaşii 
și de-aia ai şi ținut atât să vii cu noi. De obicei nici nu ne bagi în 
seamă, dar fix după jaf, aşa, ca din senin, ai început să te interesezi 
de cercetările noastre. Nu, nu... Ceva nu-i deloc în regulă! Sigur ştii 
tu ceva despre lucrări. Hai, recunoaşte! 

— Ce prostie! Eram şi eu curioasă. Şi, în definitiv, dacă teoria 
voastră ar sta în picioare și, din întâmplare, l-aş şti pe unul dintre 
făptași, ce vă priveşte pe voi? 

Pauli dă ochii peste cap. 

— Evident. Atâta timp cât polițiștii nu descoperă de ce a fost 
furată casa de bani, lucrarea scrisă pentru examenul de bac nu este 
luată în considerare. Pentru că s-ar putea ca făptașul să fi vrut 
neapărat să pună mâna pe lucrări ca să înlocuiască o lucrare reală, 
dar slabă, cu una mai bună, dar falsă. Aşa că fă bine şi spune ce ştii. 

— Dar am spus deja, se împotriveşte Leonie cu ţâfnă. Habar n-am 
de nimic! 

Deodată, ne pomenim cu o bubuitură puternică. Eu unul mă 
strâng ghem şi, în aceeași clipă, aproape mă rostogolesc cu tot cu 
traistă din poala lui Pauli. E Kira, care-a izbit cu palma în masă! Dar 
cu nădejde, nu glumă. 

— Ştii ce, mi-ajunge! Îţi spun eu ce-am să fac dacă nu spui pe dată 
adevărul. În primul rând, o să-l sun pe domnul Bange de la serviciul 


de criminalistică și-o să-i spun că ești amestecată în toată povestea 
asta. 

Leonie privește plictisită şi ridică din umeri, de parc-ar zice „Ei 
și?”. Numai că șşireata de Kira n-a terminat ce avea de zis. Acolo 
unde e un „primul rând”, e şi un al doilea! Acum e acum! 

— Şi, doi la mână, într-un minut o să mă ridic de la masă și o să 
mă duc drept la doamna Rosenblatt, căreia o să-i spun că știi cine a 
furat lucrările scrise de la bac, dar că nu vrei să spui. 

Dintr-un salt, Leonie e în picioare. 

— Doar n-ai de gând să faci așa ceva! 

Kira zâmbește. 

— Ba chiar o s-o fac. Te anunţ că mai ai doar patruzeci și cinci de 
secunde să te hotărăști, spune Kira şi-şi împinge ușurel scaunul în 
spate, gata să se ridice. 

Leonie trage adânc aer în piept. 

— Hei, aşteaptă și tu puţin! Ce-i cu toată chestia asta? Eu... ăăă... 
Eu... Nu-i numai vina mea! Jur că n-am vrut să fac niciun rău 
nimănui! Nici măcar n-am știut ce-aveau ăia de gând să facă. Adică, 
în orice caz, n-am ştiut foarte bine. După ce-au furat casa de bani, m- 
am speriat şi eu la fel ca voi! Eu... Eu una n-am vrut deloc să se 
ajungă la aşa ceva! turuie Leonie dintr-o suflare și izbucneşte în 
lacrimi. 

Tom și Kira o privesc fix. 

— Dă-mi numele lor! răcnește Tom la ea. 

Copiii de-a stânga şi de-a dreapta mesei noastre se uită la noi, 
plini de curiozitate, dar lui Tom nu pare să-i pese. 

Leonie se smiorcăie. 

— Care nume? începe ea să se jelească. 

— Numele tipilor care au furat lucrarea scrisă a fratelui meu! Sunt 
sigur că le cunoști! 


Leonie şovăie o clipă și apoi șoptește atât de încet, încât până și 
Winston - Super urechi — Churchill trebuie să facă un efort ca să 
audă ceva. 

— Nu-l ştiu decât pe unul dintre ei. De fapt, îl cunoaşteţi și voi! 

Sfântă sardină în ulei! Aş zice că am nimerit drept la ţintă! 
Întrebarea e cine o fi necunoscutul ăsta pe care îl ştie toată lumea... 


Despre răufăcători cumpăraţi şi surioare care ştiu să țină un 
secret 


Cum de n-am ghicit cine se ascundea în spatele furtului de la 
școala Kirei? Cine altul decât Vadim, Nemernicia Sa! Cică s-a 
schimbat... Aiurea, nici vorbă de-așa ceva! 

Leonie îl văzuse atunci când, cu câteva săptămâni în urmă, o 
așteptase pe Ana la ieșirea din şcoală. După cât se pare, ei doi au 
mers la mai multe cafele împreună, nu la una singură... Bietul 
Werner! Să fi ştiut el asta! În orice caz, curioasă ca întotdeauna, 
Leonie i-a urmărit și a mai și tras cu urechea la ce vorbeau. Punând 
totul cap la cap, a presupus că Vadim nu putea fi decât fostul 
prieten-infractor al Anei. Firește, despre cariera lui de traficant de 
ţigări s-a dus vorba în școala Kirei, şi asta nu în ultimul rând fiindcă 
gâsculița de Leonie a făcut ce-a făcut și le-a povestit tuturor celor 
care au vrut s-o asculte. 

— Următoarea dată când l-am văzut pe Vadim a fost când am dat 
peste el în timp ce livra pachete prin cartierul nostru. Era la volanul 
unei dube albastre, cu numele unui serviciu de curierat înscris pe 
laturi. Așa am aflat şi pentru cine lucra, explică Leonie. 

— Şi mai departe? se interesează Pauli. 

— Câteva zile mai târziu, când am aflat că Isabell și prietenele ei 
caută pe cineva care s-ar încumeta la o faptă mai pe lângă lege, m-am 
dat și eu mare. Am zis că știu pe cineva. Sinceră să fiu, n-am vrut 
deloc... Nici prin gând nu mi-a trecut că fetele puneau la cale ceva 
cu-adevărat ilegal. 

Tom clatină din cap. 

— Da, cum să nu. Te-a luat prin surprindere, sunt sigur. Că doar 
ești o fată cinstită și demnă de toată încrederea! 

Leonie mai scoate un smiorcăit, ca să facă impresie. 


— Sigur că sunt cinstită! În niciun caz nu sunt o infractoare! Nu 
mi-a venit să cred când am înțeles că Isabell chiar vorbea serios în 
privinţa răufăcătorului. Tot atunci mi-am dat seama în ce belele mă 
băgasem de una singură! 

Leonie scâncește, iar Pauli se scotocește printr-un buzunar al 
pantalonului și-i întinde o batistă. Leonie își suflă nasul cu putere, 
după care se întoarce la povestea ei: 

— Pe urmă, am vrut să dau înapoi, dar n-a mers, fiindcă Isabell a 
început să-mi facă zile fripte. Zicea că sunt o puştoaică mică și 
proastă şi că nu mai am ce căuta la întâlnirile ei cu gaşca. 

Tom o sfredeleşte cu privirea, negru de supărare, iar Kira suspină. 

— lar pentru tine asta era foarte important. Să fii în continuare 
prin preajma ălora mari. 

Leonie încuviințează din cap. 

— Da. Fiindcă Isabell şi celelalte fete sunt de departe cele mai tari 
din toată şcoala. Și-așa era o mega-excepţie că mi se dădea voie să 
vin şi eu de fiecare dată când se întâlneau. 

OK, până şi mie, aşa, ca motan, mi-e limpede ca lumina zilei că 
dacă Leonie e o gâsculiță, apoi Isabell nu-i altceva decât o super- 
gâsculiță. În privinţa asta, chiar nu mai am nicio îndoială. Chiar dacă 
habar nu am cine-i de fapt Isabell asta. 

Pauli răsuflă din greu. 

— Bine, Leonie, oricât de răutăcioasă ai fi tu, se vede din avion că 
soră-ta e și mai și! 

Aha. Carevasăzică Isabell este sora mai mare. 

Leonie îi aruncă lui Pauli o căutătură cruntă. 

— Se vede că ești singură la părinţi și nu trebuie să ai de-a face cu 
o soră. Să știi că nu-i deloc ușor, orice ai crede tu! 

Pauli dă din umeri. 


— O fi. Dar să văd dacă am înţeles bine... Sora asta a ta se vede cu 
gaşca ei de fraiere și se întreabă una pe alta, în gura mare, dacă nu 
cunosc vreun infractor pe care să-l poată tocmi pentru o fărădelege. 
Şi vii tu, gata să faci pe nebuna, şi te apuci să povesteşti că tocmai ai 
dat de curând de cineva care nu ia legile foarte în serios. Și că poți să 
îl recomanzi, ca pe un răufăcător de încredere. Nu? chicoteşte Pauli. 

— Ha-ha-ha, foarte nostim! 

Cu privirea mea încercată, de animal de casă, mă prind imediat 
că, de fapt, vorbele lui Pauli nu i s-au părut lui Leonie deloc nostime. 
La oameni, așa ceva se cheamă „ironie”. Nici până în ziua de azi n- 
am priceput de ce le-o fi plăcând oamenilor să spună lucruri taman 
pe dos față de ceea ce gândesc. Și invers, să gândească cu totul 
altceva față de ce scot pe gură. La noi, la pisici, nu i-ar fi trecut 
nimănui prin cap să facă așa o trăsnaie! 

— Şi mai departe? intervine Kira, hotărâtă să afle totul. 

Leonie ezită câteva clipe, după care spune în şoaptă: 

— Pe urmă... pe urmă le-am povestit cu cine m-am întâlnit pe 
stradă și că, pentru bani, tipul n-ar avea nicio problemă să încalce 
legea. Dar vă dau cuvântul meu de onoare: n-am știut că avea 
legătură cu examenul de bac şi nici că tipul ar fi trebuit să dea o 
spargere la noi, la școală. Adică... De fapt, nici acum nu mi-e foarte 
clar. A fost doar o bănuială, că de-aia am și ţinut atâta să fiu și eu de 
față atunci când v-aţi dus la Școala Gutenberg. Am tras cu urechea la 
ce vorbeați şi am avut pe dată o presimţire că ar putea fi legat de 
Isabell. Dar poate că nu era nicio legătură. Poate că Isabell și 
prietenele ei voiau cu totul altceva de la tip. 

Tom clatină din nou din cap. 

— Nu, cred că bănuielile tale erau îndreptăţite. Dă-o-ncolo, chiar 
atâtea coincidențe? E adevărat că Isabell e de-abia într-a unșpea, dar 
jumătate dintre gâsculițele alea de prietene ale ei au dat bacul anul 


ăsta. Şi, fiindcă nu-s chiar cele mai strălucite eleve, ca să se descurce 
la examen, pot să-mi închipui că s-au gândit să pună în locul 
lucrărilor deja scrise, dar pline de greșeli, unele false, dar perfecte. 

Leonie lasă capul în jos. 

— Da, se prea poate. 

— Ce mai, așa a fost! izbucnește Pauli. Nu ne-a mai rămas decât 
să mergem cu Leonie la poliție, ca să le povestească cu gura ei 
chestia cu Isabell, și gata. La drum! Ce mai așteptăm? spune ea, 
bătând din palme. 

Leonie face ochii mari. 

— Nici nu mă gândesc să fac așa ceva! 

— Ce? exclamă Tom, privind-o nelămurit. 

— Nici nu mă gândesc să merg la poliție. Cum să-mi cereţi așa 
ceva? Chiar dacă Isabell se poartă câteodată ca o scorpie, n-aş vrea 
niciodată s-o bag în belele. Pur și simplu nu vin la poliţie! 

— E foarte frumos că-ți faci asemenea griji în privinţa surorii tale! 
Pe de altă parte însă, gândește-te și la fratele meu! Dacă nu i-ai fi dat 
lui Isabell pontul cu Vadim, cine știe dacă ea și prietenele ei ar mai fi 
pus la cale planul ăsta stupid! 

Lui Tom i se umflă o venă pe frunte. Chiar că pare furios. 

Leonie îi mai trage un smiorcăit în batistă. 

— Așa-i. Şi chiar îmi pare foarte rău. Dar nu vreau să povestesc 
lucrurile astea la poliție. Și nici măcar nu sunt obligată. Nu cred că 
poti fi silit să depui mărturie împotriva propriei surori. 

Cu aceste cuvinte, își împinge scaunul și se ridică de la masă. 

— M-am săturat de interogatoriul vostru. V-am spus tot ce știu. 
Mai lăsaţi-mă în pace! 

Se răsucește pe călcâie şi o ia din loc, fără să ne mai arunce vreo 
privire. 

Kira suspină. 


— Presupun că n-are sens să ne-așteptăm ca bleaga asta să-și 
schimbe părerea. 

— Bine, şi-atunci ce-i de făcut? Am putea pur şi simplu să-l 
sunăm pe domnul Bange şi să-i spunem ce ne-a povestit Leonie, vine 
Pauli cu propunerea. 

— Nu știu, zice Tom pe un ton șovăielnic. Din păcate, n-avem 
nicio dovadă. Chiar și dacă poliția le-ar lua la întrebări, fetele oricum 
n-ar recunoaşte nimic, iar Vadim, fireşte, ar tăgădui totul. 

— Așa n-o mai scoatem la capăt niciodată! Trebuie să le dăm 
cumva în vileag. Mă credeţi sau nu, iarăși mi-a venit o idee! spune 
Kira, zâmbind cu satisfacție şi rezemându-se comod de spătarul 
scaunului. 

— Păi şi nu ne spui şi nouă? sare Pauli, privind-o plină de 
speranţă. 

Kira însă clatină din cap. 

— Răbdare! Înainte de asta, mai am câteva lucruri de pus la punct. 

Miorlau! Măi să fie! Şi pe mine mă roade curiozitatea! Ce-o mai 
pune la cale prietena mea, Kira? 


Un plan, un erou salvator şi o prietenie ca-ntre bărbați 


— Kira, eu înţeleg că vrei să-ţi ajuţi prietenii, dar părerea mea e că 
este mult prea primejdios! E treaba poliţiei să prindă răufăcători, 
nicidecum a școlarilor! 

Werner se plimbă de colo colo prin camera de zi, agitat nevoie 
mare și împungând de zor prin aer cu degetul arătător. Rareori face 
așa, numai în cazuri urgente; în rest, Werner e un individ care-şi 
păstrează cumpătul. Dar se pare că acum e o situaţie de urgenţă. Şi-i 
vorba despre Kira, care tocmai le-a povestit celor trei colocatari 
adulţi felul în care s-a gândit ea să-l dea în vileag pe Vadim ca 
spărgător al casei de bani. În planul ăsta extraordinar, mama ei, Ana, 
ar urma să joace un rol însemnat, ceea ce mie mi se pare o idee cu 
totul extraordinară. Cine să fie mai potrivit să-i întindă lui Vadim o 
cursă dacă nu Ana! 

Planul sună cam așa: Ana să-și dea întâlnire cu Vadim într-un 
local și să-i spună c-ar avea nevoie de un spărgător dibaci, 
întrebându-l totodată dacă n-ar putea s-o ajute chiar el. Că aşa ar fi 
auzit ea, că în spatele spargerii de la școală s-ar afla chiar el și ar vrea 
acum să-l angajeze și ea. Firește, pe bani buni. Şi dacă se arată de 
acord să facă treaba — țac! — e prins în cursă ca un șoarece fiindcă, 
bineînțeles, Ana ar înregistra pe ascuns, cu telefonul ei mobil, toată 
discuţia. Cu înregistrarea am merge pe urmă la poliţie, ăia l-ar aresta 
pe Vadim, iar el, în fața dovezilor zdrobitoare, ar mărturisi cine îl 
pusese să fure lucrările scrise. Şi așa, Nico nu ar mai trebui să dea 
proba din nou. Genial, nu? 

Din păcate, Werner e de cu totul altă părere: 

— Serios acum, Ana, la ce ţi-ar trebui ţie serviciile unui spărgător? 
Oricine şi-ar da seama că povestea e cusută cu aţă albă! O să se 
prindă imediat! 


— Nu-ţi face tu griji, că ştiu deja ce să zic, încearcă Ana să-l 
liniștească. 

Ana primeşte întăriri şi de la mama ei, care se vede că de-abia 
aşteaptă să-l pună pe Vadim cu botul pe labe. 

— Staţi așa, domnule profesorrr, că-i foarte simplu! Ana, tu îi spui 
lui Vadim că bijuterii de la mătuşa Daria au ajuns la casa de amanet. 
E o veeeche moștenire. Şi ai nevoie neapăraaat să le capeţi înapoi! 
Nenorocirrrea-i că n-ai niciun ban, că profesorrr așa de cărpănos! 
termină babuşca ce-a avut de zis și se pune pe chicotit. 

Werner pufneşte și rămâne împietrit. 

— Dar eu nu sunt deloc cărpănos! 

Babușca râde în hohote, se întinde după mâna lui Werner şi i-o 
strânge în fugă. 

— Ştiu asta, cum să nu știu, profesorrre! Numai că asta vrem să-l 
facem să creadă pe Vadim, care o să înghită gălușca imediat. Fiindcă 
e invidios din fire pe toți cei care au reușit în viață. Fiindcă el nu-i 
decât terchea-berchea. Așa c-o să facă mare plăcere la el s-audă 
lucruri rele despre profesor cu succes. 

Așa deci! Chiar dacă teoria asta e nouă pentru mine, sună logic. 
Babușca se pricepe la oameni, nu glumă! Se pare c-aş avea multe de 
învățat de la ea despre mergătorii ăștia pe două picioare. Cu toate 
astea, Werner nu e pe deplin convins. Își încreţește fruntea și-și 
freacă bărbia cu palma. 

— Bine, dar chiar dacă Vadim ar mușca momeala, tot e foarte 
periculos. Cred c-ar trebui să-l punem la curent pe inspectorul de la 
serviciul de criminalistică, pe domnul Bange sau cum îl mai cheamă. 
M-aș simţi mai liniştit dacă ar fi și el implicat. 

— Nu-s deloc de acord, zice Ana. Vadim a avut o groază de 
necazuri cu poliția. Dacă nu are nimic de-a face cu furtul casei de 
bani, n-aş vrea să-l vâr fără rost în povestea asta. Ori îmi 


mărturiseşte, și-atunci chiar putem dovedi că el e cel care a scos din 
școală casa de bani, ori îl lăsăm în pace. 

Werner suspină. 

— Bine atunci. Însă vin și eu cu tine. Să nu se întâmple ceva. 

— Ce să se întâmple? În cel mai rău caz, Vadim o să se arate mirat 
de ce-i cer, o să-şi bea cafeaua și o să plece. 

— Dar dacă Vadim se prinde că i se întinde o cursă și-i sare 
țandăra? Nu, vin şi eu şi m-ascund pe undeva, prin apropiere. lar 
dacă lucrurile o iau razna, sar în ajutorul tău! 

Am ştiut eu dintotdeauna că sub înfățișarea blajină a lui Werner 
se ascunde un adevărat erou! Ana îi zâmbește atât de fermecător, 
încât până şi pe mine mă ia cu fierbinţeli pe la inimioară. 

— Mulţumesc, Werner! Foarte drăguţ din partea ta. 

Babușca, care abia dacă mai are răbdare, se pornește să bată din 
palme. 

— Bun, bun! Aşa facem! 

Exact! La atac! Pe el, cu răcnete de luptă! Sigur o să mă ocup și eu 
s-aduc ceva întăriri... Că doar e o misiune perfectă pentru cei patru 
cu mușchi tari! 


XA 


— Nu știu, zău, îmi răspunde Spike fără chef, tolănindu-se mai 
bine. Mie mi-a ajuns excursia noastră până la Şcoala Gutenberg, nu- 
mi trebuie altă aventură. În plus, e weekend, vreau și eu să-mi refac 
puterile. 

Să-și refacă puterile? După ce? Slăninosul ăsta de Spike zace cu 
burta la soare cât e ziua de lungă. Mă şi mir că ştie ce-i ăla 
„wWeekend”. Dar de ce mă agit atâta? Că doar sunt destule pisici prin 


preajmă! Fac ochii roată, dar dau numai de Caramel. De Odette şi de 
Francesco nici urmă. 

— Caramel, tu ce zici? Pot să contez pe tine? 

Caramel se trage mai aproape, parcă mișcându-se cu încetinitorul. 
Mai încet nici că se poate! 

— Ultima noastră misiune a sfârşit cam prost, Winston. lar 
aventurile astea ale tale au cam început să-mi dea fiori. 

— Cum adică a sfârşit cam prost? i-o întorc, pufnind revoltat. Nu- 
i deloc adevărat! Ce, nu i-am prins pe hoți? 

Caramel se scutură. 

— Nu, amice, ei ne-au prins pe noi! Unde mai pui că ne-ai păcălit 
atunci când ai zis c-o să vină şi copiii. Ce ne făceam dacă nu aveam 
eu presimţirea aia nemaipomenită și nu rămâneam afară! Am fi fost 
terminați acum cu toţii. Nu, așa nu mai merge! Data viitoare, caută-ți 
mătăluţă alți fraieri! 

Miorlau, mare cârtitor mai e și ăsta! Lasă, că nu-i o pierdere prea 
mare, că un iepure fricos cum e Caramel oricum nu s-ar încumeta să 
se pună în calea lui Vadim. Decât să-l aud mereu bombănind, mai 
bine îmi văd singur de ce-am de făcut! Ce-i drept, ar fi frumos să mă 
pomenesc acum cu Odette, că îndrăzneala ei mi-ar prinde bine. Ce să 
mai zic că-i și foc de isteață. 

— Nu știi pe unde umblă Odette? mai încerc eu să scot de la 
sforăilă ăsta de Caramel. 

— Habar n-am. Poate că-i plecată cu Francesco să-i arate orașul. 
Că în curând, el se întoarce la Palermo. 

Francesco se cară? Asta da veste bună! Cad câteva clipe pe 
gânduri. Dar poate că nu tocmai! Așa cum văd că stau lucrurile cu 
Spike şi Caramel, măcar Francesco m-ar fi ajutat. E periculos de 
chipeș şi îi face curte lui Odette, dar, una peste alta, e un tip de 
nădejde. În orice caz, e mult mai capabil decât pușlamalele astea 


două de-aici. Oftez. Cum mai pun eu pe picioare un grup de sprijin 
pisicesc pentru Ana? 

În timp ce mă dau de ceasul morţii să completez efectivul pisicesc, 
luptându-mă cu leneși și cu fricoși, Francesco și Odette intră agale în 
curtea din spate. În sfârșit... Uite și jumătatea mai vitează! 

— Bună, Winston! mă salută prietenoasă Odette. Cum e, ţi-ai mai 
revenit după aventura prin care am trecut? 

— Mai mult decât atât! Sunt gata de una nouă. Sper că și voi, căci 
Spike şi Caramel sunt de-a dreptul terminați! 

— Ah, terminato no este niciodată Francesco! Francesco este 
mereu pronto per nuove aventurrre! 

Şi, cu un gest de actor, drăguţul cotoi alb se saltă în toată 
splendoarea înălțimii lui. Numai că azi nu mă mai deranjează câtuşi 
de puţin chestia asta. Dimpotrivă, mă bucur că în sfârșit am parte şi 
eu de întăriri. Că de cârcotelile de-aici, de prin curtea din spate, m- 
am săturat până-n gât. 

— Prea bine! Tu cum stai, Odette? 

— Normal că sunt alături de voi! Oricum nu vă pot lăsa singuri 
unul cu celălalt. Ar fi mult prea periculos. Ei bine, despre ce-i vorba? 

Le explic pe scurt celor doi planul Anei și al Kirei. Odette și 
Francesco mă ascultă cu atenţie. 

— ...Aşa, şi Werner crede că Ana ar avea nevoie de o escortă, în 
caz că lucrurile o iau razna. lar eu cred că are dreptate. Și ce-i mai 
bun și mai bun decât un erou salvator? 

Fac o pauză pentru efect, iar Odette lasă capul pe-o parte. 

— Trei eroi salvatori? 

— Exact! Ştii ce vreau să spun cu asta, Odette. Așa că iată ce 
propun: de îndată ce aflu când se lansează operaţiunea, vin și vă dau 
de știre. După aia, ne luăm după Ana, Kira și Werner. Şi așa, cu toții 


laolaltă, o să avem grijă ca ticălosul de Vadim să ajungă acolo unde îi 
e locul: după gratii. 

Încântat, Francesco ţopăie de colo colo. 

— Foarrrte bene! Este aproape como la Palermo! Acolo am şi puso 
eu mea labele pe cel mai pericoloso raufacatore. Așa că, la aşa una 
coza te ajuto con mare plăcere, amico mio, Winston. Per mine, este 
una coza de onore, collega! 

Odette zâmbește încurcată. 

— la te uită ce prietenie se leagă aici, aşa, ca-ntre bărbaţi! Foarte 
frumos! 

Mă abţin de la vreun comentariu. Una peste alta, cred totuși că 
exagerează! 


Un drum primejdios până la cafenea 


Miorlau şi miaaauuuu! În sfârșit îi dăm drumul! E electrizant! 
Vadim s-a învoit să se întâlnească cu Ana într-o cafenea micuță, 
deschisă de curând. Totul a fost pus la punct: masa a fost rezervată, 
ba chiar și una în plus, într-un colț al încăperii alăturate. La cea de-a 
doua masă ar urma să stea Werner și babușca, pentru a putea 
interveni la nevoie. Kira, Tom şi Pauli au făgăduit ca, de data asta, 
să-i lase pe cei mari să se descurce singuri, chiar dacă Tom a fost cel 
care i-a setat Anei telefonul mobil, astfel încât tot ce se plănuise să 
meargă ca uns. Ana avea să ţină telefonul în micul suport de masă în 
care se puneau meniurile. Telefonul ei urma să transmită tot ce 
recepționa către telefonul mobil al lui Werner. Așa că profesorul 
putea înregistra discuţia dintre Ana şi Vadim și avea să își dea seama 
imediat dacă se întâmplă ceva în neregulă. Chiar că-s deștepţi copiii 
ăștia! 

Francesco și Odette s-au hotărât să aștepte împreună cu copiii în 
gangul intrării unei clădiri din apropiere. De acolo o să aibă vedere 
perfectă spre cafenea şi, pentru că masa rezervată e chiar lângă 
fereastră, o să-i poată urmări pe Ana și Vadim. În ceea ce mă priveşte 
însă, nimeni nu mă poate opri să mă fâțâi cât poftesc în miezul 
evenimentelor. Și sunt hotărât să mă strecor în cafenea, alături de 
Ana și Werner, și să-mi găsesc pe-acolo un post potrivit de 
observaţie, astfel încât eu să-l pot vedea pe Vadim, dar el pe mine nu. 
Pentru un motan, asta e floare la ureche! Nici măcar proprietarul 
cafenelei n-o să fie în stare să-mi stea în cale. 

Pe drum către locul operaţiunii, sunt așa de emoționat, că iarăși 
începe să mă doară burta. Numai că n-am vreme acum de așa ceva, 
căci... sunt un motan în misiune! După încă două colțuri de stradă, 
iată-mă ajuns. Eu sunt primul în fața cafenelei, pentru că toți ceilalți 


îmi par azi incredibil de mocăiți. Aşa că mă așez în fund în fața ușii 
localului și miorlăi în sinea mea. 

Ana vine la mine. 

— Winston, ce-nseamnă asta? Dacă te vede Vadim, precis o să 
devină bănuitor. 

În privinţa asta, Ana are dreptate. În povestea cu țigările de 
contrabandă, eu şi Vadim chiar am avut de-a face unul cu altul. De 
fapt, Vadim a avut de-a face cu Kira, pentru că ea se afla pe vremea 
aia în pielea mea. Fireşte, Vadim nu ştie nimic despre aşa ceva. 

— Hai, valea! Du-te, te rog, la celelalte pisici şi la copii! mai spune 
Ana, însoțindu-și vorbele cu o mişcare unduită a mâinii, prin care 
încearcă să mă alunge de unde mă proptisem. 

Îndărătnic, rămân însă pe loc, parcă lipit de ușă. 

— Winston Churchill! Pleacă! Vadim trebuie să apară dintr-o clipă 
în alta. Ce, vrei să dai totul peste cap? 

În mod normal, atunci când Ana mă strigă pe numele întreg, mă 
fac imediat băiat cuminte. Altfel, de obicei mă paște un perdaf în 
toată regula. Numai că azi îmi iau inima-n dinţi şi îndrăznesc să nu 
ascult de vorbă bună; iar atunci când, în sfârşit, ajung la faţa locului 
și Werner și babușca și deschid ușa cafenelei, dau pur și simplu 
buzna înăuntru, sperând să nu fiu dat imediat afară în șuturi. 

Spre norocul meu, înăuntru e destul de multă agitaţie, așa că 
niciunul dintre clienţi nu mă bagă în seamă. Îmi rotesc iute privirea 
prin cameră și descopăr că între unele mese se află nişte panouri 
despărțitoare, pe sub care te poţi ascunde foarte bine. Mai ales atunci 
când ești negru ca noaptea, pentru că aşa sunt și panourile astea 
despărțitoare. De cum se aşază Ana la masa rezervată, iau și eu 
poziţie sub panoul imediat învecinat și mă ghemuiesc cât mai bine la 
adăpostul lui. Aici cu siguranță Vadim n-o să mă vadă, mai cu seamă 
că n-o să aibă ochi decât pentru Ana! 


Werner şi babuşca se retrag în încăperea din spate. Începem să îl 
aşteptăm pe Vadim. Iarăşi mă doare burta. „Nu acum”, îmi zic în 
sinea mea, chircindu-mă puţin mai mult lângă panoul despărțitor. 

În sfârşit, se deschide din nou ușa cafenelei, iar la urechi îmi 
ajunge un glas cunoscut. 

— Bună, Ana! Nici nu-ţi închipui cât de mult m-am bucurat că m- 
ai sunat! 

Vadim se îndreaptă către masă. Ana se ridică de pe scaun, iar el o 
pupă pe obraji şi se așază pe locul de vizavi. 

— Mi-ai spus la telefon că ai nevoie de ajutorul meu. lată-mă! 

Nu pot să văd fața Anei, dar presupun că la asemenea vorbe 
răspunde cu zâmbetul ei timid şi irezistibil, ăla pe care și iubitul meu 
Werner îl găsește minunat. 

— Da, îţi mulțumesc că ai venit. Ce vrei să bei? 

— Doar o cafea. Tu? 

Vadim cheamă o chelneriță şi îi comandă două cafele, iar fata se 
întoarce în scurt timp, așezând ceva pe masă. Din ascunzătoarea 
mea, adulmec mirosul inconfundabil al cafelei. 

— Aşa... păi uite despre ce-i vorba, începe Ana, cu frământare în 
glas. Tu îți mai aduci aminte de mătușa Daria? 

— Îhî, mormăie Vadim. 

— Află atunci că mătușa Daria avea o mulţime de bijuterii 
valoroase. Veche moştenire de familie. După moartea ei, ar trebui să 
le capăt eu, pentru că Daria n-are copii, iar eu sunt singura ei 
nepoată. 

— Aha. 

Vadim pare ușor plictisit. Nici nu mă mir. Probabil că în loc să 
cugete la bijuteriile mătușii Daria, ar prefera s-o strângă de mâini pe 
Ana, cu gândul la un viitor împreună. 


— În orice caz, de vreo jumătate de an, mătușa Daria şi-a dus 
bijuteriile la o casă de amanet. Avea de plătit la dentist o lucrare 
foarte scumpă și nu avea niciun ban. Aşa că a dus bijuteriile acolo şi 
a căpătat în schimb un credit. 

— Mda, e rău de tot fără bani, comentează Vadim sec. 

Da, ştie el ce ştie! 

— Așa, şi dacă nu înapoiază creditul cât de curând, bijuteriile o 
să-i fie vândute la licitație. Numai că n-are bani de așa ceva. După 
cum Nici eu și nici mama n-avem. 

— Bine, dar tu parcă ai o slujbă. Ce, nu te plătește bine profesorul? 

Câteva clipe, Ana șovăie. Hai, fa-ți curaj odată și zi-o! Că altfel 
sigur o să intre și Vadim la bănuieli. 

— Mda, din păcate, nu. Plătește foarte prost. lar de împrumutat 
bani în avans de la el nici nu poate fi vorba. 

Vadim fluieră a pagubă. 

— Carevasăzică am avut dreptate! Profesorul e un cărpănos şi, 
după ce că-i bătrân, mai e şi-un zgârie-brânză! Mai bine rămâneai cu 
mine! 

— Ăăă, da. Ce să zic, mintea cea de pe urmă. D-aia am nevoie de 
ajutorul tău acum. 

Din ascunzătoarea mea, îl văd pe Vadim cum își ridică braţele a 
neputinţă. 

— Îmi pare rău, dar, din păcate, nici eu nu stau bine cu banii. 
Altfel fireşte că te-aș împrumuta. 

— Dar nici nu trebuie să faci asta. Am altă idee. 

— Și anume? 

— Păi... dar ştii, te rog să nu te superi! Nu-i decât o întrebare. 

— Sigur, cum să mă supăr? Dă-i drumul! 

— A ajuns până la mine un zvon cum că ai fi furat pentru cineva 
casa de bani de la școala Kirei. Cu alte cuvinte, că te-ar fi pus cineva. 


Şi mă întreb dacă n-ai face așa ceva şi pentru mine. Fireşte, contra 
cost. 

Îmi ţin respiraţia şi aştept încordat răspunsul lui Vadim. Între 
timp, mormăielile din burtă au ajuns atât de serioase, încât mi-e 
teamă c-o să mă dea de gol. lar Vadim ăsta nu mai răspunde şi el 
odată! Pare să chibzuiască. Milostiv zeu al pisicilor, doar nu ne-am 
înşelat în privinţa lui! 

— Eşti bine informată. Așa-i, i-am făcut cuiva un serviciu cu casa 
de bani. Am dat lovitura împreună cu doi tovarăși de-ai mei, numai 
că n-a fost vorba de bani, ci de niște lucrări scrise. 

Ura, ura, URRRAAA! Și de trei ori miorlau și miau! Sfântă sardină 
în ulei, în sfârșit mărturisirea pe care o aşteptam! Sunt atât de 
entuziasmat, încât mai că-mi vine să sar din ascunzătoare. Dar, 
pentru că sunt un motan isteţ și chibzuit, rămân la pândă. 

— Drept să spun, d-asta ţi-am și dat întâlnire atunci, spune Vadim 
și rânjeşte. 

— Dar ce-are întâlnirea noastră cu furtul casei de bani? Şi eu care 
am crezut că voiai să mă mai vezi, fiindcă lucrai pe-aproape. 

Deodată, rânjetul se lățește pe faţa lui Vadim, de se face cât o 
banană. 

— Și asta. Voiam să te şi văd. Dar, înainte de orice, voiam să fac o 
copie după cheile din legătura ta. 

— Cum? rosteşte Ana cu nemaipomenită revoltă în glas. 

— Păi da, fiindcă atunci când ne-am revăzut pe stradă mi-ai 
povestit că ai început să lucrezi ca profesoară de muzică la școala 
Kirei. Așa că, punând totul cap la cap, am ajuns la concluzia că e 
foarte posibil să fi primit şi tu o cheie de la intrarea în școală. 

— Vadim, ce-ai făcut?! răsună glasul Anei, plin de mânie. 

— A fost foarte simplu. Când eram la cafea, tu te-ai dus pentru 
scurt timp la toaletă. Atunci am scos din geanta ta legătura de chei și, 


cu niște plastilină, am luat amprenta fiecărei chei în parte. Slavă 
Domnului, n-au fost prea multe. Aşa că, atunci când te-ai întors la 
masă, eu îmi terminasem de mult treaba. 

Acum se aude limpede că Ana răsuflă din greu. 

— Eşti pur şi simplu insuportabil! Eu... îmi... 

Aoleu, sper ca Ana să-şi păstreze cumpătul și să nu uite totuşi că 
se află aici în misiune! 

— Ei, şi tu, Ana! încearcă Vadim s-o potolească, râzând. La urma 
urmelor, n-am făcut decât să le dau o mână de ajutor unor şcolari. 
Dacă zici că şi tu ai nevoie de sprijinul meu, o să te-ajut și pe tine! 

Câteva clipe de tăcere, un glas care se drege, după care, spre 
norocul nostru, Ana își vine din nou în fire: 

— Ăăă... mda... atunci, dacă ai putea să m-ajuţi și pe mine să pun 
mâna pe bijuteriile mătuşii Daria, ţi-aș rămâne adânc 
recunoscătoare. Uite, deocamdată aș putea să-ți dau pentru treaba 
asta două sute de euro. Iar restul bijuteriilor de la casa de amanet 
poţi, bineînţeles, să le păstrezi sănătos. Merită afacerea, chiar și 
pentru tine. 

— Ana, cum spuneam: o să te-ajut. Dar numai cu o condiţie. 

— Ce, nu ajung două sute de euro? 

Vadim oftează din greu. 

— Nu, puţin mă interesează pe mine banii. Vreau să te întorci la 
mine. Adică te ajut numai dacă laşi slujba de la babacul ăsta tont de 
Hagedorn și te muţi din nou cu mine. 

Miorlau! Era la mintea cocoșului că aşa un infractor o să încerce să 
profite de situație! Nu, dintr-un asemenea pungaș n-avea cum să 
iasă în vecii vecilor vreun gentleman! 

Ana trage cu nădejde aer în piept, ca atunci când te vezi silit să iei 
o hotărâre grea. Chiar că-i mare actriță! 

— Bine, Vadim. Accept. Mă întorc la tine. 


Vadim se apleacă spre Ana și-i apucă mâna. Grrrr și ptiu! Zău 
dacă n-aveam chef să mă reped pe sub panoul despărțitor şi să-l 
mușc! 

— Ana, la clipele astea am visat mereu în cursul ultimelor luni. 
Mă faci cel mai fericit bărbat. 

Ha! Dac-ar şti el! 

— Cred că, pentru a sărbători o asemenea zi, ar trebui să bem ceva 
deosebit. la să vedem noi dacă-n crâşma asta au şi ei vreo șampanie 
mai ca lumea. 

Cu aceste cuvinte, Vadim se întinde peste masă și... trage un 
meniu din suportul de masă! Numai că face totul cu o mișcare atât 
de energică, încât saltă de la locul lui tot suportul. Oh, nu! Sper să nu 
se întâmple acum tocmai lucrul de care mă tem! 

Buuuf! Din nefericire, exact asta se întâmplă. Telefonul mobil, cel 
atât de grijuliu dosit, cade pe blatul mesei, chiar sub ochii lui Vadim. 


Un fost prieten primejdios, un erou al zilei şi nişte talente 
surprinzătoare 


Mă trag până la marginea panoului despărțitor, ca să pot vedea 
mai bine. Vadim cască ochii la telefonul mobil care zace pe masă, în 
faţa lui. 

— Asta ce mai e? face el, întinzând mâna după aparat. E-al tău 
cumva? 

— Ăăă, nu, de ce? răspunde Ana, cu tremur în glas. 

Vadim vâră o mână într-un buzunar al pantalonilor, scoate la 
vedere propriul lui telefon mobil și formează un număr. Peste câteva 
clipe, telefonul Anei începe să bâzâie. 

— Nu mai spune! Zici că nu-i al tău? Ciudat aparat, văd că se- 
apucă să sune dacă formezi numărul tău de telefon. lar dacă mă uit 
mai bine la afişaj, văd că se află chiar acum în legătură cu un alt 
telefon mobil. 

Vadim își face o socoteală scurtă. Dar una chiar FOARTE scurtă. 

— la spune-mi, e posibil cumva ca, invitându-mă aici, să fi vrut 
să-mi întinzi o cursă? Am fost cumva ascultați? 

— Vadim, nici vorbă de aşa ceva! Nu poate fi decât... o 
întâmplare. 

Vadim sare de la masă şi o prinde pe Ana de încheietura mâinii. 

— Tu chiar mă iei drept prostul proştilor, ticăloaso! Ce vrei de 
fapt de la mine? Să vii cu mine imediat. Lămurim noi totul afară. Și 
Dumnezeu să te aibă în pază dacă nu-mi vii cu o explicaţie fără 
cusur! 

O smulge de pe scaun pe Ana, care e mult prea înspăimântată ca 
să i se împotrivească. Aş vrea să ies din ascunzătoare, dar chiar 
atunci mă copleşesc așa niște crampe la stomac, că de abia mă pot 
mişca. Ce nenorocire! Mai rău nici c-aş fi putut s-o păţesc! Ce s-o 


întâmpla cu mine? Dar Werner pe unde o fi? Că doar trebuie să fi 
auzit şi el toate astea! 

Vadim a târât-o pe Ana afară pe ușă. Mă târâi şi eu cu greutate pe 
urmele lor. Câţiva clienți din jur aruncă după noi priviri împietrite, 
dar se pare că nimeni n-are niciun chef să se bage unde nu-i fierbe 
oala. Grozav, n-am ce zice! Voi, oamenii, sunteţi ca niște baloturi de 
paie nesimţitoare! Nu vă mișcaţi decât dacă-i pielea voastră în joc. 
Sfântă sardină în ulei, pe unde o fi Werner? 

În sfârșit apare și el, venind în fugă dinspre încăperea din spate a 
cafenelei, urmat îndeaproape de babușca. Izbeşte ușa în lături și 
tustrei dăm năvală în stradă. Acolo, pe porțiunea de trotuar din fața 
cafenelei, se află Vadim şi Ana. El continuă s-o ţină strâns de braţ și 
să ţipe la ea, cu o furie neîmblânzită. Ana încearcă să se apere, 
urlând și ea la Vadim, dar el nu se potolește şi pace. Ce mai, un 
tablou de groază! Poate că tot mai bine am face dacă am chema 
poliția. 

— Hei, dumneata! Fă bine și lasă imediat femeia în pace! i se 
adresează Werner lui Vadim, cu glas răspicat, dar potolit. 

Vadim se întoarce către profesor. 

— Ce-i, măi, nenorocitule! la vezi-ţi tu de treaba ta, că asta-i o 
problemă de familie! 

Vadim e atât de pornit, că nici nu își dă seama că a început să facă 
spume la gură. Oare şi oamenii turbează? 

— Nu-ţi mai spun decât o singură dată, după care chem poliția: 
las-o imediat pe Ana în pace! 

Vadim încremeneşte şi o strânge pe Ana de încheietură şi mai 
tare. 

— Așa deci, vă cunoaşteţi? N-oi fi cumva profesorul ăla? 

— Ba da, îi răspunde scurt Werner. 

O strălucire primejdioasă se ivește în privirea lui Vadim. 


— Nu mai spune, zdreanţă bătrână vrea s-o facă pe eroul! strigă el 
în bătaie de joc. Ştii ce? Nu crezi c-ar fi trebuit să te fi încumetat la 
aşa ceva cu câţiva ani în urmă? Oricum, mă bucur că ne întâlnim în 
sfârşit, că și-așa am o socoteală de încheiat cu tine. Nimeni nu-mi ia 
mie femeia! 

— Vadim, termină cu toată nebunia asta! strigă Ana, care, între 
timp, şi-a recăpătat glasul. Și dă-mi drumul odată! 

Se mai smucește o dată mai zdravăn şi chiar izbutește să se 
elibereze din strânsoarea lui, pentru că se pare că Vadim nu-i mai dă 
prea multă atenţie, fiind mult mai interesat de Werner. 

Tipul face un pas spre profesor, cu mişcări de animal de pradă, 
gata să sară la atac. lar eu încep să simt cum mi se ridică tot părul de 
pe spinare, dinspre vârful cozii până spre ceafă. E primejdie mare la 
mijloc. 

— Tu m-auzi, moșule? Nimeni nu-mi ia femeia! 

— Vadim, ce-nseamnă asta? strigă Ana la el. Domnul profesor nu 
m-a luat deloc de la tine. Te-am părăsit atunci fiindcă eşti ţicnit de-a 
binelea... Ce, ai uitat? Aveam nevoie de un acoperiș deasupra 
capului, iar el, în bunătatea lui, mi l-a oferit. Atât şi nimic mai mult! 

Din păcate, Vadim nu e deloc atent la ce spune Ana. În schimb, 
mai face un pas spre Werner și scoate la iuțeală ceva din buzunar. Ce 
naiba o fi? Mă uit mai atent și... Milostiv zeu al pisicilor, e un 
CUŢIT! 

Werner înghite în sec. 

— Aţi înnebunit de tot? Lăsaţi chestia aia deoparte! 

Vadim râde. 

— Da, hai că acum ai și făcut în pantaloni, nu? Hai odată! Arată- 
mi şi mie de ce ești în stare! 

Se apropie tot mai mult de Werner, fluturând cuțitul prin aer. 
Werner se trage un pas înapoi, numai că nu prea are unde. A ajuns 


aproape cu spatele la zid. 

Cu coada ochiului, observ că babușca scotoceşte prin poşetă. Te 
pomeneşti c-o fi având și ea un cuţit! Dar la fel de bine ar putea să-și 
caute și rujul de buze, nu? Pe femeia asta o cred în stare de orice, 
chiar și să se apuce liniştită să se rujeze! 

Între timp, Vadim a ajuns chiar în faţa lui Werner și îl ameninţă cu 
cuțitul. 

— Hai, profesore! Apără-te dacă eşti în stare! 

Oh, nu! Ce să facă acum bietul meu profesor? Că pe-acolo, pe la 
universitatea aia a lui, sigur n-a apucat să dobândească cine şi ce 
experienţă cu răufăcătorii violenţi! Dar de ce mama naibii trebuie să 
mă simt şi eu tocmai acum în halul ăsta de rău? Ce ghinion că nu pot 
să ajut! 

Pe când stau așa la sfadă cu mine însumi, lucrurile o iau razna. 
Prin faţa mea zboară ceva ca o nălucă alburie, care se înfige în braţul 
lui Vadim. El scoate un răcnet de durere şi se clatină pe picioare, 
dându-se un pas înapoi, lucru de care profită Werner, pentru a lansa 
un contraatac fulgerător. Își ia avânt şi-i arde lui Vadim, direct în 
față, o lovitură de pumn straşnică! Lui Vadim îi piere piuitul. Cade 
într-o rână, ca un sac cu faină, și rămâne întins pe jos. 

Ca trăsnetul, nu altceva! Oare Werner a fost boxer profesionist 
într-o viaţă anterioară? 


XXX 


— Doamnă Kovalenko, aţi făcut foarte bine că ați chemat poliția! 
A fost o hotărâre înțeleaptă. Zău dacă pricep de ce toată lumea de- 
aici ține neapărat să facă pe polițistul! spune domnul Bange, fără să 
mai contenească cu laudele pe care i le aduce babușcăi. 


Bătrâna nu-și mai încape în piele de mândrie. Fiindcă adevărul 
este că acolo, în fața cafenelei, babușca nu băgase mâna în poşetă 
după rujul de buze, ci după telefon. Nici nu s-a prăbușit bine Vadim 
pe asfalt, că de după colț au și apărut în viteză două mașini de 
patrulare. Până să-şi vină el în fire, se afla din nou pe bancheta din 
spate a unei mașini de poliție, cu mâinile încătușate. 

Presupun că la ora actuală se află într-o primitoare celulă de 
închisoare, în timp ce noi — din nou! — stăm în bine-cunoscuta 
noastră secție de poliţie și primim cuvenita dojană din partea 
domnului Bange. 

— Oricum aţi da-o, vi l-am cam oferit pe tavă pe făptaș, ne apără 
Werner timid. Fiindcă sunt sigur că înregistrarea audio a prins bine. 

Domnul Bange dă ochii peste cap. 

— Ştiţi ce, vă rog... nici nu mai vreau s-aud de-așa ceva! E strict 
interzis să înregistrezi conversații pe ascuns, fără mandat. Pentru așa 
ceva până și poliția are nevoie de permisiunea unui judecător! Așa că 
vă rog, nu mai pomeniți despre asta, domnule polițist de ocazie! 

— Scuze, bâiguie Werner. 

Ana îşi drege glasul şi spune: 

— Domnul Hagedorn n-are nicio vină. Dimpotrivă, el chiar a vrut 
să vă sune imediat. De vină-s numai eu, care am avut ideea să încerc 
mai întâi după capul meu. Între timp, mi-am dat și eu seama că a 
fost o prostie din partea mea. 

Domnul Bange suspină. 

— Mda, cel puţin de data asta copiii s-au ţinut deoparte, zice 
polițistul, aruncând o privire spre Kira, Pauli și Tom, care stau 
cuminţi pe niște scaune şi tac mâlc. Până la urmă însă, totul s-a 
rezolvat. Căci domnul Todorovici a recunoscut implicarea în lovitura 
dată la Gimnaziul Wilhelmin. Celelalte motive o să le aflăm cu 


siguranță pe parcursul audierilor care vor urma, dar bănuiala 
voastră a fost corectă. 

— Ha, vedeți? izbucnește Ana, bătând din palme. 

Bange o privește cu reproş. 

— Chiar şi-așa, v-aţi convins și dumneavoastră cât de repede 
poate să scape de sub control o asemenea situaţie. Nu uitaţi c-a fost 
cât pe ce să se lase cu lovituri de cuțit! 

Werner dă din cap, aprobator. 

— Da, îi sunt chiar foarte recunoscător pisicuţei ăleia albe. Dacă 
nu era ea... Chiar că-i eroul momentului. 

Aici are dreptate. Era să uit. Sau, mai cinstit fie spus, am încercat 
să trec sub tăcere amănuntul ăsta, dar adevărul e că eroul 
momentului se cheamă Francesco. Căci năluca aceea alburie fusese 
colegul nostru italian, cel care, cu un curaj nebun, s-a aruncat asupra 
lui Vadim, făcându-l astfel să piardă controlul asupra situației. Jos 
pălăria, că doar a fost o figură de toată admiraţia! La urma urmei, e 
exact cum spusese și Spike despre el atunci când Francesco şi-a făcut 
prima dată apariția: un veritabil bătăuș de cartier, oțelit în realitatea 
cea crudă din Palermo! 

Dacă nu aş fi avut probleme cu burta, firește că nici eu n-aș fi 
procedat altfel. Numai că în cazul de față e valabilă, din păcate, 
vorba aia veche cu mortul de la groapă, care nu se mai dezgroapă. 
Aşa se face că salvatorul e acum Francesco. Şi nu Winston. Miorlau... 
Deodată, mi s-a făcut din nou rău. 


O surpriză. Ba nu, chiar două 


Fiindcă tot veni vorba, nu merită întotdeauna să dai dovadă de 
vitejie. Așa și cu Francesco, care, momentan, nu s-a ales cu mai nimic 
din intervenția lui de clasă mondială. Dimpotrivă. Fiindcă după ce a 
încasat un pumn de la Werner, Vadim s-a prăvălit peste motan, 
aproape îngropându-l sub el, iar acum bietul Francesco, cu o labă 
scrântită și o fractură de coastă, a încăput pe mâinile doctorului 
veterinar. Sau, mai bine zis, pe cele ale doctoriței noastre veterinare, 
doamna Wilmes. Că acolo l-a dus poliţia după curajoasa lui 
intervenţie. 

La întoarcerea de la secția de poliție, eu și Werner trecem pe la 
Francesco. Ana, babușca, copiii şi Odette au apucat-o deja spre casă. 
Numai eu a mai trebuit să trec pe la doamna doctor, pentru că lui 
Werner i s-a părut că sunt mai bleg decât de obicei. 

URĂSC vizitele la doctorul veterinar şi abia după ce sunt urcat pe 
masa de control îmi dau seama ce grea a fost pentru mine ziua de 
azi. Doamna doctor Wilmes îmi masează burtica pe toate părțile, 
după care se întoarce către Werner. 

— Mda, chiar se aud niște chiorăituri din intestinele lui. A mâncat 
ceva mai neobișnuit? Ceva ce nu e de obicei în meniul lui, ca să zic 
așa? 

Werner clatină din cap. 

— Nu, din câte ştiu eu, nu. De când a halit pe ascuns o oală 
întreagă de paste cu carne tocată, stăm cu ochii pe el. 

Doamna doctor Wilmes râde. Grozav, ce să zic. Acum mi-am 
făcut reputaţie de mâncău! 

— Sau a avut parte de ceva stres în ultimul timp? întreabă 
doctoriţa. 


— Ce-i drept, a avut. N-o să vă spun toată povestea, dar motanul 
ăsta a trecut azi prin unele încercări. 

— Hm. Asta ar putea fi o explicaţie. Pentru că am impresia că 
Winston e cam încordat. Și e şi foarte adevărat că unele animale pur 
și simplu nu suportă deloc starea de stres. Poate nu-i trebuie decât 
puţină linişte. 

Şi mai grozav. lată-mă acum şi mâncău, și molâu! 

— Un sfat cum nu se poate mai bun, îi dă dreptate Werner 
doctoriței Wilmes. Între altele, până şi nouă ne-ar prinde bine puţină 
liniște. 

— Exact. Dar dacă nu se schimbă nimic, treceţi mâine din nou pe 
la mine. Atunci o să-l cercetez cu ceva mai multă atenţie. Celălalt 
motan al dumneavoastră a început să se simtă deja mai bine. l-am 
dat un analgezic și i-am imobilizat lăbuța cu nişte aţele, ca să-i fie cât 
de cât protejată. Dar nu-i nimic grav. Puteţi să-mi dați adresa 
stăpânului? Pentru nota de plată! 

Werner oftează. 

— Mi-e teamă că va trebui să plătesc tot eu. Fiindcă nu-i cunosc 
stăpânul. Copiii spun că motanul ăsta s-a pripăşit pe aici. Poate ar 
trebui să-l duc la un adăpost de animale. 

Doctorița Wilmes cade pe gânduri câteva clipe. 

— la staţi puţin! O să verific dacă nu poartă cumva microcip, ca să 
pot să-l caut în banca noastră de date. Nu ne rămâne decât să sperăm 
că stăpânul l-a înregistrat. 

Se duce până la ușă și o deschide. 

— Miriam, poţi să-mi aduci motanul cel alb din cuşca cu numărul 
unu? Mulţumesc! 

Câteva minute mai târziu, hop și Francesco lângă mine, pe masă. 

— Ciao, drrrrago mio! mă salută el cu prietenie în glas. 

— Bună, Francesco! Te simţi mai bine? 


— Certo. lo no conosco de niciun felo, ce mai vor acum și oamenii 
acești de la mene? 

— Vor să afle al cui eşti. Adică vor să vadă dacă ai vreun cip. 

— Ce?! se ghemuiește Francesco, de parcă ar vrea cineva să-l 
lovească. 

Ce ciudat! Un motan atât de curajos n-ar fi trebui să se teamă de 
un aparat de citit cipuri! 

Doamna doctor Wilmes îl palpează pe Francesco la gât şi chiar dă 
de un cip, şi apropie de locul cu pricina un aparat care, în mare, 
aduce cu telecomanda de televizor a lui Werner. 

— Aşa, hai că numărul îl am deja. Să mai sperăm că băieţelul ăsta 
e şi înregistrat în baza de date. Mă-ntorc imediat. 

Nu trece prea mult timp și doctorița revine în cabinet, ținând în 
mână un bilețel. 

— La fix! exclamă ea veselă. Băiatul răspunde la numele de Franz- 
Josef?” și e din Weddelbrook. Asta-i un cătun pipernicit din câmpia 
de pe lângă Bad Bramstedt, din Schleswig-Holstein!2.. Întâmplarea 
face să cunosc locurile, fiindcă în împrejurimile orășelului Bad 
Bramstedt mergeam să joc golf. Numele stăpânei lui Franz-Josef e şi 
el înregistrat, o anume Antonia Meister. 

Franz-Josef din Weddelbrook? ÎI fixez cu privirea pe Francesco. 
Acesta, încurcat, a plecat ochii în pământ. 

— Să ţin la mine motanul și s-o sun pe doamna asta, Meister? 

— Nu, nu-i nevoie. Îl iau cu mine şi o caut eu pe doamnă la 
telefon. Chiar trebuie, fiindcă motanul ei m-a scos din mare necaz. 
lar pentru aşa ceva, merită o răsplată. O să-i dau voie să se 
tolănească pe canapeaua noastră după pofta inimii, până o să se 
arate stăpâna lui. 


XA 


Bine măcar că Franţi ăsta e mai suplu! Că dacă ar fi fost Spike în 
locul lui, n-am mai fi încăput doi motani în cuşca de transport în care 
ne-a vârât Werner pentru drumul spre casă. În tot timpul ăsta, deși 
mă roade curiozitatea, mă hotărăsc să mai rabd o ţâră, până când 
Francesco o să-și dea drumul la gură de unul singur. De fapt, cel mai 
bine spus ar fi că încerc să rabd. Până la urmă, chiar că nu mai rezist 
ȘI ZIC: 

— Ce-a vrut să spună doamna doctor Wilmes atunci când a zis că 
ești din Weddelbrook? N-oi fi eu cine ştie ce specialist, dar nu sună 
chiar a localitate de pe lângă Palermo. Şi, la drept vorbind, nu sună 
nici măcar a nume italienesc. Ce să mai zic de numele tău, Franz- 
Josef. Habar n-aveam că porți un nume german. 

Francesco nu scoate o vorbă. 

— Hei, collega! Cu tine vorbesc! Ce se-ntâmplă? 

— Totu-i adevărat, rostește colegul de cușcă, rămânând mai 
departe cu ochii în pământ. Nu mă cheamă Francesco, ci Franz-Josef. 
De cele mai multe ori însă, Antonia, colocatara mea omenească, mă 
alintă strigându-mă Franţi. Şi nu locuiesc la Palermo, ci pe undeva 
pe-aici, pe la țară. În regiunea Holstein. Cam pe la jumătatea 
drumului înspre Marea Baltică. 

Așa ceva e chiar bomba bombelor! Ce bătăuș de cartier? Frances... 
ăăă... Franz-Josef nu-i decât un motan de la ţară! Un mocofan din 
nord! Și uite că, dintr-odată, i-a dispărut până și accentul ăla 
italienesc îngrozitor. Nu mai pot să-mi stăpânesc chicotelile. Franţi 
priveşte posac, dar nu mai scoate nicio vorbă. Dar cum îmi revin, mă 
iau iar de el și îl întreb: 

— De ce ai născocit toată povestea asta? 

— Mda, oare de ce? 

— Păi nu ştiu. Spune-mi tu. 


— Ce nu ţi-e clar? Am vrut să fiu și eu... cineva. 

— Cineva? 

— Da. Așa ca tine. Adică în ochii lui Odette. 

Oi fi eu un motan isteţ, dar nu pricep cum vine treaba asta. Ce-o fi 
vrând să spună? 

— Nu prea te înțeleg. Cum adică „în ochii lui Odette”? 

— Păi stai să vezi: Antonia asta a mea tocmai urmează un curs 
practic pe aici, prin Hamburg. Cum mă plictiseam în camera ei, m- 
am apucat să umblu prin oraș. Când m-am nimerit pentru prima 
oară în curtea voastră, nu m-aţi băgat niciunul în seamă. O vreme, v- 
am ţinut sub observaţie. Adică pe tine și pe Odette. Şedeaţi pe 
acoperișul platformei pubelelor. Tu povesteai ceva, iar ea te privea 
cu atâta admiraţie și afecțiune, că oricine şi-ar fi dat seama că pentru 
ea ești cu totul deosebit. Odette e o minunăţie de pisică şi simțeam că 
mă topesc de invidios ce eram pe tine. Atunci când, câteva zile mai 
târziu, am întâlnit-o în lipsa ta, da... ăăă... mda, m-am prefăcut pur 
și simplu că sunt aventurierul Francesco. Ca s-o impresionez, 
pricepi? Antonia mea e moartă după bărbaţii italieni, mereu 
povestește ce temperamentali sunt ăștia și cât farmec au... Mi-am zis 
că poate chestia asta funcționează și la pisici. lar Palermo e singurul 
oraș italian de care am și eu cât de cât cunoştinţă, fiindcă 
proprietarul pizzeriei preferate a Antoniei vine din Palermo. 

— Adică toate astea sunt scorneli? Toată trăncăneala aia despre 
Italia? Ca s-o impresionezi pe Odette? Zău dacă pricep! 

Frânţi lasă capul în jos. 

— Știu, a fost o prostie din partea mea, dar nu mai aveam cale de 
întoarcere. Accentul, numele, poveştile alea despre Palermo... Cum 
aş fi putut să explic că totul era o minciună? Și câte și mai câte n-am 
mai îndrugat... Cu toate astea, Odette vorbește numai și numai de 
tine. 


Un lucru-i sigur: Franţi ăsta are o imaginaţie bogată. Oare eu aş 
putea să inventez așa o poveste năstrușnică? Cine ştie. Oricum, o 
făcuse pentru Odette și aici pot să-l înțeleg. Preţ de câteva clipe, cad 
pe gânduri. 

— Se pare că nici nu era nevoie de atâta strădanie. 

— Cum așa? 

— Păi așa cum s-a dovedit chiar azi, Francesco, chiar și sub 
numele de Franz-Josef, e un motan de toată isprava. Un motan 
excepţional! am adăugat, zâmbind pe sub mustăți. 

— Chiar crezi? mă întreabă Franti, privindu-mă cu mare îndoială. 

— Si, certo, cum ar spune Francesco. E cât se poate de clar. Ai fost 
foarte curajos când ai sărit asupra lui Vadim! Fără tine, s-ar fi putut 
termina urât de tot. Așa că figura cu Italia chiar c-a fost o tâmpenie. 
Ceea ce nu înseamnă însă că n-ai fi un tip de treabă. 

Franţi lasă capul într-o parte şi mă priveşte încurcat. 

— Hm, e foarte drăguţ din partea ta, mulțumesc! Şi... ăăă... ce se 
întâmplă mai departe? 

Răsuflu adânc. 

— Păi ce să se întâmple? N-o să-i suflu nicio vorbă lui Odette. 

Franţi răsuflă uşurat. 

— Numai că, adaug eu, poate-ar fi mai deştept dacă te-ai 
încumeta să-i spui chiar tu. Adică înainte să se prindă şi singură cum 
stau lucrurile. Atunci chiar c-ar fi stânjenitor. 

— Hm. Ai și tu dreptate. O să-i spun eu... cândva. Mulţumesc, 
amice! 


XXX 


Odată ajunși acasă, pe toți ne aşteaptă o mare surpriză, fiindcă, 
pentru a sărbători aşa o zi, babușca a pregătit pe ascuns o masă 


festivă... Chiar şi pentru mine, Odette și Francesco. Ne bulucim 
împreună în bucătărie şi așteptăm ca babușca să ne umple 
castronelele pe care Kira ni le pune dinainte. În timp ce ne îndeamnă 
să mâncăm, Kira pufnește în râs. 

— Ia uite, dragul meu Winston, sunteţi serviţi ca la restaurant, nu 
altceva! Ţi-ai închipuit tu vreodată c-o să ajungi să mănânci aici 
minunăţiile astea alături de Odette? Hai că-i romantic, nu? E drept că 
și voi meritați trataţia din plin. 

Ne mângâie pe tustrei, iar Odette se apucă să toarcă. 

— Chiar că-i nemaipomenit aici, Winston. Firește, teamă mi-e că 
suntem cam mulți pentru o masă cu adevărat romantică. Dar lasă că 
ne scoatem noi paguba altă dată, fără Francesco prin preajmă, aşa-i? 
îmi şopteşte ea la ureche. 

Dacă i-or fi ajuns și lui vorbele astea la urechi, Franţi se poartă ca 
şi cum n-ar fi auzit nimic. În tot timpul ăsta, înfulecă cu nesaț mai 
departe. 

— Chiar ai vrea să iei cândva masa cu mine, numai noi doi? o 
întreb. 

— Dar asta am vrut să fac dintotdeauna, spune ea, încuviințând 
cu o mișcare din cap. Dar m-ai enervat, pentru că te arătai aşa de 
gelos pe Francesco. Când nici măcar n-aveai de ce. Păi ce, se 
compară el, un bătăuș de cartier, cu motanul isteț al unui profesor 
din Hamburg? 

Ce să mai zic la asemenea vorbe? Mi se încălzește burtica, şi nu 
cred că mi se trage numai de la mâncarea cea gustoasă a babușcăi! 

După ce ne punem burţile la cale, ne-apucăm să lenevim, care pe 
unde apucă, prin camera de zi. Franţi o așteaptă pe colocatara lui 
omenească; Odette, după o zi aşa de agitată, trage un pui de somn, 
iar eu îmi cântăresc şansele în privința unui supliment pe care, 
eventual, mi l-aș putea acorda şi singur în bucătărie. La urma urmei, 


din pricina durerilor de burtă, n-am mâncat mai nimic toată ziulica, 
iar castronelul de adineauri, chiar dacă a fost plin de bunătăţi, n-a 
făcut decât să-mi stârnească şi mai mult foamea. 

Așa că sar de pe canapea și pornesc spre bucătărie. Dar acolo dau 
peste Werner şi Ana, care stau la taclale. Foarte bine, carevasăzică 
personalul omenesc de serviciu se află la datorie, gata să-mi mai 
ofere o porţie. 

Când să mă pun şi eu pe un miorlăit mai serios, ca să-mi exprim 
mai convingător pofta după un supliment, Ana mă lasă cu botul 
căscat, îi vorbeşte profesorului cu un glas atât de catifelat! 

— Ştii ce, Werner, într-o privinţă tot trebuie să te corectez, o aud 
pe Ana că susură. 

— În care anume? 

— La poliţie, ai spus că motănelul ăsta alb e eroul momentului. 

— Aşa-i, râde Werner. Chiar așa am zis. 

— Dar nu e adevărat. Pentru mine, altcineva a fost eroul. Chiar 
dacă el nu se vede astfel. 

Hopa! Oare Ana se referă la mine? Nici n-ar fi de mirare, fiindcă, 
una peste alta, am contribuit și eu la prinderea lui Vadim. Curios, mă 
apropii tiptil, fără ca ei doi să bage de seamă. 

— Ăăă, despre cine vorbeşti? zice Werner șovăielnic, făcând-o pe 
Ana să izbucnească în râs. 

— Despre tine, fireşte! Că doar tu ai fost cel care l-a lovit pe 
Vadim. Nu sunt eu adepta violenţei, dar ai procedat cum numai un 
erou ar face. Și cu asta, m-ai şi salvat. Așa că tu ești adevăratul erou 
al momentului. Dar ce zic eu! Al zilei chiar! În orice caz, sigur eşti 
eroul meu. 

— Oh, îngaimă Werner, uitându-se încurcat în podea. 

Când, în sfârșit, ajunge și el să-şi ridice iar privirea, pare schimbat 
şi cât se poate de hotărât. Își pune un braţ pe umărul Anei, o trage 


înspre el şi... O SĂRUTĂ! Precum vă spun, Werner al meu chiar o 
sărută pe Ana! De-așa emoție, mai-mai să-mi pice mustăţile! 

— Hei, şi-a făcut până la urmă și el curaj? zice de alături Odette, 
care, cum altfel, nu mai doarme. 

— Oh... ăăă... adică, mi se pare că... da! 

Odette răsuflă ușurată. 

— Dar știu că i-a luat ceva! Bărbaţii din casa asta sunt puţin cam 
grei de cap când vine vorba de partea romantică a vieţii. 

— Despre cine vorbeşti? 

Odette își răsuceşte capul într-o parte şi-mi zâmbește. 

— Hai, las-o baltă. Că doar poți şi singur să te prinzi. 

Da, sigur că pot. Şi, în același moment, mă hotărăsc în sinea mea 
să nu mai scap niciun prilej și să mă arăt la fel de hotărât ca Werner. 
Prin urmare, uitaţi de Sforrrlock Holmes, căci eu sunt Winston 
Churchill, motanul cel viteaz! Și romantic pe deasupra! Lasă c-o să 
vedeţi voi! 


Mulţumiri sau Să vedem ce-are şi Winston de zis... 


Astăzi, în pagina asta, are cuvântul un motan pe cât de nobil, pe- 
atât de isteț și de negru. Și-anume chiar eu, Winston Churchill! 
Dragii mei, să ştiţi că a început să-mi facă o plăcere teribilă să-mi 
petrec timpul cu voi, iar pentru asta vă mulțumesc mult! Mi-aţi 
trimis o sumedenie de e-mailuri și scrisori, iar Frauke mi le-a citit pe 
toate. Ca să nu mai spun c-am primit de la voi și nişte desene 
grozave, pentru care m-am bucurat peste poate! lar poşta mi-a adus 
vești până şi din țări pe unde n-am fost niciodată. Cum ar fi Elveţia, 
de unde mi-au scris foarte mulţi dintre voi, ceea ce m-a făcut să mă 
gândesc deja la o călătorie acolo, pentru că sunt sigur că în Elveţia 
trăiesc o mulțime de copii cuminţi. Frauke, care a trecut pe acolo în 
atâtea și atâtea rânduri, zice că-i o ţară foarte frumoasă. 

Ca să puteți voi să citiți (sau să ascultați) noile mele păţanii, în 
afara lui Frauke au mai muncit cu hărnicie câţiva adulți. O să dau 
doar câteva nume: Christiane Rittershausen (redactor), Judith 
Schwemmlein (organizator de evenimente), Bettina Keil (agent 
literar), Britta Lang și Kerstin Avemark (responsabile pentru 
audiobook) şi Viliya Gilyazitdinova (traducător), care, ca și altădată, 
s-au înhămat serios la treabă. Pe lângă toate doamnele pomenite, a 
contribuit, până la urmă, cel puţin şi un domn, şi anume Nicolai 
Lindner (care s-a ocupat de partea de marketing online). Fireşte, a 
mai fost un domn, pe nume Bernd, soţul lui Frauke şi cel dintâi 
cititor al tuturor aventurilor pe care le-am pus eu la cale. 

Sper să fiți tot atât de mulțumiți pe cât sunt și eu de ce a ieșit. 
Căci, pe drăguța mea scândură de ascuţit ghearele, eu unul sunt 
încântat! 


Al vostru, 


Winston 


Frauke Scheunemann, născută în 1969 la Dusseldorf, este doctor 
în Drept. A lucrat ca voluntară NDR, iar apoi ca jurnalistă și 
purtătoare de cuvânt. Din 2002 începe să scrie şi, împreună cu sora 
ei, Wiebke Lorenz, publică sub pseudonimul Anne Hertz romane de 
mare succes. Cărţile tipărite sub numele Anne Hertz au depășit un 
milion de exemplare vândute. În 2010 a apărut primul roman semnat 
Frauke  Scheunemann, Dackelblick, care a devenit imediat un 
bestseller și a dat startul unei îndrăgite serii. Frauke Scheunemann 
este căsătorită şi locuieşte la Hamburg împreună cu soțul ei, cei 
patru copii ai lor şi câinele Elmo. 


În lupta cu infractorii, 


nu am pereche! Ce motan mai are 
spiritul meu de observaţie şi mintea mea 
ascuţită? Exact! Practic, sunt ca Sherlock 
Holmes. Ba nu, chiar mai bun. Căci cu 


sunt Sforrrlock Holmes! 

(1) Sophia Magdalena Scholl (1921-1943), eroină a rezistenței împotriva național- 
socialismului german, arestată, condamnată la moarte şi executată pentru răspândirea de 
manifeste antihitleriste în incinta Universității din Munchen. 

(2) „Dar de ce te întâlneşti din nou cu Vadim? E un neisprăvit! Am crezut că în sfârşit ti-au 
venit minţile la cap!“ (rusă în original). 

(3) „Mamă, mă duc numai să bem împreună o ceaşcă de cafea. Așa că liniștește-te, te rog.“ 
(rusă în original). 

(4) Sistemul de notare a elevilor în școlile din Germania este următorul: 1 — foarte bine; 2 — 
bine; 3 — mulțumitor; 4 — suficient; 5 — cu lipsuri; 6 — insuficient. 

(5) Denumire prescurtată pentru KinderKAnal, Canalul TV pentru copii, popular post 
german de televiziune, care difuzează preponderent seriale de desene animate. 

{6} Popular serial de animaţie german. 

{Z} Serial american de animaţie, cu tentă educaţională. 

(8) În organizarea administrativă a orașului-stat Hamburg, senatorul responsabil cu 
educaţia este echivalentul unui ministru al educaţiei din orice alt land federal german sau 
din orice altă țară. 

19) Operă în trei acte compusă de Giuseppe Verdi (1813-1901), având la bază romanul cu 
puternice accente autobiografice al lui Alexandre Dumas fiul (1824-1895), Dama cu camelii. 
(10) „Mamă, tu chiar n-ai minte!“ (rusă în original). 

(11) „Frumoasă“ (it. în original). 

(12) Oraș din Sicilia, capitală a regiunii cu același nume, a cărui istorie modernă şi 
contemporană este dominată de lupta împotriva unor organizații ilegale, precum Mafia sau 
Brigăzile Roșii. 

(13) Organizaţie criminală numită și Cosa nostra, acționând la origine (începutul secolului 
al XIX-lea) pe teritoriul insulei Sicilia. S-a constituit ca asociere liberă între mai multe aşa- 
numite familii, împărtăşind aceeași structură organizațională şi un anume cod de conduită 
și operând afaceri ilegale în teritorii pe care și le revendică în exclusivitate. 

114) „Înţelegi“ (it. în original). 

(15) „Frumoasa mea“ (it. în original). 


(16) „Dar“ (it. în original). 


17) „Foarte frumos“ (it. în original). 


7) 
18) „Ce se-ntâmplă?“ (rusă în original). 
9) 


= 


„Ce s-a întâmplat, drăguțule? Să-ţi fac eu ceva bun de mâncare?“ (rusă în original). 


{ 
{ 
{ 
{20} Popular serial polițist (Tatort), difuzat de posturile publice de televiziune din spațiul de 
limbă germană. 


{21} Franz Joseph I al Austriei (1830-1916), împărat al Austriei, din casa de Habsburg. 


{22} Land federal nord-german, cu capitala la Kiel. 


